AGATHA CHRISTIE 


DUPĂ FUNERALII 


Capitolul |. 

Cora cea naivă. 

La Enderby Hall, o vilă mare, din epoca victoriană, construită în stil 
gotic, se strecura prin camere bătrânul Lanscombe şi ridica draperiile grele 
de brocart şi catifea; din când în când privea pe fereastră cu ochii mijiţi, 
înlăcrimaţi. Curând se vor întoarce stăpânii de la înmormântare; şi mai avea 
încă atât de multe ferestre. 

În Salonul Verde, bătrânul majordom contempla tabloul care atârna 
deasupra căminului. Domnul Richard a fost un om tare bun la inimă. Şi totul 
s-a petrecut atât de brusc, chiar dacă el se afla de mai multă vreme în 
tratament medical. Omul onest clătină trist din cap, în timp ce trecea grăbit, 
cu paşi mărunți, în Salonul Alb. El zăbovea cu gândul la un timp trecut de 
mult, pe care-l avea în faţa ochilor, clar şi desluşit - mult mai clar decât 
ultimii douăzeci de ani, de care-şi amintea doar vag; nu mai ştia exact cine a 
venit şi cine a plecat în acest răstimp, nici cum arătau oamenii, însă de 
timpurile şi de oamenii de odinioară îşi aducea aminte încă foarte bine. 
Domnul Richard Abernethie a trebuit să ţină, pentru fraţii şi surorile sale mai 
tineri, locul tatălui, care a murit când el avea douăzeci şi patru de ani. Ela 
condus mai departe firma, zi de zi pleca punctual şi a menţinut în casă 
obişnuitul mod de viaţă generos. A fost o casă foarte veselă, cât timp au 
crescut tinerii domni şi doamne. Domnul Richard, cel mai în vârstă, a fost 
totodată şi cel mai sănătos şi a supravieţuit fraţilor şi surorilor sale, la fel ca 
şi domnul Timothy şi mica domnişoară Cora, ce s-a căsătorit cu un pictor 
dezagreabil. Timp de douăzeci şi cinci de ani el nu o văzuse pe Cora; când ea 
a fugit cu acest bărbat, era o tânără vioaie, acum el abia a mai recunoscut-o, 
atât de mult se îngrăşase şi atât de bizar era îmbrăcată. Soţul ei era francez, 
sau aşa ceva, şi a te mărita cu un străin n-a fost niciodată de bun augur. Insă 
domnişoara Cora a fost mereu puţintel naivă, cum s-ar fi spus, dacă ea s-ar fi 
tras de la ţară. 

Ea l-a recunoscut imediat pe Lanscombe. „Ah, deci acesta este 
Lanscombe”! A spus, şi părea să fie foarte bucuroasă că-l revede. Copiii l-au 
iubit; în timpul marilor petreceri, ei se strecurau jos în bucătărie şi el le dădea 


tort de mere cu frişcă. Toţi l-au cunoscut bine pe bătrânul Lanscombe şi, 
acum, abia dacă mai era cineva care să-şi aducă aminte de el... 

Se strecură. El stătea aici şi visa la timpurile de odinioară şi erau atât 
de multe de făcut. În orice minut puteau să vină stăpânii; îşi târî cu 
înfrigurare picioarele mai departe. 

Automobilele traseră la scară, unul după altul; cam şovăitor, cei 
îndoliaţi de hainele lor negre au mers prin hol în salonul cel mare, unde, în 
căminul uriaş era aprins focul. Răcoarea toamnei se făcea deja simțită în mod 
neplăcut, mai ales că a trebuit să se stea foarte mult timp în cimitir, la 
înmormântare. 

Lanscombe intră şi oferi sherry pe o tavă de argint. 

Domnul Entwhistle, şeful vechii şi prestigioasei firme de avocaţi 
„Bollard, Entwhistle, Entwhistle & Bollard”, care se încălzea cu spatele la foc, 
a luat un pahar de sherry şi a examinat critic pe cei prezenţi. 

Lanscombe s-a ramolit de tot, bietul bătrân, el trebuie să aibă în curând 
deja nouăzeci de ani, se gândea domnul Entwhistle. Acum primeşte o rentă 
frumoasă, nu trebuie să-şi mai facă nici un fel de griji, bietul de el. În ziua de 
azi nu mai există servitori atât de buni. O lume tristă. Poate că a fost chiar 
bine pentru Richard că a murit atât de curând, nu mai avea prea multe de 
aşteptat de la viaţă. 

Domnul Entwhistle, cu cei şaptezeci şi doi de ani ai săi, găsea că 
Richard Abernethie ar fi murit înainte de vreme la şaizeci şi opt de ani. El, 
Entwhistle, se retrăsese la pensie în urmă cu doi ani; dar, pentru că Richard 
era unul din clienţii săi cei mai vechi şi un prieten personal, a păstrat 
îndatoririle de executor testamentar şi, prin urmare, a trebuit să facă această 
lungă călătorie. 

Îi studia cu atenţie pe singurii moştenitori şi se gândea la dispoziţiile 
testamentare. 

Pe Helen, văduva lui Leo, fratele lui Richard, o cunoştea cel mai bine. 
Era o femeie încântătoare şi rochia cernită îi stătea deosebit de bine. Privirea 
sa a zăbovit admirativ pe înfăţişarea ei încă zveltă. Chipul său bine dăltuit, 
părul vopsit, încărunţit la tâmple, şi ochii albaştri, plini de viaţă, care 
odinioară străluceau ca albăstriţa, îl vrăjeau încă şi astăzi. 

Ce vârstă putea să aibă acum Helen? Aproximativ cincizeci şi unu de 
ani, bănuia el. Curios că nu se recăsătorise după moartea lui Leo. O femeie 
care arăta bine! Insă cei doi se iubiseră foarte mult. 

Privirile sale se îndreptară acum către Maude, soţia unicului frate 
moştenitor al lui Richard, Timothy; n-o cunoştea îndeaproape. Nu-i stătea 
bine în negru - ei i se potriveau costumele rustice grosolane de tweed. Era o 
femeie masivă, cu judecată, vrednică şi o bună soţie care veghea cu grijă la 
sănătatea lui Timothy; desigur că ea făcea prea mult caz de aceasta, după 
părerea sa; căci Timothy era, după câte ştia el, un ipohonaru inveterat. In 
privinţa banilor, trebuia să-i meargă bine, căci nu a fost niciodată un risipitor; 
totuşi lui nu i-ar veni peste mână ceea ce moştenea acum - în aceste vremuri 
cu impozite mari. 


Entwhistle îşi îndreptă acum atenţia către George Crossfield, fiul Laurei, 
sora decedată a lui Richard; aceasta se căsătorise cu un bărbat dubios, 
nimeni nu ştia ceva sigur despre el, şi el însuşi se recomandase ca agent de 
bursă. Tânărul George lucra într-un birou de avocaţi - nu foarte cunoscut. 
Arăta bine, însă părea puţin demn de încredere. Desigur că nu stătea pe 
roze, căci Laura îşi plasase averea foarte nechibzuit şi nu lăsase aproape 
nimic la moartea ei, în urmă cu cinci ani. Ea a fost drăguță şi romantică, dar 
fără simţul banului. 

Acum iscodi cu privirea pe cele două tinere femei. Una, care tocmai se 
uita la florile de ceară de pe masa de malachit, era Rosamund, fiica lui 
Geraldine; o femeie drăguță, aproape frumoasă, dar cu o faţă de păpuşă! Era 
actriţă şi se căsătorise cu un actor, pe nume Michael Shane. Şi el era aici şi 
părea să fie foarte mândru de înfăţişarea sa. Domnul Entwhistle nu dădea 
prea multă importanţă actorilor şi îi privea mai degrabă dezaprobator. 

Susan, fiica lui Gordon, ar fi arătat mai bine pe scenă decât Rosamund, 
căci ea avea personalitate - chiar ceva prea multă pentru traiul zilnic. 
Domnul Entwhistle o urmări pe ascuns cu privirea. Avea părul negru, ochii 
mari cât alunele, cu sclipiri aurii şi o gură îndărătnică, drăguță. Lângă ea 
stătea bărbatul cu care se căsătorise de curând, pe nume Gregory Banks, de 
profesie farmacist, după cum i s-a spus. 

Tânărul insignifiant părea că nu prea este în apele lui în casa soţiei 
sale. Domnul Entwhistle se gândi de ce, şi ajunse compătimitor la concluzia 
că el nu simţea probabil plăcerea să fie împreună cu atât de multe rude ale 
soţiei. 

În cele din urmă, Entwhistle ajunse cu privirea la Cora Lansquenet. 
Cora era cea mai tânără dintre fraţi, un adevărat rod târziu. Când ea a văzut 
lumina zilei, mama sa avea cincizeci de ani. 

Sărmana Cora cea mică! Toată viaţa a fost nedorită, pretutindeni; cu un 
fizic nu prea atrăgător şi stângace, întotdeauna ea a reacţionat greşit şi a 
spus lucruri deplasate. 

Nimeni nu a crezut că ea se va căsători. Nu era o frumuseţe şi 
avansurile fără tact pe care le făcea bărbaţilor produceau doar impresii 
dezastruoase. 

Apoi ea a cunoscut la şcoala de artă, unde a urmat un curs de pictură, 
pe Pierre Lansquenet, un francez plin de cusururi, şi într-o zi a venit acasă cu 
noutatea că vrea să se căsătorească cu el. 

Richard Abernethie nu a fost în nici un caz entuziasmat de Pierre 
Lansquenet; l-a bănuit că este un vânător de zestre. Totuşi, în timp ce el 
făcea investigaţii în legătură cu trecutul acestuia, Cora a fugit cu tânărul. 
După aceasta, Richard a fixat surorii sale o rentă generoasă din care a trăit 
împreună cu soţul ei, cum bănuia domnul Entwhistle, căci el nu credea că 
Lansquenet a câştigat vreodată bani proprii; apoi el a murit, în urmă cu 
doisprezece ani. Şi acum, văduva grăsuţă, îmbrăcată în haine de doliu ieftine, 
gătită cu volănaşe şi perle de jais, stătea din nou în casa copilăriei sale. Se 
plimba prin cameră şi scotea exclamaţii de bucurie când redescoperea ceva. 


Ea nu lăsa să se vadă mâhnirea pricinuită de moartea fratelui său - 
niciodată nu i-a stat în fire să se prefacă. 

Lanscombe, care intră acum, anunţă încet, aşa cum se cuvenea în 
trista împrejurare: „Masa este servită!” 

După o excelentă supă de pasăre şi friptură rece, într-o cantitate 
îndestulătoare, împreună cu un Chablis excelent, atmosfera s-a mai înveselit. 

Niciunul dintre moştenitori nu era cu adevărat întristat de moartea lui 
Richard Abernethie, căci niciunul dintre ei nu avusese relaţii apropiate cu el. 
Se purtaseră potrivit cu împrejurarea - în afară de Cora, sinceră, care era 
într-adevăr bine dispusă - dar acum considerau că tradiţia fusese respectată 
de ajuns şi că se putea discuta nestânjenit. Domnul Entwhistle încurajă 
această comportare; el ştia precis cum se schimbau manierele la 
înmormântări. 

După masă, Lanscombe a servit cafeaua în bibliotecă, căci el credea că 
acum ar fi momentul să se treacă la afaceri, adică la deschiderea 
testamentului şi socotea că, în biblioteca cu multe rafturi de cărţi şi cu 
draperiile grele, de catifea roşie, ar domni o atmosferă prielnică. După ce a 
turnat cafeaua în ceşti şi a dispărut, domnul Entwhistle i-a privit pe toţi 
nerăbdător. Şi-a scos ceasul şi a explicat: 

— Trebuie să iau trenul de 3,40. Apoi a reieşit că şi alţii voiau să plece 
cu acest tren. După cum ştiţi, continuă domnul Entwhistle, eu sunt executorul 
testamentar al lui Richard Abernethie... 

— N-am ştiut aceasta, l-a întrerupt Cora Lansquenet, încântată. Mi-a 
lăsat ceva prin testament? 

Bătrânul avocat îi aruncă o privire dojenitoare şi vorbi mai departe: 

— Acum un an testamentul său era încă simplu; cu excepţia unor 
legate, el lăsa toată averea fiului său Mortimer. 

— Sărmanul Mortimer, îl întrerupse din nou Cora, o asemenea paralizie 
infantilă este ceva îngrozitor. 

— Moartea lui Mortimer a fost o lovitură teribilă pentru Richard. El a 
avut nevoie de mai multe luni pentru a-şi reveni întrucâtva. Apoi l-am sfătuit 
să facă un nou testament şi a fost de acord. Însă, mai întâi, a vrut să-şi 
cunoască mai bine rudele sale mai tinere. 

— El ne-a lăsat să intrăm aici pentru a ne studia, interveni, zâmbind, 
Susan. Mai întâi George, apoi Greg şi cu mine, şi în cele din urmă, Rosamund 
şi Michael. 

— Mi-a lăsat ceva? Întrebă din nou Cora. 

Domnul Entwhistle tuşi şi vorbi glacial în continuare: 

— Propun să vă trimit tuturor câte o copie dactilografiată a 
testamentului. Eu aş putea să vi-l citesc acum, dacă doriţi, însă terminologia 
juridică nu va fi deloc pe înţelesul dumneavoastră. Pe scurt, rezultă 
următoarele: după scăderea unor mici legate şi a unei rente viagere 
considerabile pentru Lanscombe, averea se împarte în şase părţi egale. Câte 
una revine, după plata impozitelor de succesiune, fratelui său, Timothy, 
nepotului său, George Crossfield, nepoatelor sale, Susan Banks şi Rosamund 
Shane. Celelalte două părţi intră sub administrarea juridică; uzufructul 


acestui capital revine, pe viaţă, văduvei fratelui său, doamna Helen 
Abernethie, şi surorii sale, doamna Cora Lansquenet. După moartea acestora, 
întregul capital va fi împărţit celorlalţi patru moştenitori sau urmaşilor lor. 

— Aceasta este extraordinar, declară Cora Lansquenet, mulţumită. O 
rentă pentru mine! Cât de mare? 

— Nu pot să spun încă exact, presupun, trei-patru mii de lire sterline pe 
an. 

— Ce minunat! A exclamat Cora. Atunci plec în Capri. 

Helen Abernethie spuse liniştită: 

— Câtă generozitate din partea lui Richard. Înţeleg din aceasta că el m- 
a simpatizat. 

— V-a simpatizat mult, consimţi Entwhistle. Leo a fost fratele său 
preferat şi, după moartea sa, Richard s-a bucurat întotdeauna foarte mult 
când îi făceaţi vizite. 

— Îmi pare aşa de rău, spuse cu regret Helen, că n-am bănuit cât de 
bolnav era - am fost încă o dată la el, cu puţin înainte de moartea sa; ştiam, 
desigur, că era bolnav, însă nu chiar atât de grav. 

— Era grav încă demult, răspunse domnnul Entwhistle, totuşi, el nu 
voia să se vorbească despre aceasta şi nimeni nu credea, bineînţeles, că 
sfârşitul său este atât de aproape. Chiar şi medicul a fost foarte surprins, cum 
mi-a spus-o. 

— Cu totul pe neaşteptate a decedat la reşedinţa sa...”, scria în ziar, 
spuse Cora. Şi eu am fost foarte surprinsă. 

— A fost o lovitură pentru noi toţi, declară Maude Abernethie, sărmanul 
meu Timothy a fost teribil de nervos. „Aşa deodată, spunea el, aşa deodată”. 

— Dar s-a muşamalizat bine, nu-i aşa? Întrebă Cora. 

Toţi au rămas uimiţi, cu privirile aţintite asupra ei, ceea ce o stingheri 
vizibil, şi adăugă agitată: 

— Găsesc că aţi avut dreptate, perfectă dreptate. Cred că pentru noi 
toţi ar fi fost extrem de neplăcut dacă s-ar fi aflat. Aceasta trebuie să rămână 
neapărat între noi. 

Domnul Entwhistle se aplecă. 

— Nu înţeleg deloc, Cora, la ce vă referiţi? 

Ea se uită surprinsă în jur, cu ochii măriţi şi înclină capul într-o parte, ca 
o păsărică. 

— Dar a fost ucis, totuşi, nu? Întrebă în cele din urmă. 

În timp ce călătorea spre Londra, într-un compartiment de clasa |, 
domnul Entwhistle se gândea profund indispus la afirmaţia consternantă a 
Corei. Desigur că ea era foarte stupidă: încă de când era fată devenise de 
pomină din cauza adevărurilor dezagreabile pe care obişnuia să le scoată la 
iveală. „Adevăruri” nu era, ce-i drept, expresia nimerită, ci „afirmaţii lipsite 
de tact”, se potrivea mai degrabă. 

Lăsă să-i treacă prin minte consecinţele imediate ale acestei afirmaţii. 
Când ea a văzut oroarea nedisimulată întipărită pe feţele celorlalţi, i-a 
devenit clar că spusese ceva îngrozitor. 


Maude strigase: „Dar, Cora!”. George: „Dar, te rog, mătuşă Cora!”. Un 
altul: „Ce vrei să spui cu aceasta?” 

Drept urmare, ea bâigui jalnic: „Oh, îmi pare rău, natural că eu n-am 
crezut aşa ceva - a fost într-adevăr o prostie din partea mea, însă din ceea ce 
el îmi spusese, m-am gândit... Da, ştiu, deja, că totul este în ordine, însă 
moartea sa a venit atât de brusc - vă rog să uitaţi ceea ce am spus - ştiu, 
spun mereu enormităţi”. 

Apoi indignarea se potoli şi s-a trecut la întrebări practice despre 
folosirea averii personale a lui Richard Abernethie. 

Curând, afirmaţia nefericită a Corei a fost uitată, căci la urma urmei se 
ştia, deja, că ea, chiar dacă nu anormală, totuşi, apelând la un eufemism, era 
penibil de naivă. Domnul Entwhistle se gândi de ce se simţea atât de 
neplăcut. Erau remarcile ridicole ale Corei, care îi rămăseseră fixate în 
subconştient, sursa indispoziţiei sale, mai ales cele două remarci: „Din ceea 
ce el îmi spusese, m-am gândit... Şi, însă moartea sa a intervenit atât de 
brusc..."? 

Mai întâi puse sub lupă ultima remarcă. 

De acord că moartea lui Richard a venit cam brusc. El vorbise cu 
Richard însuşi şi cu medicul acestuia şi medicul părea să nu se gândească 
nicidecum la o înrăutăţire subită a stării sănătăţii sale. 

Medicul se înşelase. Însă toţi medicii spun că tocmai de aceasta este 
vorba, cât de mult poate rezista un pacient, cât de mare este voinţa sa de a 
trăi. 

Şi Richard Abernethie nu o mai avea, deşi era încă energic şi viguros. 
Fiul său mult iubit murise şi nu mai exista nici un urmaş care să poarte 
numele Abernethie. Cine urma să moştenească averea sa? Entwhistle ştia că 
această întrebare neliniştea mult pe bătrânul domn. Unicul său frate în viaţă 
era grav bolnav; prin urmare, rămânea doar generaţia mai tânără. Deşi nu 
vorbise niciodată cu el despre aceasta, Entwhistle ştia că Richard căutase în 
generaţia mai tânără un moştenitor universal. De aceea au fost la el în vizite 
succesive, în ultima jumătate de an, nepotul său, George, nepoata sa, Susan 
şi soţul ei, precum şi cumnata sa, Helen Abernethie. 

Rezultatul a fost testamentul pe care avocatul îl purta în mapa cu acte 
- o împărţire egală a averii, din care trebuia să reiasă că nu-i făcuseră o 
impresie deosebită nici nepotul său, nici nepoatele sale sau soţii acestora. 

După câte îşi aducea aminte domnul Entwhistle, Cora Lansquenet nu a 
fost invitată şi aceasta reamintea din nou prima ei remarcă bizară: „Din ceea 
ce-mi spusese, m-am gândit...” 

Ce spusese Richard? Şi când a spus el? Deoarece Cora nu a fost la 
Enderby, trebuia ca el să o fi vizitat în satul artiştilor, în Berkshire, unde ea 
avea o căsuţă. Sau ea s-a referit la ceva ce-i scrisese Richard? 

Domnul Entwhistle s-a încruntat. Cora era o femeie tare naivă; putea 
uşor să interpreteze greşit o remarcă sau să-i răstălmăcească înţelesul; însă 
tare mult ar fi vrut să ştie despre ce fel de remarcă este vorba... 

Într-un compartiment de clasa a Ill-a al aceluiaşi tren, Gregory Banks 
spuse soţiei sale, Susan: 


— Chiar să-şi fi pierdut minţile mătuşa Cora? 

George Crossfield, care stătea în faţa lor, interveni tăios: 

— Trebuie avut grijă ca o asemenea absurditate să nu fie trăncănită 
prea mult. Ea ar putea astfel să işte la oameni idei ridicole. 

Rosamund Shane, care-şi dădea preocupată cu ruj pe buzele-i frumos 
arcuite, bombănea: 

— Nu cred că cineva, care aude aşa ceva, să dea crezare vorbelor unei 
asemenea babe. Cu haine ridicole şi volănaşe şi mărgele de jais! 

— Aşa că sunt de părere că trebuie să i se închidă gura, replică George. 

— Bine, dragul meu, încuviinţă Rosamund, zâmbind, băgă rujul în 
poşetă şi se privi mulţumită în oglindă. Fă-o. Dar dacă unchiul Richard a fost 
într-adevăr ucis, atunci cine a făcut asta? 

Patru chipuri consternate o priveau ţintă, în timp ce ea se uita 
gânditoare în jur. 

— Moartea sa a venit pentru noi toţi tocmai la timp, a continuat ea 
prudentă. Michael şi cu mine eram cu totul ruinaţi, acum suntem salvaţi. Noi 
am putea chiar finanța o piesă. Ştiu una cu un rol minunat... 

Ceilalţi nu ascultau divagaţiile înflăcărate ale Rosamundei, erau 
adânciţi în propriile lor planuri de viitor. 

Cât pe-aci s-o încurc, gândea George. Acum pot să duc banii înapoi la 
bancă şi nici un om nu va observa ceva - însă a fost în ultimul moment. 

Gregory închise ochii şi se rezemă pe spate. Acum sunt independent, 
se gândea el. 

Susan spuse cu vocea ei clară: 

— Imi pare rău pentru bunul unchi Richard, dar era foarte bătrân. 

Ochii ei duri se îmblânziră în timp ce privea chipul gânditor al soţului. ÎI 
adora pe Greg. Simţi vag că el ţinea mai puţin la ea decât ea la el - totuşi 
aceasta îi înteţi pasiunea. Greg îi aparţinea. Ea ar face totul pentru el. Totul... 

In timp ce Maude Abernethie se schimba - voia să înnopteze la 
Enderby, se gândi dacă nu trebuia să se ofere să stea mai mult, pentru a 
putea să o ajute pe cumnata sa, Helen, în ordonarea moştenirii personale, 
mai ales diverse acte şi corespondenţă. 

Dar ea trebuia, într-adevăr, să se întoarcă cât mai repede posibil la 
Timothy; el mârâia dacă nu era acolo ca să-l îngrijească. Spera că se va 
bucura pentru testament şi nu se va mai înfuria; oricum, ştia că el sperase să 
devină moştenitor universal, căci, în fond, era unicul Abernethie în viaţă. 

Da, probabil că Timothy se va înfuria şi asta i-ar deranja digestia. El 
putea să-şi iasă atât de uşor din fire... Se gândea dacă n-ar trebui să 
vorbească cu dr. Barton. Aceste somnifere... Timothy luase, în ultimul timp, 
prea multe, aproape că nu mai erau în cutie. 

Helen Abernethie şedea lângă şemineu în Salonul Verde şi o aştepta pe 
Maude. Privi în jur şi se gândi la vechile timpuri, când Leo şi toţi ceilalţi încă 
trăiau. Intotdeauna a fost atât de plăcut la Richard, însă într-o asemenea 
casă trebuia să fie oameni, copii şi mulţi servitori; trebuia să se dea mari 
petreceri; iarna, în şemineuri, focul trebuia să ardă vesel, în toate camerele. 


Oare cine va cumpăra casa? Poate că va fi dărâmată şi va dispare sub 
o altă clădire. Gândul o întrista. Această casă şi multele ore fericite, şi 
Richard, şi Leo - totul a fost atât de frumos şi acum s-a terminat pentru 
totdeauna. Oricum, cu renta pe care Richard i-a lăsat-o moştenire, avea 
posibilitatea să-şi păstreze vila din Cipru şi-şi putea permite tot ceea ce 
dorea. 

Avusese în ultimul timp, de câteva ori, motive de îngrijorare din cauza 
impozitelor enorme şi a unor investiţii riscante. Acum totul a trecut datorită 
banilor lui Richard. 

Sărmanul Richard. Dar a muri în somn, ca el, este într-adevăr un mare 
noroc. „Cu totul neaşteptat - în douăzeci şi doi...”, scria în ziar, şi de aici a 
răsărit probabil acea idee în mintea Corei. Ea a fost întotdeauna imposibilă. 
Helen îşi aminti cum a întâlnit-o odată în Franţa, la scurt timp după căsătoria 
ei cu Pierre Lansquenet. Atunci se comportase insuportabil de stupid, înclina 
capul într-o parte şi spunea lucruri absurde despre pictură. 

Privirea Helenei rămase pironită asupra unui buchet de flori de ceară, 
aflat pe o masă rotundă de malachit. Cora stătuse lângă această masă, când 
aşteptau cu toţii să plece la biserică. Din momentul în care intrase în casă, îşi 
depănase cu voluptate amintirile şi era mereu încântată, de câte ori 
descoperea vreun vechi obiect de familie, încât, uita tristul prilej care o 
adusese aici. 

„Dar el a fost ucis, totuşi, nu?” Cum o priviseră toţi pe Cora atunci, 
îngroziţi, ba chiar revoltați! Şi totuşi, expresii atât de diferite pe chipuri! Şi 
deodată, când Helen retrăi intens această scenă, s-a încruntat. 

Ceva nu era în regulă, acolo. Ceva? Cineva? Era modul în care 
reacţionase unul dintre cei prezenţi? Incordarea de pe chip, poate, care era - 
cum ar putea ea s-o descrie - nefirească? 

Nu ştia ce anume nu-şi putea explica - dar ceva, precis ceva nu era în 
regulă. 

In acest timp, o doamnă, într-o haină modestă de doliu şi cu un colier 
de jais în jurul gâtului, mânca în restaurantul gării din Swindon cozonac cu 
stafide şi bea ceai, gândindu-se la viitorul ei. Nu se gândea la o nenorocire 
iminentă. Era fericită. 

Aceste călătorii pe linii secundare erau într-adevăr obositoare. Ar fi fost 
mult mai uşor să călătorească înspre Lytchett St. Mary prin Londra şi nici n-ar 
fi fost prea costisitor. Ah, acum banii nu mai contează pentru ea! Dar atunci 
ea ar fi călătorit împreună cu rubedeniile şi, probabil că tot drumul ar fi 
trebuit să vorbească, iar aceasta ar fi fost prea obositor. 

— Cât de înfumuraţi erau aceşti oameni şi cât de făţarnici. Cum se 
holbaseră la ea, când a vorbit despre crimă! Insă a fost bine că a spus asta. 
Mulțumită de sine, dădu din cap: Da, ea avusese dreptate. 

Se uită la ceas. Incă cinci minute până la plecarea trenului. Bău ceaiul, 
chiar dacă nu era prea bun. Preţ de câteva secunde visă cu ochii deschişi. 
Minunate imagini ale viitorului îi apăruseră în faţa ochilor. Zâmbi ca un copil 
fericit. In fine, se va mai bucura şi ea încă o dată de viaţă... Făurind planuri 
cu bucurie nerăbdătoare, ieşi pe peron. 


Domnul Entwhistle avu o noapte neliniştită şi dimineaţa era atât de 
obosit şi se simţi atât de rău, că nu se sculă din pat. Sora sa, care-i conducea 
treburile casnice, îi aduse micul dejun la pat şi-l dojeni că făcuse, la bătrâneţe 
şi cu o sănătate şubredă, o călătorie din cale-afară de obositoare. 

El răspunse numai că Richard Abernethie a fost un bun şi vechi prieten 
al său. 

— Înmormântări, a replicat sora sa cu o adâncă dezaprobare. 
Înmormântările sunt, evident, dăunătoare pentru un om de vârsta ta. Tu vei 
muri într-o zi tot aşa, deodată, ca şi preţiosul tău domn Abernethie, dacă nu 
ai mai multă grijă de tine însuţi. 

La cuvântul „deodată”, domnul Entwhistle tresări şi tăcu. Ştiu imediat 
de ce-l îngrozi cuvântul. Cora Lansquenet! Ce dăduse ea de înţeles era cu 
totul o idee nesăbuită, însă el voia să ştie precis de ce spusese aceasta. Da, 
el s-ar duce la ea, la Lytchett St. Mary. Putea pretexta că ar trebui să 
vorbească cu ea din pricina testamentului. Nu ar trebui să observe că el ar 
acorda vreo atenţie vorbelor sale stupide. 

Către orele 17,45 a sunat telefonul; a ridicat receptorul. James Parrott, 
un partener mai tânăr al firmei „Bollard, Entwhistle, Entwhistle & Bollard” era 
la aparat. 

— Auziţi, Entwhistle, spuse Parrott, tocmai am primit un telefon de la 
poliţia din Lytchett St. Mary. 

— Din Lytchett St. Mary? 

— Da. După cât se pare... Parrott tăcu un moment, ca şi cum era 
stânjenit. Este vorba de doamna Cora Lansquenet. Nu este una dintre 
moştenitoarele lui Richard Abernethie? 

— Da. leri am fost împreună cu ea la înmormântare. 

— Oh, ea a fost la înmormântare? 

— Fireşte. Ce s-a întâmplat cu ea? 

— Da... Vocea lui Parrott era şi mai nesigură. Ea a fost - într-adevăr, 
este cât se poate de ciudat, ea a fost... Omorâtă. 

— Omorâtă? 

— Da, da, din păcate, aşa este. 

— Cum de şi-a permis poliţia să ni se adreseze nouă? 

— Datorită însoţitoarei sau menajerei ei, domnişoara Gilchrist. Poliţia a 
întrebat-o dacă ştie numele rudelor sau al avocatului şi atunci ea ne-a numit 
pe noi. 

— Cum de se crede că a fost ucisă? Întrebă domnul Entwhistle. 

Din nou vocea lui Parrott tremură. 

— Pare să nu existe nici o îndoială. S-a întâmplat cu un topor sau cu 
ceva asemănător - o crimă oribilă. 

— Jaf cu asasinat? 

— Aşa se presupune. O fereastră a fost spartă, lipsesc câteva bijuterii. 
Sertarele sunt smulse şi aşa mai departe. 

— La ce oră s-a întâmplat? 

— După-masă, între două şi patru. 

— Unde era menajera? 


— La Reading, a schimbat cărţile la biblioteca de împrumut. Când s-a 
întors, în jurul orei cinci, a găsit-o pe doamna Lansquenet moartă. Poliţia vrea 
să ştie de la noi dacă am avea vreo bănuială cine ar fi putut s-o ucidă. Eu le- 
am răspuns - vocea lui Parrott era cea a unui om ofensat - că, pornind de la 
noi, nu s-ar putea afla nici un punct de reper. 

— Asta cam aşa e, într-adevăr. 

— Trebuie să fi fost vreun idiot de prin împrejurimi - care a vrut să 
comită o spargere, apoi şi-a pierdut capul şi a ucis-o. Aceasta este singura 
posibilitate - nu sunteţi de aceeaşi părere, Entwhistle? 

— Da - da..., spuse absent domnul Entwhistle. 

Parrott are dreptate, îşi spuse. Unica posibilitate. Însă îi reveni în auz 
vocea veselă a Corei: „Dar el a fost ucis, totuşi, nu?” 

Domnul Entwhistle şi inspectorul Morton se priviră cu atenţie. În felul 
său clar, precis, domnul Entwhistle i-a comunicat inspectorului tot ceea ce 
era demn de ştiut în legătură cu Cora Lansquenet, despre copilărie, căsătorie, 
văduvie, situaţia financiară, rude. 

— Domnul Timothy Abernethie, unicul frate în viaţă, este ruda ei cea 
mai apropiată, însă el trăieşte cu totul retras, fiind foarte bolnav şi nu în stare 
să părăsească locuinţa. El m-a împuternicit să-i rezolv toate chestiunile 
curente. 

Inspectorul dădu din cap. A fost o uşurare pentru el să aibă de-a face 
cu acest bătrân avocat experimentat. 

— Cum am auzit de la domnişoara Gilchrist, spuse el, doamna 
Lansquenet a luat parte cu o zi înainte de moartea ei, la înmormântarea 
fratelui? 

— Desigur, domnule inspector. Am fost şi eu acolo. 

— Hm... Comportarea ei n-a avut nimic neobişnuit? Nimic ciudat - nici o 
tulburare? 

Domnul Entwhistle a ridicat, evident uimit, din sprâncene: 

— Nu înţeleg deloc, domnule inspector. 

— Nici nu este uşor de înţeles, domnule Entwhistle. Cineva trebuie să fi 
observat cum această domnişoară Gilchrist a părăsit casa către orele 3, a 
mers prin sat şi a luat autobuzul. Respectivul ia apoi toporul din şopron, 
sparge cu acesta fereastra de la bucătărie, pătrunde în casă, urcă pe furiş 
scările şi o doboară pe doamna Lansquenet cu toporul, lovind-o apoi cu 
sălbăticie. Ea a primit şase până la opt lovituri. 

Domnul Entwhistle tresări. 

— Da, este o crimă bestială. Apoi intrusul trage afară câteva sertare, 
şterpeleşte nişte bijuterii, cel mult în valoare de niscaiva lire, şi dispare. 

— Ea era în pat? 

— Da. S-a întors, se pare, aseară târziu dintr-o călătorie, era obosită şi 
agitată. Tocmai primise o moştenire mai mare, cum am auzit. 

— Da. 

— Noaptea a dormit rău, dimineaţa s-a trezit cu o migrenă îngrozitoare, 
a băut mai multe ceşti cu ceai, a luat câteva pastile pentru dureri de cap şi 
apoi a rugat-o pe menajeră să n-o deranjeze înainte de prânz. După aceea, 


fiindcă nu se simţea deloc mai bine, a înghiţit două somnifere şi a trimis-o pe 
domnişoara Gilchrist să-i schimbe cărţile la biblioteca din Reading. Ea trebuie 
să fi fost deja ameţită de somn sau să fi dormit buştean când a avut loc 
efracţia. Individul ar fi putut să ia ce voia, dacă ar fi ameninţat-o sau ar fi 
legat-o de mâini şi de picioare. Este ciudat că toporul, după toate aparențele, 
a fost adus de afară. Totul pare să indice că asasinul a surprins-o în pat, când 
dormea. 

Domnul Entwhistle se frământa pe scaun, vădit indispus. 

— Se aude adesea de astfel de crime bestiale, absurde, spuse el în cele 
din urmă. 

— Da, se va dovedi şi acum o crimă de acest gen. Noi am dat ordine să 
se caute cu de-amănuntul în toată regiunea; în hanuri au şi început 
investigaţiile obişnuite. Cei mai mulţi oameni sunt la slujbă în timpul zilei. 
Desigur, casa este aşezată în afara satului, deci se poate veni încoace uşor, 
fără a fi văzut. 

Inspectorul scoase acum pe masa de scris o broşă de forma unei frunze 
de trifoi cu mici perle, o broşă de ametist, un mic colier de perle şi o brățară 
cu granate. 

— Acestea sunt piesele care au fost luate din caseta ei cu bijuterii. Au 
fost găsite lângă casă, într-un tufiş. 

Domnul Entwhistle se încruntă. 

— Aceasta este foarte curios, spuse el. Poate că ucigaşul a fost cuprins 
de teamă din cauza faptei sale - sau le-a luat doar pentru a induce în eroare. 
— Da, există diferite posibilităţi - chiar şi domnişoara Gilchrist ar fi 
putut s-o facă. Două femei care convieţuiesc singure - nu se ştie niciodată ce 
poate să se işte din invidie, certuri sau Dumnezeu ştie ce. Deci noi am avut în 
vedere şi această posibilitate; însă se pare că nu poate fi luată în discuţie. 

Din cele auzite, amândouă s-au împăcat foarte bine. 

El se opri o clipă, înainte de-a continua. 

— Cum aţi spus dumneavoastră, obţine cineva un avantaj prin moartea 
ei? 

Avocatul se foia din nou indispus. 

— Nu m-am exprimat chiar aşa. Ea nu putea dispune de capital, îi 
revenea uzufructul doar în timpul vieţii. După moartea ei, capitalul respectiv 
se împarte, conform dispoziţiilor testamentare, între ceilalţi cinci moştenitori. 

Inspectorul dădu din umeri. 

— Nu cred că trebuie căutat aici un motiv. Prin urmare să vedem mai 
departe. 

— Când a găsit domnişoara Gilchrist cadavrul? 

— Către ora cinci. Ea s-a întors cu autobuzul de 4,50 de la Reading, a 
intrat, s-a dus la bucătărie şi a pus apă pentru ceai. Apoi a văzut geamul de 
la bucătărie spart: cioburile erau împrăştiate pe podea, însă s-a gândit că un 
băiat o fi aruncat o minge sau aşa ceva. După aceea s-a dus şi a intrat încet 
în camera doamnei Lansquenet pentru a vedea dacă se sculase. Aproape că 
a leşinat, apoi a strigat şi a alergat la vecinul cel mai apropiat. Istoria ei pare 
să se potrivească exact şi nu s-au găsit urme de sânge nici în cameră, nici în 


baie sau pe hainele ei. Nu cred că menajera are vreo legătură cu crima. 
Medicul a venit în jurul orei 6; el spune că moartea s-a produs nu mai târziu 
de ora 4, probabil curând după ora 2. Se pare, deci, că făptaşul aşteptase 
doar până în momentul în care domnişoara Gilchrist a părăsit casa. 

Faţa avocatului tresări. 

Inspectorul Morton spuse: 

— Cadavrul este la morgă, dacă vreţi s-o vedeţi. 

Domnul Entwhistle consimţi fără entuziasm. 

Câteva minute mai târziu văzu resturile pământeşti ale Corei 
Lansquenet. Era mutilată cu sălbăticie, părul vopsit cu Henna era năclăit de 
sânge. Buzele îi tremurară, privi într-o parte, îngrozit. 

Sărmana Cora, necugetata. Ce planuri frumoase şi-o fi făcut pentru 
viitor! Câte lucruri stupide ar fi putut ea face - şi cât de bucuroasă ar fi fost 
de acestea - cu toţi banii. 

Dar era curios ceea ce spusese ea. Foarte curios! Prea curios pentru a-i 
comunica inspectorului Morton. Poate, dacă el vorbea cu domnişoara Gilchrist 
- probabil că ea, deşi era nesigur, ar face puţină lumină în legătură cu ceea 
ce Richard îi spusese Corei... „. Din ceea ce el îmi spusese, m-am gândit...” 
Ce-i spusese Richard? 

Trebuie s-o iscodesc imediat pe domnişoara Gilchrist, hotărî domnul 
Entwhistle. 

Anne Gilchrist era o fată bătrână, uscăţivă, ofilită, cu părul scurt, 
încărunţit; avea unul din acele chipuri inexpresive, propriu femeilor trecute 
de cincizeci de ani. Îl salută cordial pe domnul Entwhistle. 

— Sunt atât de bucuroasă că aţi venit, domnule Entwhistle. Ştiu foarte 
puţine despre familia doamnei Lansquenet şi n-am avut încă niciodată, 
fireşte, de-a face cu o crimă. Este groaznic! 

Domnul Entwhistle merse cu ea în camera de zi unde miroasea tare a 
vopsele de ulei. Casa era excesiv de plină, nu cu mobilă, ci cu tablouri; picturi 
în ulei, întunecate, greu de recunoscut din cauza patinei, acopereau pereţii. 

— Doamna Lansquenet obişnuia să le cumpere la licitaţie, explică 
menajera. Se interesa foarte mult de acestea, biata doamnă. Mergea la toate 
licitaţiile. Eu însumi am făcut, de altfel, în tinereţe, acuarele şi am o idee 
vagă despre pictură; aceasta i-a plăcut doamnei Lansquenet, aşa că ea putea 
să vorbească cu mine despre pictură. Sărmana, iubea atât de mult arta. 

— Ţineaţi la ea? 

— O, da, răspunse Anne. Ne împăcam foarte bine. În multe privinţe era 
ca un copil. Spunea tot ce-i trecea prin minte. Nu ştiu dacă aceasta este bine 
întotdeauna. 

— Ea nu prea era o intelectuală, opină domnul Entwhistle. 

— Nu, nu, asta desigur că nu; însă era foarte abilă, domnule Entwhistle, 
într-adevăr, foarte abilă. Adesea eram uimită cât de bine o scotea la capăt. 

Domnul Entwhistle o privi cu interes pe menajeră. Găsi că nici ea nu 
era naivă. 

— Sunteţi deja de câţiva ani la doamna Lansquenet? 

— De trei ani şi jumătate! 


— Dumneavoastră eraţi însoţitoarea ei şi... Şi vedeaţi de gospodărie? 

Probabil că atinsese un punct delicat, ea se înroşi uşor. 

— O, da, fireşte. Eu găteam aproape mereu - gătesc cu multă plăcere - 
şi ştergeam praful şi făceam treburile casnice uşoare. Nu pe cele grosolane, 
fireşte. 

Tonul ei exprima un principiu ferm. Domnul Entwhistle, care nu bănuia 
ce poate să însemne „nu o muncă grosolană”, murmură ceva a încuviinţare. 

— Doamna Panter din sat avea grijă de asta, de două ori pe 
săptămână. Eu nu aş fi consimţit să vin aici ca fată în casă. După eşecul cu 
mica mea ceainărie - ce catastrofă! 

— A fost de vină războiul. Era atât de încântătoare! O botezasem „La 
salcia verde”, vesela de porțelan avea imprimată în albastru o salcie, într- 
adevăr adorabilă, şi prăjiturile erau delicioase. De atunci eu mă pricep la 
fursecuri şi budincă de ovăz. Da, mergea într-adevăr bine, dar apoi a venit 
războiul cu toate restricţiile, şi aşa s-a dus de râpă. Am pierdut bruma de 
avere moştenită de la tatăl meu şi a trebuit să caut o slujbă. N-am învăţat 
niciodată ceva cu adevărat. Aşa am venit la doamna Lansquenet şi, de la 
început, ne-am simpatizat reciproc - soţul ei a fost doar un artist, un pictor. 

Cu respiraţia tăiată, făcu o pauză, şi aşa putu domnul Entwhistle să 
strecoare o întrebare: _ 

— Am aflat de la inspectorul Morton faptele cele mai importante. Insă, 
dacă nu vă oboseşte prea mult, v-aş fi recunoscător dacă aţi mai face o 
relatare. V-a povestit doamna Lansquenet ceva despre înmormântare? 

— Puțin. Mi-a povestit că biserica era arhiplină şi că erau multe, multe 
flori şi coroane. Şi a spus că a fost foarte tristă fiindcă nu l-a văzut pe celălalt 
frate al ei - Timothy se numeşte, nu-i aşa? 

— Da. Şi mai departe - n-a spus ceva care să vă fi atras atenţia în mod 
deosebit? 

— Ea n-a bănuit nimic, domnule Entwhistle, dacă dumneavoastră 
credeţi asta. Sunt sigură în această privinţă. Era, într-adevăr, într-o uimitoare 
bună dispoziţie, trecând cu vederea peste oboseala şi impresia pe care i-o 
făcuse acest deces. M-a întrebat, ce-aş zice dacă noi am pleca în Capri. In 
Capri! Fireşte, am spus că ar fi prea frumos, că n-aş fi îndrăznit să visez aşa 
ceva, şi ea a spus: „Vom pleca acolo”. Exact aşa. Săraca! Sunt mulţumită că 
ea a avut cel puţin încă o bucurie anticipată. 

Anne oftă şi a murmurat cu nostalgie: 

— Nu cred că voi ajunge vreodată în Capri. 

— Şi în dimineaţa următoare? O întrerupse domnul Entwhistle, 
prefăcându-se că nu-i aude dezamăgirea. 

— In dimineaţa următoare doamna Lansquenet nu s-a simţit deloc bine. 
Arăta foarte prost şi spunea că s-ar fi chinuit să doarmă. A luat micul dejun în 
pat şi a zăcut toată dimineaţa, la prânz mi-a spus că încă nu adormise: „Sunt 
atât de neliniştită. Mă gândesc şi-mi bat capul.” Apoi a zis că ar lua câteva 
somnifere şi că va încerca să adoarmă după-amiază, eu trebuia să iau 
autobuzul către Reading şi să schimb două cărţi la bibliotecă. Aşa că am 


plecat la puţin timp după ora două şi aceasta... Şi aceasta... A fost ultima 
oară... 

Incepu să plângă cu sughiţuri. 

— Ea trebuie să fi adormit. Poate să nu fi auzit nimic şi inspectorul mă 
asigură că n-a suferit. El crede că ea ar fi murit deja după prima lovitură. O, 
Doamne, mă îmbolnăvesc de-a binelea, numai când mă gândesc la aceasta. 

— Vă rog, vă rog. Nu vreau să-mi povestiţi totul încă o dată. 

El făcu o mică pauză, înainte de a pune următoarea întrebare. 

— N-a povestit ceva deosebit despre niciuna dintre rudele ei? 

— Nu, nu pot să-mi aduc aminte. 

— N-a vorbit despre moartea fratelui ei - ce a cauzat-o? 

— Nu. El era de mult timp bolnav, răspunse ea vag, chiar dacă trebuie 
să spun că am fost surprinsă. El arăta aşa voinic. 

Domnul Entwhistle interveni repede: 

— L-aţi văzut, când? 

— Când a venit la doamna Lansquenet. Aşteptaţi puţin - aceasta a fost 
cam acum trei săptămâni. Ei nu se mai văzuseră de ani de zile, cum mi-a 
povestit ea. Era emoţionată când l-a revăzut şi foarte tristă că era atât de 
bolnav... 

— Ştiaţi că era bolnav? 

— Da, îmi aduc aminte foarte bine. Căci gândeam, numai aşa pentru 
mine, înţelegeţi - dacă domnul Abernethie nu se ramolise cumva. O mătuşă 
de-a mea... 

Domnul Entwhistle dădu cu abilitate mătuşa la o parte: 

— V-a determinat ceva din ceea ce v-a povestit doamna Lansquenet să 
credeţi că este vorba de un ramolisment cerebral? 

— Da. Doamna Lansquenet spunea aşa ceva ca „Săracul Richard. 
Moartea lui Mortimer l-a îmbătrânit. El pare să fie complet senil. Toate aceste 
fantezii despre urmăriri şi că cineva vrea să-l otrăvească. Bătrânii sunt atât 
de suspicioşi”. Aceasta este, după câte ştiu, foarte adevărat. Această mătuşă 
despre care tocmai vă povesteam... 

Domnul Entwhistle ascultă istoria despre mătuşa Annei ca un surd. Era 
consternat. Richard Abernethie nu fusese nicidecum senil, el era în 
deplinătatea facultăţilor mintale. Nu era omul care să fi suferit de mania 
persecuției. 

Era uimitor să fi vorbit astfel surorii sale. Eventual Cora, poate ajutată 
de şiretenia ei puerilă, a sesizat ceva din vorbele lui şi apoi le-a potrivit. 

El se mulţumi cu cele aflate, dar avea impresia că Anne ştia mai multe 
decât mărturisise. La despărţire, a insistat ca ea să accepte o mică sumă 
pentru cheltuielile curente şi-i spuse că vor păstra legătura; deocamdată 
putea să rămână în casă, până când îşi va găsi o nouă slujbă. 

Seara, domnul Entwhistle primi un telefon de la Maude Abernethie. 

— Slavă Domnului că vă găsesc, în sfârşit, domnule Entwhistle! 
Timothy este într-o dispoziţie îngrozitoare. Ştirea despre uciderea Corei l-a 
agitat teribil. 

— Aceasta este de înţeles, răspunse domnul Entwhistle. 


— Cu un topor, scriu ziarele. Asta sună totuşi incredibil. Sunt, într- 
adevăr, foarte îngrijorată pentru Timothy. L-am dus acum în pat, dar el cere 
să vă îndemn să veniţi la noi. Vrea să ştie o mie de lucruri - dacă are loc 
întrunirea comisiei de constatare a decesului, când va fi înmormântarea, 
dacă sunt bani, dacă Cora trebuie să fie incinerată şi dacă există un 
testament... 

Domnul Entwhistle o întrerupse, înainte ca lista să fi devenit prea 
lungă. 

— Da, un testament există. Timothy este executor testamentar, însă 
firma mea va rezolva toate afacerile curente. Testamentul este foarte simplu: 
ea îşi lasă schiţele şi o broşă de ametist menajerei, domnişoara Gilchrist, şi 
restul lui Susan. 

— Susan? Aceasta nu o înţeleg. Ea nu a văzut-o, totuşi, pe Susan, chiar 
niciodată - cel mult, când era în scutece. 

— Probabil că ea a decis aceasta, pentru că auzise că familia nu prea 
era entuziasmată de mariajul lui Susan. Insă eu cred că, după plata datoriilor, 
nu vor rămâne mai mult de cinci sute de lire. Apoi continuă: Şi comisia de 
constatare a decesului se va întruni, fireşte. S-a stabilit pentru joia 
următoare. Mă tem că crima va stârni vâlvă în actualele circumstanţe. 

— Cât de neplăcut! Şi asta este otravă pentru Timothy! N-aţi putea veni 
încoace, domnule Entwhistle? V-aş fi nespus de recunoscătoare. Cred că 
Timothy s-ar linişti mult, dacă ar putea vorbi cu dumneavoastră. 

Domnul Entwhistle tăcu un moment; invitaţia nu i se părea 
inoportună... 

— Desigur că aveţi dreptate, recunoscu el. Şi pentru că Timothy este 
executor testamentar, am nevoie de semnătura sa pentru unele documente. 
Da, asta cred că ar fi foarte bine. 

— E chiar minunat şi o uşurare pentru mine. Mâine? Aşadar înnoptaţi la 
noi? Cel mai bun tren este cel de la 11,30, din gara St. Pancras. 

— Din păcate nu pot veni decât abia după-amiază, răspunse domnul 
Enwhistle, dimineaţa încă mai am ceva de lucru. 

George Crossfield l-a întâmpinat cordial pe domnul Entwhistle, dar nu 
putea să-şi ascundă uimirea. Domnul Entwhistle spuse clar, chiar dacă 
aceasta nu lămurea nimic: 

— Tocmai vin de la Lytchett St. Mary. 

— Mătuşa Cora? Ce poveste îngrozitoare! Şi totuşi, ce s-a furat este 
ridicol de puţin. 

— Valoarea banului este întotdeauna relativă, răspunse domnul 
Entwhistle, depinde doar de cât de mult se cheltuieşte. 

— Da... Da... Aici aveţi dreptate. 

— Dacă aveţi nevoie urgent de zece lire, cincisprezece lire sunt mai 
mult decât suficient, dacă însă vă trebuie o sută de lire, cincizeci de lire sunt 
cu totul inutile. 

George spuse cu o licărire subită în priviri: 

— Oricum, astăzi orice sumă este binevenită pentru oricine, căci se 
obţine greu. 


— Dar nu nemaipomenit de greu, dădu replica domnul Entwhistie, 
deznădejdea este hotărâtoare. 

Se opri puţin şi apoi continuă: 

— Va dura un timp până când se va efectua împărţirea moştenirii. Aţi 
primi cu plăcere un avans? 

— Tocmai voiam să vă vorbesc despre aceasta. Azi-dimineaţă am fost 
la banca mea şi m-au trimis la dumneavoastră; oamenii mi-ar acorda un 
credit. 

Din nou îi apăru acea licărire ciudată în priviri şi domnul Entwhistle o 
văzu. Era sigur că George, chiar dacă nu cu disperare, avea totuşi urgent 
nevoie de bani. Situaţia părea să confirme ceea ce el bănuise tot timpul, că 
George nu era demn de încredere în privinţa banilor, şi era aproape convins 
că şi bătrânul Richard, ca un bun cunoscător de oameni, remarcase aceasta. 

Interpretând vădit greşit tăcerea avocatului, George a explicat cu un 
zâmbet forţat: 

— Pentru a spune adevărul, în ultimul timp nu am avut un noroc 
deosebit în investiţiile mele. Un anumit risc există întotdeauna, dar acum a 
mers chiar prost. Am fost mai mult sau mai puţin în pană de bani, dar în viitor 
pot să fac ordine. Cu ceva capital se poate aranja totul. 

Domnul Entwhistle se gândi dacă George speculase proprii săi bani sau 
pe cei ai clienţilor. Dacă George trebuia să se teamă de procuror... 

El spuse: 

— Am încercat să vă găsesc în ziua de după înmormântare, dar se pare 
că nu eraţi la birou. 

— Aşa? Nimeni nu mi-a spus nimic. Am fost la curse în Hurst Park. Am 
pariat pe doi câştigători. Ori totul, ori nimic! Dacă ai noroc, atunci îl ai. Au 
fost doar cincizeci de lire, dar ajută. 

— O, da, a încuviinţat domnul Entwhistle, totul ajută. Şi acum, de pe 
urma morţii mătuşei Cora, mai primiţi o sumă în plus. 

George privi în jur mâhnit. 

— Săraca Cora, spuse el, n-a avut ea oare ghinion? Probabil că tocmai 
îşi făcuse planuri cum se va distra cu banii. 

— Să sperăm că poliţia îl va descoperi pe asasin, a remarcat domnul 
Entwhistle. 

— Cred că-l va găsi. Poliţia noastră este plină de zel. Va scoate la iveală 
pe toţi indivizii suspecți din zonă şi aceştia trebuie să dovedească ce au făcut 
în ziua când s-a comis crima. 

— Nu e atât de uşor, după un anumit timp, răspunse domnul 
Entwhistle, zâmbind şiret, pregătindu-se astfel pentru o şotie. Eu, de plidă, 
am fost în jurul orei 3,30, în ziua cu pricina, la librăria Hatchard. Aş mai fi 
ştiut eu asta zece zile mai târziu, dacă mă întreba poliţia? Mă îndoiesc. Și 
dumneata, George, ai fost în Hurst Park. Ai mai fi ţinut minte - să spunem - 
după o lună, în ce zi ai fost la curse? 

— Oh, aş fi ştiut din cauza înmormântării - o zi după aceea. 


— De acord, de acord. Şi apoi ai avut noroc cu două gloabe. Încă un 
ajutor pentru memorie. Rar se uită numele unui cal care a adus cuiva bani. 
Care au fost, de altfel? 

— Un moment, vă rog... „Gaymarck” şi „Frogg Il”. Da, nu-i voi uita atât 
de curând. 

Domnul Entwhistle zâmbi sec şi-şi luă rămas bun. 

— Cât de încântată sunt că vă văd, spuse Rosamund, fără a-şi arăta 
entuziasmul. Dar este încă groaznic de devreme, foarte de dimineaţă. Era ora 
11. Aseară am avut o petrecere nebună. Michael are încă o mahmureală 
cumplită. 

Michael Shane apăru în aceeaşi clipă, căscând, cu o ceaşcă de cafea 
neagră în mână. Era zvelt, purta un halat de casă elegant în care îi stătea 
bine şi făcea, ca-ntotdeauna, o impresie deosebită cu zâmbetul său. Se părea 
că Rosamund era îmbrăcată doar cu o rochie neagră şi un pulover galben, nu 
prea curat. 

Avocatului corect şi sobru nu-i plăcea câtuşi de puţin felul în care trăia 
tânăra pereche; locuinţa destul de veche de la etajul întâi al unei case din 
cartierul artiştilor, Chelsea, sticlele împrăştiate în jur şi paharele pe jumătate 
pline, podeaua înţesată de mucuri, aerul stătut. Cu toată această ambianţă 
dezordonată, Rosamund şi Michael arătau uimitor de înfloritori. Erau, într- 
adevăr, un cuplu atrăgător şi Entwhistle avea impresia că se înțelegeau 
foarte bine. 

— Tocmai vin de la Lytchett St. Mary, le explică domnul Entwhistle. 

— Într-adevăr, mătuşa Cora a fost cea ucisă, a strigat Rosamund, şi a 
adăugat, aparent veselă: Două crime, una după alta, asta e puţin cam tare. 

— Nu fii stupidă, Rosamund, unchiul Richard nu a fost ucis, o dojeni 
Michael. 

— Totuşi, Cora credea asta! 

Domnul Entwhistle o întrerupse: 

— Imediat după înmormântare aţi revenit la Londra, nu-i aşa? 

— Da, în acelaşi tren cu dumneavoastră. 

— Ah, da, fireşte, întreb doar, pentru că am vrut să vorbim a doua zi. 
Privi către telefon. Am sunat de mai multe ori, dar nu am primit nici un 
răspuns. 

— Oh, dar îmi pare rău. Oare ce-am făcut noi atunci, Michael? Asta a 
fost alaltăieri - până către amiaza am fost aici, nu-i aşa? Şi apoi tu ai plecat şi 
ai încercat să găseşti Casa Rozelor şi ai luat prânzul cu Oscar şi eu am plecat 
la vânătoare după nailoane. Trebuia să mă întâlnesc cu Janet, dar n-am 
reuşit. Da, acum ştiu, toată după-amiaza am făcut cumpărături, apoi am luat 
cina împreună, la „Căştile”. Cred că în jurul orei zece eram din nou acasă. 

— Cam aşa, a confirmat Michael, şi-l privi gânditor pe domnul 
Entwhistle. 

— De ce ne-aţi sunat, sir? 

— Ah, trebuie să fie lămurite încă unele mici chestiuni în legătură cu 
testamentul; am nevoie de câteva semnături şi aşa mai departe. 

Rosmund întrebă: 


— Presupun că putem primi un avans, nu-i aşa? Este deosebit de 
important, din cauza noii piese. 

— Asta va fi uşor de făcut, atât cât vreţi. 

— Atunci este bine. Rosamund răsuflă uşurată. Mă tem că nu vreţi să- 
ncepeţi ziua cu o înghiţitură de şampanie, domnule Entwhistle? 

Într-adevăr, domnul Entwhistle nu voia aşa ceva. 

Domnul Entwhistle o studie pe Susan Banks cum s-a aplecat peste 
masă şi vorbea cu însufleţire. Ea nu avea nimic din drăgălăşenia 
Rosamundei, însă chipul îi era atrăgător, a cărui putere de atracţie, cum 
constată bătrânul avocat, iradia din vitalitatea sa. Avea o gură cărnoasă, 
frumos colorată şi mişcări graţioase. Într-o anumită privinţă îi aducea aminte 
de Richard Abernethie. Ţinuta, pomeţii, ochii gânditori, adânciţi în orbite. 
Aceeaşi personalitate impunătoare, pe care o dovedise excelent şi Richard, 
aceeaşi energie, clarviziune şi prudenţă. 

Descoperise Richard în Susan un spirit înrudit? Domnul Entwhistle 
credea că trebuie să fi fost aşa, dar cu toate acestea el n-a favorizat-o în 
testamentul său. Neîncrezător faţă de George - aşa bănuia domnul 
Entwhistle - fără a o simpatiza pe Rosamund, păpuşica adorabilă, Richard 
trebuie să fi descoperit cu adevărat în Susan ceea ce el căuta - 
moştenitoarea ideală, carne din carnea lui, sânge din sângele lui. 

Dacă nu, trebuia să existe un motiv care... Da, fireşte, soţul! El tocmai 
stătea în spatele ei şi ascuţea, aparent absent, un creion. Un bărbat tânăr, 
slab, palid, şters, cu părul de un roşu spălăcit, care era atât de umbrit de 
personalitatea plină de viaţă a soţiei, încât abia se putea constata că există şi 
el. Înfăţişarea anodină a lui Gregory Banks avea ceva neobişnuit de 
neliniştitor. Era o partidă cu totul nepotrivită, dar Susan a insistat atât ca să 
se căsătorească cu el, încât a înlăturat orice împotrivire din partea familiei. 
Era evident că pentru ea lumea se învârtea în jurul lui Greg. 

Ea vorbea apăsat şi cu indignare. 

— Ce spuneţi? Poliţia să nu aibă nici o bănuială cine este asasinul? 

— Nu susţin asta, a replicat Entwhistle blajin, dar dacă ar şti ceva, 
foarte greu mi-ar comunica cele aflate, de-abia au trecut două zile. 

— Poate să fi fost doar un anumit individ, se gândi Susan. Un om brutal, 
probabil debil mintal - tipul trebuie să aibă totuşi un motiv pentru crima sa, 
sau este un idiot. 

Domnul Entwhistle zâmbi uşor. 

— Atât cât se ştie până acum, dumneavoastră sunteţi singura persoană 
care are un motiv, dragă Susan. 

— Ce înseamnă asta? Greg păşi brusc înainte, de parcă abia atunci se 
trezise. Ochii îi sclipeau răutăcioşi; dintr-o dată el nu mai era un figurant în 
culise. Cum poate Sue să aibă de-a face cu aşa ceva? Cum puteţi să spuneţi 
asta? 

Susan se răsti la el: 

— Ţine-ţi gura, Greg. Domnul Entwhistle nu crede, totuşi, în mod 
serios... 


— Doar o mică glumă, se dezvinovâăţi domnul Entwhistle, nu prea 
agreabilă, trebuie să recunosc. Cum ştiţi şi dumneavoastră, Cora v-a lăsat 
toată averea ei, Susan. Dar pentru o tânără doamnă, care tocmai a moştenit 
câteva sute de mii de lire sterline, abia dacă poate să fie un motiv pentru o 
crimă moştenirea unei sume ridicole de câteva sute. 

— Mă voi duce acolo, spuse ea, şi voi vedea ce există. Este cineva în 
casă? 

— Am convenit cu domnişoara Gilchrist, menajera, ca să rămână acolo, 
până una alta, răspunse domnul Entwhistle. 

El părea că vrea să plece şi privea în jur, în strâmta cameră de zi a 
micii locuinţe. Evident, Greg şi Susan nu stăteau pe roze. 

— Am pus ochii pe un magazin din Cardigan Street. Mă gândesc că aţi 
putea să-mi avansați ceva bani, dacă este nevoie? Probabil că trebuie să dau 
un acont. 

— Asta se poate face, spuse domnul Entwhistle. Pentru că m-am gândit 
la aşa ceva, v-am sunat de mai multe ori, a doua zi după înmormântare, dar 
n-am primit nici un răspuns. 

— Nu înţeleg asta, răspunse iute Susan, am fost acasă toată ziua, 
amândoi. N-am ieşit deloc din casă. 

Greg spuse prietenos: 

— Ştii, Susan, cred că telefonul nostru a avut ceva în neregulă în ziua 
aceea. Nu-ţi aminteşti că n-am putut să obţin legătura, după-masă, cu Hard & 
Co.? Am vrut să anunţ serviciul de deranjamente, dar în dimineaţa următoare 
aparatul funcţiona din nou. 

— Telefonul este foarte nesigur, câteodată, a remarcat domnul 
Entwhistle. 

Când domnul Entwhistle a urcat în taxi, puse cu grijă în minte un semn 
de bifare în dreptul numelor lui Susan şi Greg. Acum trebuia să-i mai viziteze 
pe Helen - doamna Leo Abernethie - Timothy şi Maude. A doua zi el voia să 
se ducă la Timothy, din nou o călătorie lungă, prea mult pentru un om în 
vârstă. 

Când ajunse în cele din urmă acasă, se duse la telefon şi formă un 
număr. La început dorise să mai aştepte cu acest apel telefonic, până ar fi 
vorbit cu toate părţile implicate, dar acum îşi zise iarăşi, ca şi în taxi, că lunga 
călătorie până la locuinţa lui Timothy ar fi prea obositoare pentru un om în 
vârstă ca el, şi de aceea voia să mai răsufle puţin. 

— Alo, a strigat el, pot să vorbesc cu monsieur Hercule Poirot? 

Capitolul II. 

Timothy şi Maude 

— Mulţumesc foarte mult că aţi făcut această călătorie lungă, spuse 
Maude în felul ei cam repezit, când îl luă pe domnul Entwhistle de la gara din 
Bayham Compton. Este extrem de important pentru Timothy ca el să poată 
vorbi cu dumneavoastră. Moartea lui Richard a fost cea mai grea lovitură pe 
care a putut-o primi. Ştiţi, el era atât de ataşat de fratele său şi, în afară de 
asta, acum se teme mereu că şi moartea sa ar putea să se apropie. Greu 
bolnav cum este, asta-l face, fireşte, deosebit de nervos. 


Merse cu el la un automobil hodorogit, de o vechime respectabilă, lesne 
de ghicit. 

— Acest hârb este îngrozitor, a explicat ea. De ani de zile trebuia să 
avem un automobil nou, dar n-am putut să ne permitem. Sper numai că va 
porni, câteodată trebuie să folosesc manivela. 

Maude apăsă de câteva ori pe demaror, totuşi motorul n-a pornit. 
Domnul Entwhistle, care nu şofase niciodată, era destul de îngrijorat, însă 
Maude cobori imperturbabilă, luă manivela şi trezi motorul prin câteva 
învârtituri puternice, smucite. Ce noroc, se gândi domnul Entwhistle, că 
Maude este atât de viguroasă. 

— S-a făcut şi asta, mârâi ea. Tărăboanţa îmi face adesea asemenea 
feste. Când am venit de la înmormântare, am păţit la fel. A trebuit să merg 
pe jos trei kilometri până la cel mai important garaj şi oamenii n-au putut găsi 
nimic, mult timp; era un garaj tipic de ţară. A trebuit, deci, să înnoptez la han, 
în timp ce ei meştereau la maşină; am dat telefon lui Timothy şi i-am spus că 
voi putea veni acasă abia a doua zi. Asta, fireşte, l-a scos şi mai mult din fire, 
s-a înfuriat; totul trebuie ţinut la distanţă de el - dar câteodată, asta nu se 
poate, pur şi simplu. Uciderea Corei, de pildă. A venit doctorul Barton să-i dea 
un calmant. Eu aş putea, măcar, să mai ascund ziarele, dar el insistă să le 
citească şi după aceea îşi iese din fire. 

Acum treceau prin poarta de la Stansfield Grange, proprietatea lui 
Timothy Abernethie şi au pătruns într-o vastă grădină, desigur, altădată 
frumoasă, dar care acum, făcea o impresie cu totul dezolantă. 

Maude a explicat oftând: 

— În timpul războiului totul a fost neglijat. Cei doi grădinari au trebuit 
să se înroleze şi avem doar un bătrân, care este aproape neputincios. 
Salariile au crescut, şi aşa, enorm. Este o adevărată binecuvântare că acum 
vom fi în stare să cheltuim ceva bani şi pentru refacerea proprietăţii. Suntem 
foarte ataşaţi de ea şi am fi fost foarte amărâţi dacă trebuia s-o vindem... 
Fireşte că n-am vorbit niciodată cu Timothy în legătură cu aceasta, l-ar fi 
iritat îngrozitor. 

Opriră în faţa portalului cu coloane al unei case vechi, construită într-un 
fermecător stil georgian, dar care avea nevoie urgentă de un strat nou de 
zugrăveală. 

Maude îl conduse pe domnul Entwhistle în camera de zi, unde, lângă 
cămin, era o masă pentru servirea ceaiului, acoperită, şi dispăru după ce el 
luase loc. 

Reveni imediat cu ceainicul şi samovarul de argint; ceaiul era excelent, 
ca şi prăjiturile, făcute de ea. 

La întrebarea adresată de domnul Entwhistle: Unde este Timothy? Ea 
răspunse scurt că Timothy şi-a primit ceaiul înainte ca ea să plece la gară. 
Trebuie să fi tras puiul său de somn de după-amiază, încât acum aţi putea 
vorbi cel mai bine cu el. Să sperăm că nu se va enerva prea mult. 

Domnul Entwhistle îi promise că va fi atent să nu se întâmple asta. Pe 
când o studia cu privirea în lumina pâlpâitoare a focului, simţi că o 
compătimea. Această femeie impunătoare, vrednică, cumpătată, care este 


atât de energică, cu un deosebit bun-simt, avea însă o mare slăbiciune: 
dragostea sa devotată pentru soţul ei! Era o dragoste maternă; fiindcă ea nu 
avea copii, soţul bolnav devenise copilul ei, pe care-l îngrijea şi-l apăra. Şi 
probabil că exagera, fără să-şi dea seama, gravitatea bolii lui. 

Biata Maude, se gândea domnul Entwhistle. 

Timothy s-a ridicat pe jumătate din fotoliul său şi-i întinse mâna. 

— Drăguţ din partea dumneavoastră că aţi venit, domnule Entwhistle. 
Timothy era un bărbat masiv, care semăna uimitor cu fratele său, 
Richard; numai că tot ce era viguros la Richard, la el era lipsit de vlagă; gura 
era mai puţin energică, bărbia uşor teşită, ochii erau mai puţin adânciţi în 
orbite şi fruntea era brăzdată de cute adânci, care la mânie se închideau. 

Boala sa era vădită de pătura pe care o pusese peste genunchi şi de 
farmacia alcătuită din sticluţe şi cutii, de pe măsuţa din dreapta sa. 

— N-am voie să mă enervez, se plânse el. Medicul mi-a interzis 
categoric să mă enervez. A nu te enerva! A spus bine el. Dacă ar avea o 
crimă în familie, s-ar enerva şi el. Vă rog! Totuşi, într-adevăr este prea mult 
pentru un om... Mai întâi moartea lui Richard, apoi relatările despre 
înmormântarea sa şi testamentul. Şi ce fel de testament! Şi ca un moment 
culminant, sărmana Cora este ucisă cu un topor! Cu un topor! Doamne! |n 
ziua de azi nici un om nu mai este sigur pe viaţa sa, peste tot mişună doar 
gangsterii. Departe am mai ajuns! Unde va ajunge nefericita noastră ţară? 

Domnul Entwhistle cunoştea acest refren. Aceeaşi întrebare i-au pus-o 
şi lui, cel puţin o dată, mai devreme sau mai târziu, de douăzeci de ani, toţi 
clienţii săi, şi el îşi făcuse o obişnuinţă din a răspunde cu vorbe evazive, 
liniştitoare. 

Dar Timothy nu se lăsă atât de uşor liniştit. 

— Priviţi şi dumneavoastră unde am ajuns: Nu se mai poate găsi nici un 
grădinar onest, nici un servitor! Săraca Maude trebuie să se chinuie de 
moarte în bucătărie... De altfel, acum mi-a venit în minte, dragă Maude, că 
astăseară s-ar potrivi bine la limbă-de-mare o budincă cu frişcă. Eu trebuie 
să-mi păstrez forţele, spune doctorul Barton. Unde am rămas? Ah, da... la 
Cora. Este groaznic pentru un om, când trebuie să audă că sora sa... Draga 
sa soră... A fost ucisă. Timp de douăzeci de minute am avut palpitaţii. 
Trebuie să rezolvaţi totul pentru mine, domnule Entwhistle. Nu pot să asist la 
întrunirea comisiei de constatare a decesului sau să mă interesez de ceea ce 
a rămas moştenire de la Cora. Cel mai bine ar fi să uit toată povestea. Ce se 
întâmplă, de altfel, cu partea de moştenire a Corei? Totuşi îmi revine mie? 

Maude a murmurat ceva despre strângerea mesei şi a părăsit camera. 

Timothy se întinse pe spate în fotoliu şi spuse: 

— Întotdeauna este bine dacă nu-s de faţă femeile. Acum putem vorbi 
despre afaceri fără întreruperi deranjante. 

— Capitalul al cărui uzufruct trebuia să-l primească Cora, a explicat 
avocatul, se va împărţi în mod egal între dumneavoastră, nepoţii şi nepoatele 
pe care îi aveţi. 

— Dar cum de este posibil aşa ceva? Timothy se înroşise, ca un curcan, 
de mânie. Eu îi eram ei cel mai apropiat, totuşi, ca unicul frate rămas în viaţă. 


Domnul Entwhistle i-a explicat pe îndelete dispoziţiile testamentului 
lăsat de Richard şi îi reaminti că el îi trimisese deja o copie a testamentului. 

— Ah, nu înţeleg nicidecum acest jargon juridic, a ripostat Timothy 
morocănos. Voi, avocaţii! N-a vrut să-mi intre în cap, când Maude a venit 
acasă şi mi-a explicat testamentul în linii mari. Am crezut că ea a auzit greşit. 
Şi aşa, femeile nu pot gândi clar. Maude este cea mai bună femeie din lume, 
dar nu înţelege mai nimic când este vorba de bani. Cred că nu i-a fost 
niciodată clar că noi ar fi trebuit să părăsim această proprietate, dacă 
Richard n-ar fi murit acum. Obligatoriu! Însă acum totul este bine... Asta e o 
mare uşurare. Putem să renovăm casa, putem să angajăm doi grădinari cu 
adevărat vrednici - cu bani suficienţi, se găsesc ei - şi să plantăm grădina de 
trandafiri. Şi... Unde am rămas? 

— La planurile de viitor. 

— Ah, da... Da, fireşte, dar nu vreau să vă plictisesc cu acestea. Ceea 
ce m-a îmbolnăvit cu adevărat - chiar grav, au fost dispoziţiile testamentului 
lui Richard. 

— Aşa? N-au corespuns aşteptărilor dumneavoastră? 

— Asta pot s-o spun, desigur! Considerasem firesc, ca după moartea lui 
Mortimer, Richard să-mi lase totul mie. 

— V-a sugerat el vreodată aşa ceva? 

— Nu în mod expres. Richard a fost întotdeauna foarte rezervat. Totuşi, 
el a venit aici din proprie iniţiativă, la puţin timp după moartea lui Mortimer, 
pentru a discuta cu mine chestiuni de familie. El vroia să audă părerea mea 
despre tânărul George, cele două nepoate ale noastre şi soţii lor... N-am 
putut să-i spun multe. Sunt un om foarte bolnav şi deja de mult nu mai ies 
din casă; Maude şi cu mine nu vizităm pe nimeni. Aceste tinere doamne! Nu 
înţeleg cum se poate face o căsătorie în chip atât de nesăbuit! Şi fireşte, am 
crezut că el o să-mi transmită, în calitate de cap de familie, după moartea sa, 
dreptul de a dispune de avere. La urma urmelor, sunt totuşi un Abernethie... 
Ultimul Abernethie! 

Din cauza enervării, Timothy a aruncat pătura şi s-a ridicat în picioare, 
drept ca o lumânare. Toate semnele de slăbiciune şi de boală dispăruseră şi 
domnul Entwhistle găsi că el era sănătos tun, chiar dacă din cale-afară de 
nervos. Mai mult, avocatului experimentat i se păru că Timothy, 
dintotdeauna, a nutrit o invidie ascunsă faţă de fratele său, Richard. Tocmai 
pentru că amândoi semănau atât de mult, Timothy s-a simţit mereu ofensat 
de tăria de caracter şi de priceperea în afaceri a fratelui său. Când Richard a 
murit, Timothy a triumfat la gândul că el acum, în fine, putea să hotărască 
asupra destinului altor oameni. 

Totuşi Richard Abernethie i-a refuzat această putere. Intenţionase 
Richard aceasta de la început sau s-a răzgândit mai târziu? 

Se auzi un miorlăit sonor de pisică şi Timothy sări brusc de pe scaun, se 
repezi la fereastră, o deschise cu furie şi strigă: 

— Incetaţi, bestiilor! Apoi luă o carte groasă şi o aruncă după ele. Dobi- 
toace oribile, a mormăit el, întorcându-se lângă vizitatorul său. Distrug 
straturile de flori şi nu pot să suport deloc acest mieunat afurisit! 


Maude se întoarse în cameră şi declară energică: 

— Cred, dragule, că domnul Entwhistle a stat suficient cu tine, acum 
trebuie să te odihneşti. Dacă ai discutat totul cu dânsul... 

— Da, am discutat. Deci, las totul în seama dumneavoastră, Entwhistle. 
Comunicaţi-mi, vă rog, dacă a fost găsit individul... la momentul potrivit! 

Hercule Poirot, arătă, invitându-l, un fotoliu aşezat lângă cămin. În 
cealaltă parte a camerei era o masă acoperită, pentru două persoane. 
Domnul Entwhistle se aşeză, oftând. 

— V-aţi întors azi-dimineaţă din călătorie? Întrebă Poirot. 

— Da. Deja v-am spus la telefon toată chestiunea; din păcate, este o 
poveste încurcată. 

— Atunci aşteptăm cu aceasta până după masă... Georges! 

Vrednicul Georges aduse într-un şerveţel pateu de ficat de gâscă cu 
felii de pâine prăjită. 

— Pateul îl mâncăm aici, lângă cămin, propuse Poirot. După aceea ne 
aşezăm la masă. 

După mai bine de o jumătate de oră, domnul Entwhistle se lăsă să cadă 
într-un scaun confortabil, cu spetează şi oftă mulţumit: 

— Ştiţi să trăiţi, Poirot, spuse el. Cu adevărat franţuzeşte. 

— Eu sunt belgian, dar în ce priveşte remarca dumneavoastră este 
justă. Unuia ca mine, aflat la această vârstă, bucuriile culinare au rămas cam 
unica plăcere. Şi din fericire, eu am un stomac excelent. 

Începură cu o „Sole Véronique”, apoi au mâncat „Escalope de veau à la 
Milanaise” şi au trecut la „Poire flambée” cu îngheţată. La toate acestea au 
băut un Poulilly-Fuise şi un Corton, iar apoi a fost aşezat lângă domnul 
Entwhistle un pahar cu un excelent vin de Porto, căruia nu-i plăcea vinul de 
Porto, dar sorbea încetişor dintr-o cremă de cacao. 

— Nu ştiu, şopti domnul Entwhistle, încă savurând amintiri, cum de 
reuşiţi să aveţi un asemenea şniţel. Pur şi simplu se topeşte în gură. 

— Am un prieten, un măcelar din Franţa, căruia i-am putut fi de ajutor 
într-o mică chestiune familială. Din recunoştinţă, el are de atunci grijă de 
stomacul meu. 

— O chestiune familială, oftă domnul Entwhistle. Doream să nu-mi fi 
adus aminte de asta... Tocmai mă simţeam atât de bine. 

— Savuraţi plăcuta senzaţie încă puţin, dragă prietene. Bem mai întâi 
încă o ceşcuţă de Mokka, la aceasta un coniac, şi apoi, dacă digestia vă 
prieşte, puteţi să-mi povestiţi totul. 

Bătea de 9,30, când domnul Entwhistle s-a mişcat în fotoliul său. Sosise 
momentul psihologic. Nu-i mai era neplăcut să vorbească de grijile sale; 
dimpotrivă, acum ardea de dorinţa de-a o face. 

— Nu ştiu, începu el, dacă nu trebuie să mă consider eu însumi un 
nepriceput. În orice caz, chiar că nu văd nici o soluţie. Vă voi relata în 
amănunt întreaga chestiune şi aş vrea să aflu părerea dumneavoastră. Ca 
jurist bătrân şi experimentat, nu i-a fost deloc greu să redea evenimentele 
clar şi desluşit; n-a uitat nici un amănunt important şi nu a adăugat nimic 
inutil. 


Domnul în vârstă, mic de statură, cu capul în formă de ou, care 
ascultase atent, ştia să aprecieze just această manieră de relatare, şi, mai 
întâi, nu puse nici o întrebare, când avocatul a terminat; părea a se gândi la 
cele auzite. 

In cele din urmă spuse: 

— Inţeleg. Bănuiţi că prietenul dumneavoastră, Richard Abernethie, a 
fost ucis. Această bănuială sau presupunere se bazează doar pe o 
observaţie... pe remarca făcută de doamna Cora Lansquenet după 
înmormântare. Dacă este lăsată la o parte această remarcă, atunci într- 
adevăr, nu mai rămâne nimic. Faptul că doamna Cora a fost ucisă a doua zi, 
după ce a făcut această remarcă, poate fi o pură întâmplare. De acord că 
domnul Richard Abernethie a murit subit, însă un medic renumit, care-l 
cunoştea bine, l-a tratat şi acest medic nu a avut nici o bănuială, el a eliberat 
fără ezitare certificatul de deces. Incă ceva: Richard Abernethie a fost 
incinerat sau înmormântat? 

— incinerat, după dorinţa sa. 

— Asta înseamnă că un al doilea medic trebuia să semneze certificatul 
de deces... Ceea ce n-a fost greu de fel. Şi aşa ajungem la cel mai important 
aspect, la ce-a spus Cora Lansquenet. Aţi fost acolo şi aţi auzit. Ea a spus: 
„Dar el a fost ucis, totuşi, nu?” 

— Da. 

— Şi hotărâtor este faptul că dumneavoastră credeţi că ea ar fi spus 
adevărul? 

Avocatul a ezitat o clipă, apoi răspunse: 

— Da, cred. 

— De ce? Poate că aţi avut în adâncul sufletului un sentiment nesigur, 
din pricina morţii lui Richard? 

Avocatul dădu din cap. 

— Nu, câtuşi de puţin. 

— Atunci este doar din cauza ei... Din cauza Corei. Aţi cunoscut-o bine? 

— N-am mai văzut-o deloc de... de peste douăzeci de ani. 

— Aţi fi recunoscut-o, dacă aţi fi întâlnit-o pe stradă? 

Domnul Entwhistle se gândi. 

— Cred că pe stradă aş fi trecut pe lângă ea fără s-o recunosc. Când 
am văzut-o ultima dată, era o fetişcană zveltă şi acum era o bătrână 
corpolentă. Cum a stat în faţa mea la înmormântare, am recunoscut-o 
imediat; îşi aranjase părul la fel ca înainte, lăsat pe frunte şi tăiat în linie 
dreaptă, şi te privea de sub acest breton ca un animal sfios. Avea şi un fel 
agitat, caracteristic de a vorbi, obişnuind să lase capul într-o parte, înainte 
de-a debita idei bizare. 

— Şi pentru că ea credea că Richard Abernethie ar fi fost ucis... Şi-a 
făcut imediat cunoscută această părere. 

Domnul Entwhistle întrebă surescitat: 

— Deci credeţi că el a fost ucis? 

— Nu, nu, dragă prietene, atât de departe nu putem merge. Noi am 
căzut de acord că doamna Cora credea că el ar fi fost ucis; ea era sigură că el 


a fost omorât. Acum spuneţi, vă rog: când ea a rostit asta, a existat printre 
cei prezenţi aşa ceva, ca o indignare generală? 

— Da. 

— Şi apoi ea s-a fâstăcit, s-a încurcat, s-a dezis de versiunea ei şi a 
spus, atât cât vă amintiţi, ceva cam aşa: „Insă, m-am gândit... Din ceea ce-mi 
spusese el...” 

Avocatul aprobă, dând din cap: 

— Am dorit să-mi aduc aminte cât mai bine, totuşi sunt destul de sigur 
că ea a folosit cuvintele „el mi-a spus...” 

— Şi cu aceasta, chestiunea a fost aplanată şi toţi vorbeau despre 
altceva? Vă puteţi aminti dacă, după remarca făcută de Cora, cineva dintre 
cei prezenţi s-a schimbat la faţă în vreun fel... Sau să spunem... Arăta 
neobişnuit? 

— Nu. 

— Şi în ziua următoare Cora a fost ucisă şi dumneavoastră v-aţi gândit 
dacă aici n-ar exista ceva ca o cauză şi efect? 

Avocatul răspunse cu o întrebare: 

— Presupun că aceasta vi se pare de necrezut? 

— Deloc, a replicat Poirot. Dacă prima presupunere este justă, atunci 
este logic. Richard Abernethie a fost ucis, totul a mers minunat... Deodată, 
însă, se află că cineva ştie adevărul. Deci este cu totul firesc şi necesar ca 
acest cineva să fie adus cât mai repede cu putinţă la tăcere. 

— Atunci consideraţi că este vorba de o crimă? 

Poirot răspunse gânditor: 

— Mon cher, la fel ca şi dumneavoastră sunt de părere că acest caz 
trebuie cercetat. Aţi făcut deja paşi în această privinţă? V-aţi adresat cumva 
poliţiei? 

— Nu. Domnul Entwhistle clătină din cap. Consider că aceasta nu ne-ar 
fi fost de prea mare folos. Eu sunt reprezentantul familiei. Dacă Richard 
Abernethie a fost ucis, atunci aceasta putea să se întâmple doar într-un fel. 

— Cu otravă? 

— Desigur. Şi cadavrul a fost incinerat. Deci nu mai este posibilă nici o 
dovadă. Şi de aceea am venit la dumneavoastră, Poirot. 

— Cine era în casă când a murit? 

— Un servitor bătrân care era de ani de zile în serviciu la el, apoi o 
bucătăreasă şi o fată în casă. Prin urmare, ar fi trebuit ca unul dintre aceştia 
să... 

— Oh, nu mă zăpăciţi! Chiar dacă Cora ştia că Richard Abernethie a fost 
ucis, ea şi-a retras imediat vorbele, spunând: „Cred că aveţi perfectă 
dreptate.” Astfel ea trebuie să fi vizat pe cineva din familie; cineva pe care 
chiar şi cel ucis n-ar fi vrut să-l învinovăţească. Altminteri, Cora, care-şi iubea 
fratele foarte mult, n-ar fi fost de acord ca asasinul să fie lăsat în pace. Nu 
sunteţi de aceeaşi părere? 

— Şi eu am bănuit asta... Mărturisi domnul Entwhistle. Dar cine din 
familie ar fi avut posibilitatea... 

Poirot îl întrerupse: 


— Dacă este vorba de otravă, există multe posibilităţi. S-ar putea să fi 
fost un narcotic, dacă el a murit în somn şi n-au existat nici un fel de 
simptome suspecte. Probabil că lui i s-au recomandat de către medic 
anumite narcotice. 

— În orice caz, spuse domnul Entwhistle, „acest cum” abia dacă mai 
este hotărâtor, nu-l vom putea dovedi niciodată. 

— In cazul lui Richard Abernethie nu, însă uciderea Corei Lansquenet 
este cu totul altceva. Dacă noi ştim mai întâi „cine”, atunci ar urma să 
obţinem şi dovada. Il privi pătrunzător pe domnul Entwhistle şi adăugă: ŞI 
dumneavoastră i-aţi întrebat pe toţi...? 

— Am vrut mai întâi să stabilesc cine nu intră în discuţie. Mă înfior la 
gândul că un membru al familiei Abernethie ar putea fi asasinul. Pur şi simplu 
nu vreau să concep aşa ceva. Am sperat că printr-o serie de întrebări, 
aparent întâmplătoare, să scot de sub bănuială câţiva membrii ai familiei. 
Cine ştie, poate chiar pe toţi. In acest caz, Cora n-ar fi avut dreptate cu 
presupunerea şi ucigaşul ei ar putea să fie o haimana. Prima întrebare pe 
care mi-am pus-o a fost: „Ce-au făcut unii membrii ai familiei în ziua în care a 
fost ucisă Cora Lansquenet?” 

— Eh bien, întrebă Poirot, ce au făcut? 

Domnul Entwhistle îşi drese glasul. 

— George Crossfield a fost la curse în Hurst Park. Rosamund Shane a 
făcut târguieli în oraş, soţul ei a avut o întâlnire de afaceri în legătură cu 
drepturile de reprezentaţie a unei piese. Susan şi Gregory Banks au stat toată 
ziua acasă. Timothy Abernethie, care este bolnav, a fost la reşedinţa sa din 
Yorkshire şi soţia sa a condus singură automobilul de la Enderby către casă. 

Hercule Poirot dădu din cap meditativ. 

— Şi totul se confirmă? 

— Nu ştiu, Poirot. George poate să fi fost la curse, dar nu cred. El se 
lăuda că a câştigat la doi cai. Când l-am întrebat de numele lor, mi i-a numit 
imediat, fără să ezite. Cum am aflat ulterior, s-a mizat foarte mult pe cei doi 
cai în ziua aceea şi unul, într-adevăr, a ieşit învingător, celălalt însă, deşi un 
favorit, nu s-a clasat nicidecum. 

— Foarte interesant. Avea mare nevoie de bani acest George în 
momentul morţii unchiului său? 

— După părerea mea, foarte urgentă. N-am nici o dovadă în acest sens, 
dar sunt aproape convins că el a pierdut prin speculaţii banii clienţilor şi că 
descoperirea acestei situaţii era iminentă. 

— Şi ceilalţi? Întrebă Poirot. 

— Rosamund este o păpuşă fără minte. Nu pot să-mi închipui că ea 
putea s-o lovească pe Cora în cap cu un topor. Soţul ei, actorul Michael 
Shane, fără să fie un cetăţean ireproşabil, este desigur foarte ambițios şi 
exagerat de vanitos, dar, în fond, ştiu puţine despre el. N-am avut nici o 
ocazie de a-l bănui de vreo crimă violentă sau de o omucidere prin otrăvire, 
pusă la cale cu grijă. Însă, înainte de a mă convinge că el a făcut în acea 
după-amiază ceea ce susţine, nu pot să-l şterg de pe lista suspecţilor. 

— Şi sigur că soţia sa nu intră în discuţie? 


— Nu, nu. Ce-i drept, ea este de o placiditate uimitoare - dar agitând 
un topor, nu pot să mi-o închipui, cum am mai spus - este o fiinţă deosebit de 
delicată! 

— Şi frumoasă! Interveni Poirot, zâmbind cinic. Şi cealaltă nepoată? 

— Susan? Ea este cu totul altfel decât Rosamund - este foarte 
dinamică. Ea şi soţul au fost toată ziua acasă. Am susţinut, ceea ce nu este 
adevărat, că aş fi încercat în după-amiaza respectivă să vorbesc cu ei la 
telefon, după care Gregory a declarat cu o grabă nefirească că aparatul ar fi 
fost defect. 

— Va să zică, tot nici o dovadă. Nu puteţi să-i excludeţi pe cei cinci, 
cum aţi sperat. Şi cum s-a desfăşurat vizita dumneavoastră la generaţia mai 
vârstnică? 

Avocatul descrise amănunţit vizita sa la Timothy şi Maude şi Poirot a 
prezentat concis rezultatul: 

— Doamna Abernethie are, prin urmare, înclinații pentru tehnică şi se 
pricepe la motoare de automobil, iar domnul Abernethie nu este atât de 
bolnav, cum pretinde. Face plimbări şi este capabil de fapte energice, aşa 
cum aţi constatat. Este un tip egoist şi l-a invidiat pe fratele său din cauza 
succeselor sale şi a caracterului său superior. Şi ce este cu cea de-a şasea 
moştenitoare? 

— Helen? Este văduva lui Leo Abernethie şi pe ea n-am bănuit-o nici un 
moment. In afară de aceasta, nevinovăția sa este uşor de dovedit: ea era la 
Enderby şi trei servitori se aflau acolo, în casă. 

— Eh bien, dragă prietene, spuse Poirot. Prin urmare, ce doriţi de la 
mine? 

— Aş vrea să aflu adevărul, Poirot. Ştiu că dumneavoastră nu mai 
acceptaţi nici un caz, dar vă rog să faceţi o excepţie. Socotiţi aceasta, vă rog, 
doar ca o afacere, voi avea grijă să primiţi onorariul. 

Poirot se apără zâmbind. 

— Bani... Dar trebuie să mărturisesc că mă interesează cazul. De aceea 
mă voi ocupa de el. Doar un lucru, dragă prietene, puteţi să-l faceţi mai bine 
decât mine, anume să-l căutaţi pe medicul care l-a tratat pe domnul Richard 
Abernethie; cred că el vă va vorbi mai deschis decât mie. Intrebaţi-l despre 
boala pe care a avut-o domnul Abernethie, încercaţi să aflaţi ce medicamente 
a luat când a murit şi cu puţin mai înainte. Mai aflaţi dacă Richard Abernethie 
şi-a mărturisit vreodată în faţa lui teama că ar putea fi otrăvit. De altfel, este 
oare domnişoara Gilchrist foarte sigură că el a folosit în discuţia cu sora sa 
cuvântul „otrăvit”? 

Domnul Entwhistle se gândi. 

— Ea folosea cuvântul... Dar seamănă acelor martori care încurcă 
adesea cuvintele rostite, de fapt pentru că este convinsă că a reţinut sensul 
corect. Să zicem că Richard ar fi spus că el s-ar teme să nu fie ucis, iar 
domnişoara Gilchrist putea să se fi gândit la otravă, numai pentru că o 
mătuşă de-a ei credea că ar fi fost gata să moară din cauza mâncării otrăvite. 
Dar eu pot să mai discut încă o dată cu ea despre aceasta. 


— Da, sau o voi face eu, spuse Poirot şi apoi adăugă cu vocea 
schimbată: De altfel, v-aţi gândit măcar o dată, dragă prietene, că 
domnişoara Gilchrist a dumneavoastră ar putea fi în vreo primejdie? 

— Domnişoara Gilchrist în primejdie? Doamne! Agitat, domnul 
Entwhistle se înclină puţin. Credeţi cu adevărat? 

Poirot dădu din cap necăjit. 

— Şi încă cum. Cora şi-a exprimat bănuiala ei în ziua înmormântării. 
Asasinul se va întreba dacă ea a mai vorbit cu cineva despre aceasta. Şi omul 
cu care ea ar fi putut să discute este domnişoara Gilchrist, mai ales. Cred, 
mon cher, că ar fi mai bine să nu fie lăsată singură în casă. 

— Susan voia să plece acolo pentru a arunca o privire printre lucrurile 
Corei. 

— Ah, aşa... Ah, aşa... Acum, dragă prietene, faceţi ce v-am spus. ŞI 
comunicaţi-i, vă rog, doamnei Helen Abernethie că poate voi veni la Enderby. 
De acum încolo mă ocup eu însumi de toate. 

Şi Poirot îşi răsuci mustata foarte energic. 

Domnul Entwhistle îl observă gânditor pe dr. Larraby. 

— Aş dori să discut cu dumneavoastră într-o chestiune foarte delicată, 
începu el. Poate că veţi fi jignit, dar sper că nu. Totuşi sunteţi un om 
inteligent. Este vorba de clientul meu, de domnul Abernethie, care a murit, şi 
îmi permit a vă întreba foarte deschis dacă sunteţi absolut sigur că a avuto 
moarte naturală. 

Dr. Larraby întoarse surprins faţa lui roşie, blajină, către avocat. 

— Ce înseamnă asta? Desigur că el a avut o moarte naturală. Din 
moment ce am eliberat certificatul de deces! Dacă aş fi avut vreo îndoială... 

Domnul Entwhistle îl întrerupse politicos: 

— Bineînţeles, bineînţeles. Vă asigur că nu mi-aş fi permis niciodată să 
presupun contrariul. Însă mi-ar place - având în vedere zvonurile care circulă 
- să am confirmarea dumneavoastră categorică... 

— Zvonuri? Ce fel de zvonuri? 

— Nu se ştie niciodată, cum şi unde se nasc asemenea clevetiri, minţi 
domnul Entwhistle. După părerea mea, ar trebui să se pună capăt pentru 
totdeauna unor asemenea zvonuri, printr-o lămurire competentă. 

— Abernethie a fost un om bolnav. El avea o afecţiune care, credeam 
eu, îi va provoca moartea în cel puţin doi ani. Mărturisesc că nu m-am 
aşteptat să moară atât de curând, sau mai corect spus, nu aşa subit. Dar 
întotdeauna există factori individuali care nu pot fi anticipati. 

— Înţeleg şi desigur că nu mă mai îndoiesc de diagnosticul pe care l-aţi 
pus. Domnul Abernethie era - s-o spunem ca într-o dramă - condamnat la 
moarte. Aş vrea să-mi confirmaţi, dacă ar fi posibil ca un om, care ştie sau 
bănuieşte că zilele îi sunt numărate, să-şi scurteze viaţa din proprie iniţiativă? 
Sau dacă altcineva ar putea să facă asta pentru el? 

Dr. Larraby s-a încruntat. 

— Credeţi că a fost o sinucidere? Richard Abernethie nu era un 
asemenea om. 


— Înţeleg. Deci, puteţi să mă asiguraţi, din punct de vedere medical, că 
o asemenea bănuială este nefondată? 

Medicul se frământă, vădit indispus. 

— N-aş vrea să folosim cuvântul „nefondat”. El a murit în somn, ceea 
ce se întâmplă adesea. Nu a existat nici un motiv pentru a presupune 
sinuciderea. Dacă, de fiecare dată, când un om grav bolnav moare în somn, 
s-ar dori efectuarea unei autopsii... 

Faţa medicului se înroşi intens şi domnul Entwhistle se grăbi să-l 
liniştească: 

— Bineînţeles. Dar dacă ar exista dovezi, dovezi de care nu aveţi 
cunoştinţă? Dacă el, de pildă, ar fi spus cuiva... 

— Să fi făcut vreo aluzie că el era obsedat de ideea sinuciderii? Să fi 
făcut el aceasta? Ar fi extrem de surprinzător! 

— Dar dacă el ar fi... Eu vorbesc pur ipotetic - ce-ar fi putut să-i 
provoace moartea? Ce medicament, adică? 

— Mai multe. Ar fi fost posibil vreun narcotic. El nu prezenta nici un 
simptom de otrăvire cu acid prusic. 

— Lua somnifere? 

— Da, i-am prescris Sedormid, o substanţă inofensivă şi cu efecte 
verificate. Nu lua în fiecare seară şi primea la momentul respectiv doar o 
mică cutie cu tablete. 

— Şi ce i-aţi mai prescris? 

— Diverse: un medicament care conţine în doză mică morfină, pe care 
îl luă când avea dureri mari; apoi capsule cu vitamine... Un preparat pentru 
digestie... 

Domnul Entwhistle îl întrerupse. 

— Capsule cu vitamine? Cred că şi mie mi-au fost prescrise o dată; 
capsule gelatinoase, mici, rotunde? 

— Da, ele conţin adexolină. 

— S-ar putea introduce în aceste capsule şi altceva? 

— Vreţi să spuneţi, ceva cu efect mortal? Medicul era tot mai uimit. Dar 
la aceasta nu s-ar fi gândit niciodată, totuşi, un om... Ce vreţi să spuneţi de 
fapt, domnule Entwhistle? Vă gândiţi la crimă? 

— La ce mă gândesc nu este aşa de important - aş vrea să ştiu doar ce 
a fost posibil, îl lămuri domnul Entwhistle, obosit. Eu nu am nici o dovadă. 
Domnul Abernethie este mort - şi omul cu care el a vorbit este de asemenea 
mort. Totul este doar un zvon... Un zvon vag, şi eu aş vrea să-i pun capăt. 
Dacă îmi daţi asigurări că a fost imposibil ca Abernethie să moară otrăvit, 
atunci ar fi pentru mine de-a dreptul o satisfacţie, v-o spun, mi-aţi lua o 
povară grea de pe suflet. 

Medicul se ridică şi se plimbă de colo până colo prin cameră. 

— Din păcate, nu vă pot face pe plac, spuse el în cele din urmă. Aş 
vrea, aş putea. Uleiul de ricin se poate extrage cu uşurinţă din capsulă şi 
înlocui cu nicotină pură sau altceva. Sau cineva ar fi putut să-i introducă ceva 
în mâncare sau în băuturile sale. Deci, chestiunea se pune cam în felul 


următor, domnule Entwhistle: cineva afirmă - o femeie, probabil - că 
Abernethie ar fi spus că s-ar urmări uciderea sa. Am dreptate? 

Incolţit, domnul Entwhistle dezvălui, în cele din urmă, ceea ce spusese 
Cora la înmormântare. Faţa doctorului Larraby se lumină. 

— Dar, dragă prietene, asta poate, totuşi, să nu însemne chiar nimic. 
Femeile la o anumită vârstă sunt dornice de senzaţional, schimbătoare, nu 
prea de nădejde, vorbesc cât e ziua de lungă. 

Domnul Entwhistle îl luă pe medic în nume de rău că voia să termine 
atât de superficial cu această chestiune şi spuse, ridicându-se: 

— Se poate să aveţi dreptate, dar din păcate noi nu mai putem s-o 
îndreptăm, pentru că a fost omorâtă. 

— Ce? Omorâtă? Dr. Larraby avea aerul că s-ar îndoi de judecata 
avocatului. 

— Probabil că aţi citit în ziare: Doamna Lansquenet din Lytchett St. 
Mary, în Berkshire. 

— Am citit asta, dar n-am bănuit că ea se înrudea cu Richard. 

Dr. Larraby era profund neliniştit. 

Când domnul Entwhistle s-a întors la Enderby, a vorbit cu Lanscombe. 
Mai întâi îl întrebă pe bătrânul majordom de planurile sale. 

— Doamna Helen m-a rugat să rămân aici până când se vinde casa, sir, 
şi o fac, fireşte, cu cea mai mare plăcere. Noi toţi o preţuim pe doamna Helen 
tare mult. El oftă. Sunt foarte trist, dacă pot să spun asta, sir, că vila va fi 
vândută. Am stat aici cu domnul Richard de la... 

— Ştiu, îl întrerupse domnul Entwhistle, această lume nouă nu mai 
înseamnă nimic pentru noi, holteii bătrâni. Am dorit ca măcar să-l fi văzut 
mai des pe vechiul meu prieten înainte de moarte. Oare ce-a făcut în ultimele 
luni? 

— Nu mai era cel de dinainte, sir. De la moartea domnului Mortimer s-a 
schimbat complet. 

— Da, era distrus. Şi apoi, era atât de bolnav şi oamenii bolnavi au 
câteodată idei ciudate. Aş putea să-mi imaginez că domnul Abernethie 
suferea o asemenea transformare în ultima perioadă, cu puţin înaintea 
morţii. N-a vorbit vreodată de duşmani şi că cineva i-ar fi vrut răul? N-a 
crezut chiar că i s-ar fi pus ceva în mâncare? 

Bătrânul Lanscombe îl privi uluit - uluit şi ofensat. 

— Nu pot să-mi aduc aminte de aşa ceva, sir. 

Fără a lăsa să se observe ceva, domnul Entwhistle a schimbat tema. 

— Cu puţin înainte de moartea sa, au fost aici în vizită nepotul său şi 
cele două nepoate cu soţii lor, nu-i aşa? 

— Desigur, sir. 

— S-a bucurat de aceste vizite, sau era dezamăgit? 

Lanscombe deveni circumspect, în ţinuta sa era vizibilă o crispare. 

— Aceasta nu pot s-o spun cu adevărat, sir. 

— Cred că puteţi, zău, îl contrazise prietenos domnul Entwhistle. Vreţi 
să spuneţi, desigur, că nu aveţi căderea de-a vă exprima părerea despre 
aceste chestiuni. Dar există situaţii deosebite, când trebuie să se reprime 


întrucâtva simţul bunei-cuviinţe. Am fost unul din cei mai vechi prieteni ai 
stăpânului dumneavoastră. De aceea, vă rog să răspundeţi la întrebările mele 
ca persoană privată, pur personal, nu ca majordom. 

Lanscombe tăcu un moment, apoi zise: 

— Este doar părerea mea strict personală. 

— Da, da, pe aceasta aş dori s-o ascult. 

— Stăpânul meu era foarte dezamăgit de domnul George... El sperase, 
cred, ca domnul George să semene cu domnul Mortimer. Dar domnul George 
nu aduce, dacă pot să spun aşa, în nici o privinţă cu domnul Mortimer. 

Lanscombe se opri o clipă, apoi continuă: 

— După aceasta au venit tinerele doamne cu soţii lor. De doamna 
Susan i-a plăcut imediat - o tânără drăguță şi spirituală, dar, după părerea 
mea, stăpânul meu nu-l putea suporta pe soţul ei. Tinerele fac adesea, în 
zilele de azi, o alegere curioasă. 

— Şi celălalt cuplu? 

— Despre acesta nu pot să spun prea multe. O pereche tânără, 
simpatică şi plăcută la înfăţişare. Cred că stăpânului meu îi plăcea să-i vadă 
aici... Dar... 

Bătrânul ezita. 

— Înţeleg. După aceste vizite, domnul Abernethie a călătorit... Întâi la 
fratele său şi apoi la sora sa, doamna Lansquenet. 

— N-am ştiut asta, sir. Cred că vă referiţi la ceea ce el a pomenit doar, 
că ar pleca la domnul Timothy şi apoi într-o localitate cu numele St. Mary, cu 
încă un cuvânt după acesta. 

— Exact. Vă amintiţi ceva din ce-a spus după reîntoarcerea sa? 

Lanscombe se gândi. 

— Nu, sir. Fireşte, el era bucuros să fie din nou acasă. Călătoriile şi 
vizitele l-au istovit... Asta a spus el, asta o ştiu încă. 

— Şi altceva nimic? 

Lanscombe îşi încreţi fruntea. _ 

— Stăpânul meu obişnuia... Da, să vorbească cu el însuşi... Inţelegeţi 
ce vreau să spun... El vorbea către mine şi, totuşi, mai mult lui însuşi, 
adesea, abia observa că eram acolo, pentru că mă cunoştea aşa de bine. 

— Vă cunoştea şi avea încredere în dumneavoastră. 

— Dar îmi aduc aminte doar vag, ce rostea... Ceva cam aşa, că el n-ar 
pricepe ce-ar face acesta cu banii, făcând aluzie, cu aceste vorbe, la domnul 
Timothy, bănuiesc. Şi apoi spunea ceva despre femei, care pot fi în nouăzeci 
şi nouă de cazuri stupide, dar în cei de-al o sutălea deosebit de abile. Ah, da, 
şi apoi spunea: „Se poate discuta ceea ce într-adevăr gândeşti doar cu 
oameni din aceeaşi generaţie, căci ei nu se gândesc, cum fac cei tineri, doar 
să contrazică”. Şi mai târziu zicea, dar nu ştiu în legătură cu ce: „Nu este 
cuviincios să atragi în cursă semeni de-ai tăi, dar nu ştiu ce altceva ar trebui 
să fac”. Este posibil, sir, să se fi gândit în acest caz la ajutoarele grădinarului 
- tocmai se furaseră piersici din grădină. 

Domnul Entwhistle nu credea că Richard se gândise la ajutoarele 
grădinarului. După ce puse alte câteva întrebări lui Lanscombe, îi dădu voie 


să plece şi căzu pe gânduri. Nu aflase nimic, căci nimic înseamnă ceea ce nu 
introdusese încă în înşiruirea deducţiilor sale. Dar existau, oricum, unele 
puncte relevante: Nu era cumnata sa, Maude, ci sora sa, Cora, cea la care se 
referise Richard, când a făcut remarca despre femeile care pot fi stupide, dar 
şi abile. Şi ei îi mărturisise ceva ce ea numise „a face aluzie”. Şi cui, oare, i-a 
întins el o capcană? După ce reflectă un timp la cât de multe trebuia să-i 
spună Helenei, se hotărî să-i destăinuie totul. 

Se plimbau agale pe terasă şi el îi mulţumi mai întâi pentru faptul că ea 
a făcut ordine printre lucrurile personale ale lui Richard şi a avut grijă de 
gospodărie. Apoi îi spuse: 

— Aş vrea să vă întreb dacă aţi putea să rămâneţi aici până se vinde 
casa. Sau v-ar fi prea incomod? 

— Nu, chiar îmi convine foarte mult. N-aş putea să plec înainte de luna 
mai în Cipru şi aici mă simt mai bine decât la Londra. Cum ştiţi, iubesc 
această casă. Şi Leo a iubit-o, pentru noi a fost o perioadă fericită, când eram 
aici, împreună. 

— Am un motiv precis pentru a vă ruga să rămâneţi aici: un prieten de- 
al meu, Hercule Poirot... 

Helen îl întrerupse tulburată: 

— Hercule Poirot? Atunci credeţi că... 

— Ştiţi cine este? 

— Da. Prieteni de-ai mei... Dar am crezut că a murit. 

— O, nu, este foarte vioi. Fireşte, nu cu tinereţea de altădată. 

— Nu, nu mai poate fi tânăr. 

Ea vorbea mecanic. Faţa îi era palidă şi crispată, şi cu vizibilă 
dificultate, adăugă: Dumneavoastră credeţi, prin urmare, că... Cora a avut 
dreptate? Că Richard... A fost ucis? 

Domnul Entwhistle îşi uşură inima. Era o plăcere de a face asta faţă de 
Helen, cu judecata ei limpede, liniştită. 

— Poirot, îi povesti el, este un om foarte original, aproape un geniu. El 
înţelege exact ce vrem noi: certitudinea că toată chestiunea este o poveste 
stupidă. 

— Şi dacă nu este? 

— Cum puteţi spune asta? Întrebă domnul Entwhistle cu severitate. 

— Nu ştiu. Ceva mă nelinişteşte... Nu ce a spus Cora atunci... Altceva. 
Am simţit la deschiderea testamentului că... Ceva nu este în regulă. 

— Că ceva nu este în regulă? In ce privinţă? 

Ea dădu din cap. 

— Tocmai asta este, că nu ştiu. 

— Credeţi, cumva, că această senzaţie viza pe vreunul din cei prezenţi? 

— Da... Cam aşa ceva, dar nu ştiu, cine sau ce... Ah, sună atât de 
ridicol! 

— Deloc. Este interesant... Foarte interesant. Nu sunteţi naivă, Helen. 
Dacă observați ceva, atunci acest „ceva” este foarte important. 

— Da, dar nu-mi pot aduce aminte ce era. Cu cât mă gândesc mai 
mult... 


— Nu vă gândiţi! Este complet greşit când cineva vrea să-şi aducă 
aminte de ceva cu tot dinadinsul. Mai devreme sau mai târziu vă va veni în 
minte, sigur. Insă atunci să-mi aduceţi la cunoştinţă imediat, vă rog. 

— Da. 

Capitolul III. 

Susan trage la locuinţa Annei Gilchrist. 

Anne Gilchrist îşi apăsă energic pe cap pălăria neagră, de fetru, şi-şi 
ascunse sub bor, cu grijă, o şuviţă de păr cărunt. Intrunirea comisiei de 
constatare a decesului fusese fixată pentru ora 12 şi era abia 11,20. I se 
părea că bluza neagră, recent cumpărată, se potrivea bine cu rochia şi 
pardesiul ei de culoare gri. Desigur că ar fi plecat cu plăcere complet 
îmbrăcată în negru, dar nu şi-ar fi permis aşa ceva. 

Se uită în micul dormitor pus în ordine, pe ai cărui pereţi se aflau 
acuarele care înfăţişau Brixton Harbour, Polflexan Harbour şi alte peisaje 
engleze; toate cu semnătura, arcuită cu eleganţă, „Cora Lansquenet”; 
privirile ei poposiră cu deosebită plăcere asupra acuarelei „Polflexan 
Harbour”. 

Soneria de la intrare o trezi din reverie. 

„Doamne, murmură ea, cine poate să fie?” 

Părăsi dormitorul şi cobori treptele destul de şubrede. Soneria se auzi 
din nou, urmată de ciocănituri puternice. 

Era nervoasă. Se opri o clipă, apoi îşi spuse să nu fie stupidă şi deschise 
uşa. O tânără doamnă, îmbrăcată elegant în negru, cu un mic geamantan în 
mână, stătea pe treptele de la intrare. Când văzu expresia de teamă 
împietrită pe faţa Annei, se prezentă repede: 

— Eu sunt nepoata doamnei Lansquenet... Susan Banks. 
Dumneavoastră sunteţi probabil domnişoara Gilchrist? 

— Doamne, nici n-am bănuit. Intraţi, vă rog, doamnă Banks. Să nu vă 
loviți de cuier, ocupă cam mult loc. Aici, înăuntru, vă rog. N-am ştiut că veţi 
veni la întâlnirea cu comisia de constatare a decesului, altfel v-aş fi pregătit 
ceva... Cafea sau altceva. 

Susan spuse cu însufleţire: 7 

— Mulţumesc, dar nu este nevoie. Imi pare rău că v-am speriat aşa 
tare. 

— Da, într-adevăr. Este o prostie din partea mea, altfel nu sunt 
nervoasă şi nici acum nu sunt, de fapt, doar... Poate din cauza convocării în 
faţa comisiei de constatare a decesului şi a faptului că mă gândesc la atâtea; 
şi aşa, toată dimineaţa, am fost atât de neliniştită. Chiar cu o jumătate de oră 
mai înainte a sunat cineva şi abia m-am putut hotărî să deschid. Era o 
călugăriţă care strângea donaţii pentru copiii orfani. Am fost atât de 
mulţumită că i-am dat doi şilingi. Dar, vă rog, luaţi loc doamnă... Doamnă... 

— Banks. 

— Da, fireşte, Banks. Aţi călătorit cu trenul? 

— Nu, cu automobilul. Însă şoseaua spre casă mi s-a părut atât de 
îngustă, că am luat-o pe un drum de ţară care duce la o carieră părăsită, în 
care am intrat în marşarier. 


— Şoseaua este desigur îngustă, pe aici circulă doar puţine maşini, este 
o regiune izolată. Anne se înfioră puţin când spuse aceasta. 

Susan examină camera. 

— Draga de ea, biata mătuşă Cora, zise Susan. Mi-a lăsat totul. Ştiţi 
asta, nu? 

— Da, domnul Entwhistle mi-a spus. Bănuiesc că vă veţi bucura de 
mobilă, totuşi sunteţi de curând căsătorită, cum am auzit, şi mobila este atât 
de scumpă în zilele de azi. Doamna Lansquenet are unele lucruri foarte 
drăguţe. 

Susan nu era de aceeaşi părere. 

— Nu vreau mobila, răspunse ea, o am pe a mea. Voi lăsa să fie pusă la 
licitaţie - adică, dacă n-aţi dori să luaţi vreo piesă de mobilier - eu cu plăcere 
v-aş... 

Se opri o clipă, puţin stânjenită, totuşi Anne Gilchrist nu era nicidecum 
încurcată, ea iradia de bucurie. 

— Asta, într-adevăr, este foarte drăguţ din partea dumneavoastră, 
doamnă Banks, foarte drăguţ! Dar eu am propriile mele lucruri la o firmă de 
expediţie. Şi unele tablouri pe care mi le-a lăsat tatăl meu se află printre 
acestea. Eu am avut o mică ceainărie, dar apoi a venit războiul şi a trebuit, 
din păcate, să renunţ la ea. Dar n-am vândut întreg mobilierul, pentru că am 
sperat mereu că, într-o zi, voi avea din nou propria mea căsuţă. Dacă, într- 
adevăr, nu v-ar deranja cu nimic, mi-ar face o plăcere teribilă să am această 
măsuţă decorată. Este atât de plăcută şi buna doamnă Lansquenet servea 
mereu ceaiul împreună cu mine, la această măsuţă. 

Susan privi cu uşoară emoție masa verde pe care era pictată o bogată 
viţă de vie sălbatică, de un verde deschis, şi spuse iute că ar fi foarte 
bucuroasă dacă domnişoara Gilchrist ar accepta-o. 

— Vă mulţumesc, doamnă Banks. Mi se pare că sunt pur şi simplu 
lacomă. Am primit toate tablourile frumoase ale doamnei Lansquenet, ştiţi, şi 
o minunată broşă de ametist, dar poate că ar trebui să v-o dau înapoi? 

— Cum puteţi să vă gândiţi la aşa ceva! În nici un caz! 

— Vreţi să vă uitaţi la lucruri? Poate după ce venim de la comisie? 

— Aş vrea să rămân două zile pentru a mă uita printre lucruri şi a face 
ordine. 

— Vreţi să înnoptaţi aici? 

— Da. Deranjez? 

— Dar nu, doamnă Banks, bineînţeles că nu. Schimb aşternutul în patul 
meu şi pot să dorm bine aici, pe sofa. 

— Nu pot să dorm în camera mătuşii Cora? 

Anne Gilchrist făcu ochii mari. 

— Aceasta... Aceasta nu v-ar supăra cu nimic? 

— Credeţi asta pentru că ea a fost ucisă acolo? Darnu, nu mă 
deranjează. Sunt rezistentă, domnişoară Gilchrist. Camera este totuşi - cred - 
este, totuşi, din nou în deplină ordine? 

Anne înţelese. 


— O, da, doamnă Banks. Am dat aşternutul la curăţat iar doamna 
Parker şi cu mine am făcut o curăţenie temeinică în cameră. Avem şi destule 
alte aşternuturi. Vreţi să mergeţi cu mine sus şi să vă uitaţi? 

Incepu să urce pe scări; Susan o urmă. Camera în care Cora 
Lansquenet şi-a găsit sfârşitul era curată şi aerisită; şi, în mod ciudat, aici nu 
stăpânea nicidecum vreo atmosferă sinistră. În cameră exista, ca şi în 
salonaş, un amestec de mobilă modernă utilitară şi obiecte de lux, decorate 
cu măiestrie. Era tipic pentru firea veselă a Corei şi lipsa ei de gust. Deasupra 
căminului atârna o pictură în ulei înfăţişând o fată planturoasă, care tocmai 
se pregătea să coboare în baie. Susan tresări când o privi cu atenţie şi Anne 
Gilchrist îi explică: 

— Aceasta este o lucrare a soţului doamnei Lansquenet; jos, în 
sufragerie, sunt multe tablouri de-ale lui. 

— Şi unde sunt tablourile personale ale mătuşii Cora? 

— In camera mea. V-ar face plăcere să le vedeţi? 

Plină de mândrie, Anne îşi arătă comorile. 

Susan constată că mătuşa Cora trebuie să fi avut o preferinţă pentru 
staţiunile balneare de pe malul mării. O, da. Ea a locuit chiar mulţi ani, cu 
domnul Lansquenet, într-un mic sat de pescari din Bretania. Bărcile pescarilor 
sunt atât de pitoreşti, nu sunteţi de aceeaşi părere? 

— Evident, murmură Susan. Şi gândea în sinea sa: Mătuşa Cora picta 
doar într-un stil de carte poştală, penibil de exact, fotografic şi nu s-ar fi mirat 
dacă totul ar fi fost copiat, de fapt, de pe cărţi poştale. 

Totuşi, când a îndrăznit să-şi exprime această bănuială, Anne o 
contrazise indignată; doamna Lansquenet ar fi pictat „întotdeauna” după 
natură. O dată chiar a făcut insolaţie pentru că voia să picteze neapărat un 
subiect atât timp cât lumina era favorabilă. 

— Doamna Lansquenet a fost o adevărată artistă, a declarat ea 
dojenitoare. 

Se uită la ceas şi Susan spuse repede: 

— Da, acum trebuie să mergem la comisia de constatare a decesului. 
Este departe de aici? Trebuie să aduc maşina? 

Deoarece Anne Gilchrist o asigură că ar fi doar la cinci minute de casă, 
plecară pe jos. 

Domnul Entwhistle, care venise cu trenul, îi ieşi în întâmpinare şi o 
conduse într-o sală mare a primăriei. Acolo erau prezenţi mulţi străini; dar nu 
era nimic senzaţional. Identitatea decedatei a fost stabilită, medicii au 
constatat rănile mortale. Decedata, care probabil era sub influenţa 
narcoticului, ar fi fost complet ameţită; moartea n-ar fi survenit mai târziu de 
4,30. S-a acceptat fără dubii intervalul cuprins între 2 şi 4,30. Anne Gilchrist 
declară cum găsise cadavrul. Un poliţist şi inspectorul Morton au dat de 
asemenea declaraţii. După ei a vorbit concis medicul legist şi curând a urmat 
verdictul comisiei de constatare a decesului: „Crimă comisă de una sau mai 
multe persoane necunoscute”. 

Totul s-a terminat. Când ieşiră afară, la soare, ţăcăniră vreo jumătate 
de duzină de aparate de fotografiat. 


Domnul Entwhistle le conduse pe Susan şi Anne Gilchrist la „King's 
Arms”, cel mai bun han din sat, unde comandă, într-un separeu, trei prânzuri. 

— N-am bănuit că veţi veni, Susan, spuse el. Am fi călătorit împreună. 

— De fapt, nici n-am vrut să vin, totuşi am considerat că nu este corect 
ca nimeni din familie să nu fie prezent. Am telefonat lui George, dar el 
pretindea că ar fi foarte ocupat; Rosamund are o probă şi unchiul Timothy 
este prea bolnav. Prin urmare, nu mi-a rămas nimic altceva de făcut. 

— Soţul n-a venit? 

— El trebuie să verifice nişte socoteli în trista sa prăvălie, pe care 
acum, slavă Domnului, o poate abandona, răspunse ea şi explică, când văzu 
privirea mirată a Annei Gilchrist: Soţul meu lucrează într-o farmacie. 

Un bărbat care stătea, ca să spunem aşa, în spatele unei tejghele, i se 
părea lui Anne că nu se potrivea cu eleganța vădită a Susanei, dar nu-şi 
pierdu cumpătul şi spuse: 

— Ah, aşa! Ca marele nostru romantic, Keats. 

— Doar că Greg nu este poet, dădu replica Susan. Avem mari planuri 
de viitor: un elegant salon de cosmetică şi de înfrumusețare cu un laborator 
pentru reţete speciale. 

— Asta va fi mult mai drăguţ, spuse Anne aprobator. Aşa ceva ca 
Elizabeth Arden, care este o contesă autentică, după cum am auzit - sau e 
vorba de Helen Rubinstein? 

Domnul Entwhistle căzu pe gânduri şi Susan îl întrebă ceva de două ori, 
fără să primească vreun răspuns, după care el se grăbi să-i explice: 

— Nu fiţi supărată pe mine, Susan, dar tocmai mă gândeam la unchiul 
Timothy; îmi fac griji din pricina sa. 

— Pentru unchiul Timothy? Eu nu mi-aş face. Nu cred că este într- 
adevăr bolnav, este pur şi simplu ipohondru. 

— Da... Poate să fie aşa. Dar nu din cauza sănătăţii lui îmi fac griji. Este 
vorba de soţia sa. Se pare că a căzut pe scară şi şi-a fracturat piciorul. Ea 
trebuie să stea în pat şi unchiul dumneavoastră este disperat. 

— Pentru că trebuie şi el măcar o dată, acum, pe neaşteptate, să vadă 
de ea. Asta-i prinde foarte bine, declară Susan. 

— Da... Da... Aici aveţi multă dreptate. Dar va avea biata mătuşă parte 
de o brumă de îngrijire? Asta este întrebarea. 

— Viaţa este, într-adevăr, pentru oamenii mai în vârstă, un iad, fu de 
părere Susan. 

Apoi părăsiră prudenţi hanul, dar reporterii păreau să se fi retras. Abia 
la intrarea în locuinţa Corei, Susan a fost oprită de mai mulţi reporteri şi a 
dat, asistată de domnul Entwhistle, declaraţii neutre şi evazive. Apoi, ea şi 
Anne au intrat în casă, iar domnul Entwhistle s-a întors la „King's Arms” 
unde-şi luase o cameră. Înmormântarea urma să aibă loc a doua zi. 

— Maşina mea se află încă în carieră, spuse Susan, uitasem complet; o 
voi aduce în sat mai târziu. 

Anne îi atrase atenţia îngrijorată: 

— Dar nu prea târziu. Totuşi nu veţi ieşi, dacă este întuneric? 

Susan o privi zâmbitoare. 


— Doar nu credeţi că mai dă târcoale pe aici vreun asasin? 

— Nu... Nu, nu cred, răspunse Anne, stânjenită. 

Cu toate acestea, Susan era convinsă că Anne credea aşa ceva. 

— Sigur n-aţi vrea mai curând să beţi un ceai? Se interesă Anne. V-ar 
conveni într-o jumătate de oră, doamnă Banks? 

Susan consideră exagerat să bea ceai la 2,30, dar îi făcu pe plac, 
deoarece sesiză că o ceaşcă de ceai însemna pentru Anne un remediu pentru 
liniştea nervilor. De aceea răspunse: 

— Când vreţi, domnişoară Gilchrist. 

Curând răsună din bucătărie un clinchet vioi de vase, în timp ce Susan 
se plimba prin salonaş. Câteva minute mai târziu se auzi soneria. Susan 
merse în hol şi Anne apăru în uşa bucătăriei; avea un şorţ pe care-şi ştergea 
mâinile pline de făină. 

— Doamne, oare cine poate să fie? 

— Probabil încă nişte reporteri, răspunse Susan. 

— Doamne, şi tocmai voiam să fac prăjituri pentru ceai. 

Susan deschise uşa de la intrare şi Anne rămase şovăind în spate, ca şi 
când se temea că un bărbat cu un topor ar sta în faţa uşii. 

Vizitatorul era totuşi un domn în vârstă, care-şi scoase pălăria, şi 
întrebă zâmbind ca un unchiaş: 

— Doamna Banks? 

— Da. 

— Numele meu este Guthrie... Alexander Guthrie. Eu am fost un 
prieten... Un foarte vechi prieten al doamnei Lansquenet. Sunteţi probabil 
nepoata ei, fosta domnişoară Susan Abernethie? 

— Exact. 

— Deoarece acum ştiu cine sunteţi, pot, oare, să intru? 

— Vă rog. 

Işi şterse cu grijă pantofii de covoraşul de papură, intră, îşi dădu jos 
pardesiul, îl aşeză împreună cu pălăria pe o mică comodă de stejar şi o urmă 
pe Susan în salonaş. 

— Este o ocazie tristă, declară domnul Guthrie, care mai degrabă părea 
de la natură dispus să zâmbească radios decât să fie mohorât. O ocazie 
foarte tristă. Am trecut întâmplător pe aici şi am considerat că măcar aş 
putea să asist la întrunirea comisiei de constatare a decesului şi, fireşte, la 
înmormântare. Biata Cora... Am cunoscut-o la scurt timp după nuntă. Era o 
femeie plină de viaţă, capabilă să se entuziasmeze şi ea l-a luat, într-adevăr, 
în serios pe Pierre Lansquenet, ca artist, este părerea mea. Nu avea nici cea 
mai vagă idee despre artă, sărmana Cora, deşi în unele privinţe, asta pot să 
vă asigur, dovedea în mod uimitor multă înţelegere. 

— Toţi spun asta despre ea, încuviinţă Susan. Eu însămi abia am 
cunoscut-o. 

— Ştiu, s-a ţinut departe de familia ei pentru că aceasta nu ştia să-l 
preţuiască pe măreţul ei Pierre. N-a fost niciodată drăguță... Dar avea un 
„ceva” anume şi era întotdeauna veselă şi vivace. Desigur, nu se ştia 
niciodată ce ar fi putut să spună în clipa următoare, şi la fel de puţin, dacă 


naivitatea ei era autentică sau simulată. Noi am râs adesea cu poftă de ea. 
Copilul etern... Aşa ni s-a părut nouă, tot timpul. 

Susan îi oferi o ţigară, dar bătrânul domn clătină din cap. 

— Nu, mulţumesc, nu fumez. Vă miraţi, desigur, de ce am venit? Ca să 
vorbesc pe şleau: pentru că am o mustrare de conştiinţă. Am promis Corei 
înainte cu câteva săptămâni că o să-i fac o vizită. Marota ei era, totuşi, de a 
cumpăra tablouri la licitaţiile din provincie şi vroia să apreciez unele dintre 
ele. Eu sunt de profesie critic de artă. Cele mai multe dintre achiziţiile Corei 
erau tablouri mari şi proaste, dar per total nu este o speculație rea. La aceste 
licitaţii rustice se poate pune mâna, pentru nimica toată, pe tablouri şi, de 
cele mai multe ori, doar ramele singure preţuiesc mai mult chiar decât 
tabloul cumpărat. Ea mi-a scris foarte entuziasmată despre un primitiv italian 
pe care-l cumpărase şi i-am promis să vin încoace şi să-l examinez. 

— Probabil cel de acolo, spuse Susan şi arătă către un tablou de pe 
peretele din spatele ei. 

Domnul Guthrie se ridică, îşi puse ochelarii şi privi tabloul. 

— Sărmana, buna Cora! Spuse după un timp. 

— Acolo sunt încă şi mai multe, explică Susan. 

Domnul Guthrie supuse comorile de artă, pe care doamna Lansquenet 
le cumpărase plină de speranţă, unei examinări încete. Din când în când 
făcea „tt, tt, tt”, uneori ofta. 

In cele din urmă băgă ochelarii din nou în buzunar şi zise: 

— Murdăria este ceva minunat, doamnă Banks. Dă şi cârpăcelilor oribile 
din pictură o patină romantică. 

— Şi în sufragerie sunt tablouri, îl încurajă Susan, dar acestea provin, 
cred, toate, de la soţul ei. 

Domnul Guthrie se scutură uşor şi ridică mâna ca pentru a se apăra. 

— Nu mă siliţi, vă rog, să le văd din nou. Clasele „nud” din academiile 
de artă au multe pe conştiinţă. M-am străduit mereu să menajez 
simţămintele Corei. O soţie devotată, o soţie afectuoasă... Dar, dragă 
doamnă Banks, n-aş vrea să vă rețin acum mai mult. 

— Oh, rămâneţi totuşi şi beţi cu noi o ceaşcă de ceai, trebuie să fie 
gata imediat. 

— Foarte amabil, răspunse domnul Guthrie şi se aşeză din nou. 

— Scuzaţi-mă un moment, vreau să văd doar dacă ceaiul este deja 
pregătit. 

In bucătărie, Anne tocmai scotea din cuptor ultima tavă cu prăjituri. 
Serviciul era deja aranjat pe platou şi capacul samovarului sălta sprinten. 

— Dincolo este un domn, Guthrie, l-am invitat să bea ceai cu noi. 

— Domnul Guthrie? Ah, da, era un bun prieten al dragei doamne 
Lansquenet. Este renumitul critic de artă. Asta chiar că se potriveşte de 
minune; aici sunt multe prăjituri şi am, de asemenea, dulceaţă de căpşuni 
făcută de mine. Mai trebuie doar să opăresc ceaiul, cana este deja încălzită 
dinainte... Dar, vă rog, doamnă Banks, nu duceţi dumneavoastră tava 
aceasta grea? Pot face restul singură! 


Aşadar Susan luă tava şi Anne Gilchrist o urmă cu ceainicul şi 
samovarul. Ea îl salută pe domnul Guthrie şi apoi se aşeză. 

— Prăjituri calde, dar asta este un deliciu! Strigă domnul Guthrie, şi ce 
dulceaţă minunată! În zilele noastre primeşti, când cumperi, chiar numai 
lucruri oribile. 

Faţa Annei se lumină la acest compliment. Prăjiturile erau, într-adevăr, 
excelente şi tustrei se serveau cu râvnă. Atmosfera de la „Salcia verde”, mica 
ceainărie pe care Anne o avusese înainte de război, îi învăluise. Anne era în 
elementul ei. 

— Mulţumesc mult, mă servesc, spuse domnul Guthrie, când ea îi oferi 
ultima bucată de prăjitură. Dar am conştiinţa încărcată să savurez aici 
delicatesuri, când, totuşi, săraca Cora a fost ucisă atât de îngrozitor. 

Anne reacţionă pe un neaşteptat ton victorian: 

— Oh, doamna Lansquenet ar fi dorit sigur ca dumneavoastră să primiţi 
un ceai de calitate. Trebuie să rămâneţi în puteri! 

— Da, da, aici aveţi desigur dreptate. Dar nu se poate concepe, pur şi 
simplu, pentru ce un om cunoscut, prea bine cunoscut, să fi fost ucis. 

— Adevărat, aprobă Susan, mi se pare de-a dreptul incredibil. 

— Şi s-o ucidă vreo haimana ordinară, care de fapt voia doar să comită 
o spargere. iți pot trece prin minte anumite motive pentru care Cora s-ar 
putea să fi fost ucisă... 

— Cum? Il întrerupse brusc Susan. Ce fel de motive? : 

— Ea n-a fost discretă, explică el. Cora n-a fost niciodată discretă. li 
făcea plăcere... Cum să mă exprim...? Să spunem, să-şi arate dinții. Era ca un 
copil care a aflat o taină. Dacă Cora afla de un secret, ea trebuia să-l 
povestească peste tot. Chiar dacă promitea că nu face asta, totuşi o făcea; 
nu putea să ţină nimic pentru sine. 

Susan tăcu, la fel şi Anne. Domnul Guthrie spuse: 

— Da, o mică doză de arsenic în ceai... Asta nu m-ar fi surprins, sau o 
cutie cu praline prin poştă. Dar o crimă, cu jaf... A sfârşi aşa, nu era pentru 
ea. Se poate să mă înşel, dar m-am gândit că ea nu o fi fost aşa bogată ca să 
merite o spargere; totuşi nu avea mulţi bani ghiaţă în casă, nu-i aşa? 

— Doar puţini, confirmă Anne. 

Domnul Guthrie se ridică oftând. 

— De la război încoace a crescut criminalitatea. Totul s-a schimbat. 

Apoi mulţumi pentru ceai, se despărţi politicos şi Anne îl însoţi afară. 
De la fereastra salonaşului, Susan îl văzu cum mergea cu elan către poarta 
de la grădină. 

Anne veni înapoi cu un pachet mic în mână. 

— Poştaşul trebuie să fi fost aici, când noi eram la comisie. El l-a împins 
prin deschizătura cutiei poştale şi a căzut într-un colţ, în spatele uşii. Sunt 
tare curioasă... Arată ca... Un tort de nuntă! 

Cu faţa radioasă rupse hârtia... Un carton mic, alb, legat cu o bandă 
argintie ieşi la iveală: Aşa este! Indepărtă banda şi ridică capacul. Se putea 
vedea un tort cu migdale, pudrat cu zahăr: Adorabil! Dar de la cine? Luă în 


mână cartea de vizită. „John şi Mary!” strigă ea. Cine poate să fie? Ce prostie 
să nu scrie ciumele de familie! 

Susan se smulse din meditaţiile ei şi răspunse distrată: 

— Este cam neplăcut că astăzi oamenii îşi scriu doar prenumele. 
Recent am primit o carte poştală cu semnătura „Joan”. Am numărat pe 
degete opt persoane cu acest nume, pe care le cunosc... Măcar dacă ar da 
telefon, căci scrisul de mână al prietenilor se recunoaşte mult mai greu. 

Anne înşiră dintre cunoştinţele sale, cu plăcere, pe cei cu numele de 
John şi Mary. 

— Ar putea fi fiica lui Dorothy... Ea se numeşte Mary, dar n-am auzit 
despre o logodnă şi încă mai puţin despre o nuntă. Apoi este micul John 
Banfield care s-ar putea, la urma urmei, să fi atins vârsta suficientă pentru a 
se căsători. Sau tânăra Enfield... Nu, aceea se numeşte Margaret. Nici o 
adresă, nimic. Ah, o să mă lămuresc eu... 

Luă tava şi se duse la bucătărie. 

Ridicându-se în grabă, Susan spuse: 

— Va trebui acum, în fine, să-mi garez automobilul undeva. 

Il scoase din carieră şi-l aduse în sat, unde exista o benzinărie, dar nici 
un garaj; a fost sfătuită să-l ducă la „King's Arms”. Acolo era loc în garaj; ea îl 
trase lângă un automobil mare, „Daimler”, al cărui şofer tocmai avea intenţia 
de a ieşi. In spate stătea un domn mai în vârstă, străin după înfăţişare, cu o 
mustață mare. Mecanicul foarte tânăr, cu care Susan vorbea despre 
automobilul ei, o privea atât de intens, că părea să înţeleagă doar pe 
jumătate din ce-i spunea ea. 

In cele din urmă, el reuşi să rostească cu vocea tremurândă de 
admiraţie: 

— Dumneavoastră sunteţi, aşadar, nepoata ei? 

— Ce? 

— Nepoata celei ucise! Preciză el entuziasmat. 

— Ah, aşa - da - eu sunt aceea. 

— Aha! Parcă v-am mai văzut o dată! 

„Palavre” se gândi ea, când se întoarse. 

— Slavă Domnului că sunteţi din nou aici, nevătămată, o salută Anne, 
atât de vizibil uşurată că Susan se supără, drept care Anne o întrebă apoi 
îngrijorată: Mâncaţi totuşi macaroane? M-am gândit, pentru astă-seară... 

— Da, mulţumesc, mi-e indiferent, nu am nici o poftă de mâncare. 

— Sunt mândră în special de faptul că prepar minunat macaroane au 
gratin. 

Asta nu era o lăudăroşenie. Anne era, constată Susan, într-adevăr o 
excelentă bucătăreasă. Susan se oferi să-i ajute la spălatul vaselor, dar Anne 
o asigură, deşi era evident onorată de propunere, că ea singură va termina 
treaba cu bine. 

Ceva mai târziu, a venit cu cafeaua - care nu era pe măsura mâncării, 
fiind prea slabă - şi-i oferi zadarnic lui Susan din tortul de nuntă. 

— Este, într-adevăr, excelent, îi aduse la cunoştinţă domnişoara 
Gilchrist. 


Între timp ea se liniştise cu explicaţia că tortul trebuie să vină de la fiica 
prietenei sale dragi, Ellen, de a cărei logodnă auzise, dar nu putea să-şi 
aducă aminte de numele ei. 

Susan o lăsă încă un timp să ciripească despre aceasta până când reuşi 
să conducă discuţia acolo unde vroia, şi întrebă: 

— Unchiul meu Richard a fost, totuşi, aici, cu puţin înainte de moartea 
sa? 

— Da. 

— Când? 

— Cam cu două-trei săptămâni înainte de a muri. 

— Lăsa impresia unui om bolnav? 

— Nu, dimpotrivă, părea să fie sănătos şi vesel. Doamna Lansquenet a 
fost foarte uimită, când a venit aşa, pe neaşteptate, şi a strigat. „Nu, chiar 
aşa ceva, Richard! După atâţia ani!” El a spus doar: „Am vrut să mă conving 
personal cum îţi merge”. Şi doamna Lansquenet a zis: „Îmi merge bine”. Cred 
că era puţin ofensată că a venit aşa, ca din întâmplare - după atâta timp. Dar 
domnul Abernethie a continuat: „Totuşi, hai să îngropăm vechile noastre 
certuri. Tu, eu şi Timothy, noi suntem singurii supraviețuitori şi cu Timothy nu 
se poate vorbi despre nimic altceva decât despre sănătatea lui”. Şi apoi a 
adăugat: „Pierre pare să te fi făcut fericită, înseamnă că m-am înşelat. Acum, 
tu eşti mulţumită?” El s-a exprimat foarte drăguţ. Era un domn foarte 
prezentabil, în ciuda vârstei sale. 

— Cât timp a stat aici? 

— A rămas până la prânz. Eu pregătisem carne de vită cu măsline. Din 
fericire, tocmai în ziua aceea a venit măcelarul. 

Memoria Annei părea să se orienteze exclusiv către plăceri culinare. 

— Aţi avut impresia că se înţeleg bine? 

— O, da. 

După o mică pauză, Susan întrebă din nou: 

— Şi părea mătuşa Cora a fi uimită, când el a murit? 

— O, da, asta a survenit aşa pe neaşteptate. 

— Da, el nu făcuse nici o aluzie la boala sa? 

— Înţeleg ce vreţi să spuneţi. Ea mi-a spus că el ar fi îmbătrânit foarte 
mult, cred că a spus senil... 

— Dar dumneavoastră personal l-aţi găsit senil? 

— Nu făcea impresia asta, după cum arăta. Dar n-am vorbit mult cu el, 
i-am lăsat singuri, fireşte. 

Susan o privi gânditoare pe menajeră. A auzit ea de femei care trag cu 
urechea pe la uşi? Era cinstită, Susan era sigură de asta, ea nici n-ar fi furat, 
nici n-ar fi trişat la cheltuielile curente din gospodărie, nici n-ar fi deschis 
scrisorile. Dar curiozitatea se poate ascunde sub mantaua onestităţii. Putea 
să fi găsit de cuviinţă să lucreze în grădină, în apropierea unei ferestre, sau 
să deretice prin hol şi apoi, ea ar fi putut să audă ceva „fără să vrea”. 

— N-aţi auzit nimic din conversaţia lor? Întrebă Susan. 

Era clar. Anne părea indignată şi se înroşise: 


— Fireşte că nu, doamnă Banks. Nu-mi stă deloc în obişnuinţă să ascult 
pe la uşi. 

Asta înseamnă că a făcut-o, se gândi Susan, altfel ar fi spus simplu 
„Nu”. 

Rosti cu glas tare: 

— Scuzaţi-mă, vă rog, domnişoară Gilchrist, n-am vrut să afirm aşa 
ceva. Dar, câteodată, este inevitabil în aceste căsuțe, construite din 
materiale uşoare, să auzi totul chiar fără să vrei şi acum, fiindcă amândoi 
sunt morţi, pentru familie ar fi foarte important să se ştie ce-au discutat ei. 

Casa părea să fie uşoară din construcţie, ca toate celelalte - dar era 
dintr-o epocă în care lucrurile se făceau temeinic - însă Anne muşcă din 
momeală. 

— Aveţi multă dreptate, doamnă Banks, este o casă foarte mică şi 
reuşesc să înţeleg că aţi dori mult să aflaţi ce s-a petrecut între cei doi, dar, 
din păcate, nu ştiu nimic. Cred că au vorbit despre sănătatea domnului 
Abernethie şi despre ceea ce, cum spunea ea, devenise o obsesie pentru el. 
Nu arăta, dar trebuie să fi fost bolnav şi cum se întâmplă frecvent în 
asemenea cazuri punea starea şubredă a sănătăţii sale pe seama unor 
influenţe din afară. Asta se întâmplă des. Mătuşa mea... 

Anne o descrise amănunţit pe mătuşa sa, dar Susan îndepărtă cu 
dibăcie discuţia despre mătuşă şi spuse: 

— Da, chiar aşa ne-am gândit şi noi. Servitorii unchiului meu erau 
foarte ataşaţi de el şi sunt descumpăniţi de faptul că el se gândea... 

Se opri. i 

— Fireşte, servitorii sunt, într-un asemenea caz, foarte sensibili. Imi 
amintesc că mătuşa mea... 

Susan o întrerupse din nou. 

— Îi suspecta pe servitori că voiau să-l otrăvească? 

— Aceasta, ştiu eu... de fapt, nu... 

Susan sesiză zăpăceala ei. 

— Prin urmare, nu servitorii. Atunci cine? 

— Nu ştiu, doamnă Banks. Zău, nu ştiu... 

Dar îşi ferea privirea şi Susan era sigură că aflase mai multe decât 
mărturisise. Poate cunoştea chiar destul de multe. Dar Susan nu mai voia 
acum să se ţină de capul ei şi, prin urmare, o întrebă: 

— Ce planuri de viitor aveţi, domnişoară Gilchrist? 

— Tocmai voiam să vă vorbesc în această privinţă, doamnă Banks. l-am 
făgăduit domnului Entwhistle că voi rămâne aici până când casa va fi în 
ordine. 

— Ştiu asta şi vă sunt foarte recunoscătoare. 

— Atunci aş vrea să vă întreb, cam cât va dura, pentru că trebuie, 
fireşte, să-mi caut altă slujbă. 

Susan se gândi. 

— Nu este foarte mult de făcut. În două zile voi pune totul în ordine şi 
pot să-l chem pe agentul care conduce licitaţia. Totuşi nu va interveni nici o 
dificultate pentru a închiria casa? 


— Deloc, oamenii vor sta la coadă, cu siguranţă. Căci există atât de 
puţine case mici, ca aceasta, de închiriat, aproape întotdeauna se vând rapid. 

— Deci, aceasta este simplu de făcut, spuse Susan şi a ezitat un 
moment, înainte de a continua: Sunteţi de acord, dacă vă dau salariul pe trei 
luni? 

— Este foarte generos din partea dumneavoastră, doamnă Banks, 
desigur, ţin să apreciez acest gest. Şi dacă aţi... Vreau să spun, pot să vă rog, 
să mă... Dacă va fi nevoie... Recomandaţi? Să spuneţi că am fost la o rudă a 
dumneavoastră şi că a fost mulţumită de mine. 

— Bineînţeles. 

— Nu ştiu dacă mi-este permisă această rugăminte. Mâinile Annei 
începură să tremure şi ea se străduia să-şi stăpânească vocea. Dar, dacă ar fi 
posibil, să nu fie menţionate împrejurările... Şi, de asemenea, nici numele? 

Susan o privi cu uimire. 

— Nu vă înţeleg deloc. 

— Pentru că nu v-aţi gândit la asta, doamnă Banks. A avut loc o crimă, 
o crimă despre care ziarele au scris şi despre care au citit toţi. Înţelegeţi? 
Oamenii se vor gândi: Din două femei care au convieţuit, una a fost ucisă, 
poate că a făcut-o chiar menajera. Nu înţelegeţi, doamnă Banks? Sunt sigură 
că eu, dacă aş vrea să angajez pe cineva, m-aş gândi de două ori, dacă 
pricepeţi ce vreau să spun. Totuşi, nu se ştie niciodată! Asta-mi provoacă o 
mare îngrijorare, doamnă Banks. Noaptea nu pot să dorm, când mă gândesc 
că poate n-o să-mi găsesc niciodată vreo altă slujbă - în orice caz, nu una ca 
aceasta. Şi ce-aş putea să fac altceva? 

Susan era foarte impresionată. Intrebarea suna a dezamăgire şi ea 
ajunse să-şi dea seama de situaţia acestei fete bătrâne prietenoase, a cărei 
existenţă depindea de sentimentele şi capriciile stăpânilor. Şi ce spunea ea 
era adevărat. Oricine ar evita pe cât posibil să ia o femeie în casă care, deşi 
nevinovată, era amestecată într-un caz de crimă. Spuse: 

— Dar dacă s-ar descoperi asasinul... 

— Oh, atunci fireşte, atunci totul este în ordine. Dar va fi el descoperit? 
Cred că poliţia bâjbâie cu desăvârşire în întuneric. Şi dacă nu-l prinde atunci 
asta rămâne agăţată de mine - nu chiar ca în cazul oamenilor cei mai 
suspecți, dar, oricum, ca de un om care ar fi putut s-o facă. 

Susan dădu din cap, gânditoare. Într-adevăr, Anne nu era avantajată de 
moartea Corei Lansquenet - dar cine mai ştia asta? Şi mai există atât de 
multe istorioare. 

— Istorioare dezgustătoare - despre ura care se poate naşte între două 
femei care convieţuiesc - despre motive patologice, bizare ale unor 
brutalităţi neaşteptate. S-ar putea imagina că între Cora şi Anne Gilchrist ar fi 
existat asemenea relaţii. 

— Nu vă mai faceţi griji, domnişoară Gilchrist, spuse ea, binevoitoare şi 
decisă. Sigur o să vă găsesc o slujbă la prietenii mei, asta se va face fără nici 
o dificultate. 

— Imi pare rău, răspunse Anne, din nou pe tonul ei firesc, că nu pot 
face nici o muncă grea. Doar gătitul şi treburi casnice uşoare... 


Telefonul sună şi Anne sări de pe scaun: 

— Doamne, oare cine să fie? 

— Probabil soţul meu, răspunse Susan, ridicându-se şi ea, voia să mă 
sune astă-seară. 

Se duse la telefon. 

— Da, da, aici este doamna Banks... 

Apoi făcu o pauză şi vocea ei s-a schimbat, deveni blândă şi tanară: 

— Bună seara dragule, da, eu sunt, mulţumesc, foarte bine... Crimă 
comisă de o persoană necunoscută - ca de obicei - numai domnul 
Entwhistle... Cum? Este greu de spus, dar cred... Da, exact, cum ne-am 
gândit. Voi vinde totul. Aici nu este nimic care ne-ar putea folosi... Cam într-o 
zi, două... Dar nu face nimic. Ştiu ce am de făcut... Greg, cum poţi... Măcar ai 
fost atent? Nu, nu este nimic, absolut nimic. Noapte bună, dragule. 

Puse receptorul în furcă. Anne o cam deranjase, căci probabil ea a 
putut să audă convorbirea şi din bucătărie, unde se retrăsese discret. L-ar 
mai fi întrebat pe Greg cu plăcere şi altele, dar a trebuit să renunţe. 
Preocupată şi încruntată, stătea lângă telefon. 

Apoi faţa ei se lumină brusc; îi venise o idee straşnică. Fireşte, 
murmură ea, asta trebuie făcut. 

A ridicat iar receptorul şi a cerut o convorbire interurbană. Cam după 
un sfert de oră, domnişoara de la centrală a explicat obosită: 

— Îmi pare rău, abonatul nu răspunde. 

Susan spuse energic: 

— Vă rog, insistaţi. 

Auzi ţărâitul îndepărtat în aparat. Apoi în receptor o voce de bărbat, 
morocănoasă şi uşor iritată: 

— Da, da, dar ce este? 

— Unchiul Timothy? 

— Ce? Cum? Nu înţeleg. 

— Unchiul Timothy? Aici este Susan Banks, nepoata ta, Susan. 

— Oh, Susan, tu eşti? Dar ce s-a întâmplat? De ce mă suni în toiul 
nopţii? 

— Dar este încă foarte devreme. 

— Nu. Eram deja în pat. 

— Dar te duci devreme la culcare. Ce face mătuşa Maude? 

— M-ai sculat din pat ca să mă întrebi asta? Mătuşa ta are mari dureri şi 
nu poate să facă chiar nimic. Nimic. Este complet neajutorată. Aici totul este 
o harababură. Medicul ăsta este un măgar, pretinde că nu poate aduce nici o 
soră. A vrut s-o ducă pe Maude la spital. N-am acceptat. Acum încerc să 
găsesc pe cineva. Eu nu pot să fac nimic, nu vreau să mă expun pericolului 
unui surmenaj. O femeie neroadă din sat rămâne aici peste noapte, dar vrea 
înapoi la bărbatul ei. Nu ştiu ce trebuie să facem. 

— Chiar de aceea îţi dau telefon. N-ai vrea s-o iei pe domnişoara 
Gilchrist? 

— Cine-i asta? N-am auzit de ea niciodată. 

— Menajera mătuşii Cora. Este foarte drăguță şi vrednică. 


— Ştie să gătească? 

— Foarte bine şi ar putea s-o îngrijească pe mătuşa Maude. 

— Ar fi chiar prea bine, dar când poate veni? Sunt aici singur-singurel şi 
o am doar pe această nevastă de ţăran neroadă, care vine şi pleacă, după 
cum îi convine. Şi asta e rău pentru mine, am palpitaţii teribile. 

— Voi avea grijă ca ea să vină cât mai curând posibil. Poimâine ar fi 
bine? 

— Da, mulţumesc, răspunse el, dar încă uşor iritat. Este drăguţ din 
partea ta, Susan, mulţumesc mult. 

Susan lăsă receptorul jos şi se duse în bucătărie. 

— Aţi merge în Yorkshire pentru a avea grijă de mătuşa mea? Şi-a 
fracturat glezna şi unchiul meu este complet neajutorat. Este cam 
supărăcios, dar mătuşa Maude este o femeie bună. Au o servitoare din sat, 
dar dumneavoastră ar trebui să gătiţi şi s-o îngrijiţi pe mătuşa Maude. 

De emoție, Anne era cât pe-aici să scape ibricul de cafea din mână. 

— Vă mulţumesc, vă mulţumesc din inimă, este, într-adevăr, minunat 
din partea dumneavoastră. Pot să afirm, fără ca să mă laud, că sunt o bună 
infirmieră, şi cu unchiul mă voi înţelege, desigur. Îi voi găti mâncăruri 
apetisante. Este foarte drăguţ din partea dumneavoastră, doamnă Banks, 
sunt recunoscătoare pentru acest gest. 

Noaptea, Susan se culcă în pat şi aşteptă să adoarmă. Fusese o zi grea 
şi era atât de obosită încât crezuse că va adormi imediat, ea dormea 
întotdeauna bine. Dar acum stătea întinsă acolo, oră după oră, lucidă, 
învăluită în gânduri. 

Spusese că n-ar deranja-o să doarmă în această cameră, în care 
mătuşa ei, Cora - nu, nu, nu are voie să se gândească la asta. A fost mereu 
mândră de nervii ei de oţel. De ce să se gândească la crima care fusese 
comisă cu câteva zile în urmă? Ea trebuia să se gândească la viitor, la viitorul 
ei şi al lui Greg. Acest magazin din Cardigan Street era exact de ce aveau ei 
nevoie - spaţii pentru activitatea zilnică la parter şi o locuinţă adorabilă la 
etaj. Camera cea mare din spate era laboratorul ideal pentru Greg. Greg şi-ar 
reveni şi s-ar simţi bine. Nu va mai avea acele izbucniri de furie îngrozitoare 
şi nici acele accese, când se uita fix la ea, fără a o mai recunoaşte. Şi şeful 
său, bătrânul farmacist, Cole, dăduse de înţeles, ameninţase: „Dacă asta se 
mai întâmplă o dată...” Şi asta s-ar mai putea întâmpla o dată, sigur s-ar mai 
fi întâmplat o dată, dacă unchiul Richard n-ar fi murit chiar la momentul 
potrivit. 

Unchiul Richard - da - dar viaţa nu mai avea pentru el chiar nici un 
sens, era bătrân şi obosit şi fiul său era mort. De fapt, asta a fost pentru el o 
salvare. Să mori în somn, complet liniştit - în somn - dacă ar putea şi ea 
măcar să adoarmă! Era o prostie să stai aşa întinsă, fără să dormi, să auzi 
mobila scârţâind, să tragi cu urechea la foşnetul copacilor şi la un țipăt, 
răsunând din când în când, probabil al unei bufniţe. Cât de straniu este aici la 
ţară, cu totul altfel decât în marile oraşe, zgomotoase, impersonale. Acolo te 
simţi atât de sigur, în mijlocul oamenilor nu eşti niciodată singur. Dar aici... 


În casele în care a avut loc o crimă umblă câteodată stafii. Poate să fi 
devenit şi această casă o locuinţă a fantomelor, în care bântuia spiritul Corei 
Lansquenet. Mătuşa Cora! Curios, de când a venit aici a avut senzaţia că 
mătuşa Cora ar fi în preajma ei - de vină erau, însă, doar nervii ei. Cora 
Lansquenet este moartă, mâine va fi înmormântată. Şi aici în casă, se află 
doar ea şi Anne Gilchrist. De ce avea atunci senzaţia că ar fi cineva în 
cameră, foarte aproape de ea? Aici, în acest pata stat ea, când toporul a 
căzut... Dormea liniştită, nu presimţea nimic, până când toporul a căzut şi 
acum ea n-o lăsa pe Susan să doarmă. 

Din nou scârţâi mobila. Nu era cumva un pas uşor? Susan se ridică în 
capul oaselor şi-şi încordă auzul - nimic! Nervii, nimic altceva decât nervii. 
Relaxează-te, închide ochii! Dar acum se auzi un geamăt - un geamăt sau un 
vaiet uşor. Un om în chinuri, în luptă cu moartea... „N-am voie să cred în 
nimic, n-am voie, n-am voie!” îşi şopti Susan. 

Moartea este definitivă, nu există nici o viaţă după moarte. Nici un mort 
nu se întoarce înapoi pe pământ. Sau ea trăia o scenă din trecut: o femeie 
muribundă, care geme? 

Ascultă din nou, gemetele erau mai clare, se auzeau de parcă un om se 
zvârcolea în chinuri. 

Dar - dar chiar asta era, sigur! Aprinse lumina, se ridică în pat şi 
ascultă cu atenţie - auzea geamătul prin perete, venea din camera alăturată. 

Susan sări din pat, aruncă pe ea halatul de casă, se duse grăbită în hol, 
ciocăni la uşa Annei şi intră în cameră. 

Capitolul IV. 

O ambulanţă pentru Anne Gilchrist. 

În camera Annei lumina era aprinsă; ea stătea dreaptă în pat şi arăta 
îngrozitor, faţa îi era descompusă de durere. Susan strigă: 

— Domnişoară Gilchrist, ce aveţi? Sunteţi bolnavă? 

— Da, nu ştiu ce, eu... 

Incercă să se ridice, dar fu cuprinsă de greață şi căzu înapoi pe pernă. 

— Vă rog chemaţi medicul, şopti ea, trebuie să fi mâncat ceva... 

— Vă dau bicarbonat. Dacă nu vă va fi mai bine putem să-l aducem 
mâine pe medic. 

Anne dădu din cap. 

— Nu, chemaţi-l imediat, vă rog. Îmi este groaznic de rău. 

— Ştiţi numărul său? Sau trebuie să mă uit în cartea de telefon? 

Anne abia îi dădu numărul de telefon, că fu cuprinsă din nou de un 
acces de greață. 

La apelul lui Susan răspunse o voce de bărbat, somnoroasă. 

— Cine? Gilchrist? În Mead's Lane? Da, cunosc. Vin imediat. 

Când Susan auzi, zece minute mai târziu, maşina în faţa casei, cobori şi 
deschise uşa. In timp ce urcau scara, ea explica: 

— Cred că trebuie să fi mâncat ceva ce nu-i prieşte. Pare să-i fie foarte 
rău. 

Medicul lăsase la început impresia că nu prea credea în gravitatea 
cazului - sigur că noaptea el fusese chemat adesea inutil, dar, după cea 


consultat-o pe bolnava care gemea, atitudinea lui s-a schimbat. Îi dădu lui 
Susan unele scurte indicaţii şi cobori la telefon. Apoi veni în salonaş: 

— Am cerut o ambulanţă, trebuie dusă imediat la spital. 

— Prin urmare, este ceva serios? 

— Da. l-am făcut o injecție cu morfină. Dar arată... Se opri o clipă. Cea 
mâncat? 

— Noi am avut macaroane au gratin la cină şi o budincă cu vanilie, apoi 


cafea. 
— Aţi mâncat şi dumneavoastră acelaşi lucru? 
— Da. 
— Şi vă simţiţi bine. Nici o indispoziţie? 
— Nu. 


— Ea n-a consumat şi altceva? Nici o conservă de peşte? Sau 
cârnăciori? 

— Nu. La prânz am mâncat la „King's Arms” - după întrunirea comisiei 
de constatare a decesului. 

— Ah, da, sunteţi nepoata doamnei Lansquenet? Sper să-l prindă pe 
făptaş. 

— Şi eu sper asta. 

Ambulanţa sosi. Anne a fost dusă pe targă la maşină, medicul plecă cu 
ea şi Susan se duse la culcare. De data aceasta, de cum se întinse în pat, şi 
adormi. 

La înmormântarea Corei au venit mulţi oameni, aproape întreg satul. 
Domnul Entwhistle s-a interesat de Anne şi Susan i-a relatat în şoaptă 
întâmplarea. 

— Foarte curios, spuse el încruntat. 

— Acum îi este mai bine. De la spital s-a dat telefon mai înainte. 
Asemenea crize biliare au loc frecvent. 

Domnul Entwhistle tăcu. Intenţiona ca imediat după înmormântare să 
se întoarcă la Londra. 

Susan plecă singură către casa mătuşii sale, unde bătu câteva ouă şi-şi 
pregăti o omletă. Apoi începu să facă ordine printre lucrurile Corei. După un 
timp apăru medicul. El spuse că Anne ar fi mult mai bine, dar părea încă 
neîngrijorat. 

— În câteva zile se va putea scula. Noroc că am fost chemat atât de 
repede, altfel ar fi putut lua o turnură tragică. 

Susan întrebă mirată: 

— Era, cu adevărat, chiar aşa rău? 

— Doamnă, n-aţi dori să-mi mai spuneţi o dată, vă rog, ce a mâncat şi 
ce a băut domnişoara Gilchrist ieri? 

Susan se gândi şi spuse tot ce au servit, dar medicul clătină 
neîncrezător din cap. 

— N-a luat ea nimic altceva, din care dumneavoastră n-aţi mâncat? 

— Nu cred - prăjituri, pâine prăjită, dulceaţă, ceai - şi cina. Nu, nu pot 
să-mi aduc aminte de altceva, din care ea să fi mâncat, ceva alterat? 

Medicul o privi pătrunzător şi declară în cele din urmă: 


— Este o otrăvire cu arsenic! 

— Arsenic? Susan îl privi ţintă. Cineva i-a dat arsenic? 

— Aşa se pare... Nu poate să fi luat chiar ea arsenic? De bună voie, 
vreau să zic? 

— Sinucidere? Ea neagă şi ar trebui să ştie asta. Dar dacă ea voia să se 
sinucidă, probabil că n-ar fi fost nevoie sa procure arsenic. În casă există 
somnifere, ar fi trebuit să ia doar o doză mare. Nu s-ar fi putut aduce otrava 
în ceva, aşa din nebăgare de seamă? 

— Tocmai asta aş dori să ştiu. Este foarte improbabil, dar există 
asemenea cazuri. Insă, dacă dumneavoastră şi domnişoara Gilchrist aţi 
mâncat aceleaşi feluri... 

Susan plecă capul şi spuse: 

— Asta aşa e, dar... 

Se opri un moment şi apoi strigă deodată: 

— Desigur, tortul de nuntă! 

— Ce fel de tort? 

Susan explică şi doctorul o ascultă cu încordare. 

— Curios. Şi ea nu a ştiut cine a trimis tortul? A mai rămas ceva din el? 
Sau cartonul o fi aruncat pe undeva? 

— Nu ştiu, mă uit îndată. 

Căutară împreună şi găsiră, în cele din urmă, în bucătărie, cartonul alb, 
în care se mai aflau câteva firimituri. Medicul îl împachetă cu grijă. 

— Îl iau. Aveţi vreo bănuială unde ar putea fi hârtia în care era 
împachetat? 

De asta n-au avut noroc să dea şi Susan îşi exprimă părerea că Anne, 
desigur, o fi ars-o. 

— Incă nu plecaţi, doamnă Banks? 

Puse întrebarea pe un ton neutru, dar Susan se simţi cam stânjenită. 

— Nu, trebuie să mă uit printre lucrurile mătuşii mele. Mai stau câteva 
zile. 

— Bine. Probabil că poliţia vă va pune unele întrebări. Nu ştiţi, cine... 
cine i-ar fi putut trimite domnişoarei Gilchrist tortul? 

Susan scutură din cap. 

— Eu de-abia o cunosc. A fost mai mulţi ani la mătuşa mea - asta este 
tot ce ştiu despre ea. 

— Aşa, deci! Oricum, pare să fie o domnişoară bătrână foarte amabilă, 
modestă - foarte discretă. Nu pot să-mi închipui că are duşmani. Un tort de 
nuntă prin poştă! De asta ar putea fi capabilă o femeie geloasă, dar cine ar 
putea fi în stare să o invidieze pe domnişoara Gilchrist? Asta este greu de 
crezut. Dar acum trebuie să plec. Nu ştiu ce se întâmplă de la o vreme aici, în 
micul şi liniştitul nostru Lytchett St. Mary? Întâi o crimă oribilă şi apoi o 
încercare de otrăvire prin poştă. Curios, şi una după alta, la un interval atât 
de scurt. 

Se despărţi de Susan. În casă era zăpuşeală şi Susan lăsă uşa casei 
deschisă, înainte de a urca la etaj pentru a-şi continua treaba. 


Cora Lansquenet nu fusese o femeie ordonată. În dulapurile şi 
comodele ei era o harababură de neînchipuit. Într-un sertar stăteau obiecte 
de toaletă alături de scrisori, batiste vechi, pensule. Între desuuri Susan a 
găsit un teanc de scrisori vechi şi facturi, iar într-un alt sertar, sub puloverele 
de lână, o cutie cu zuluifi falşi. Ceva mai încolo, un alt sertar plin până la refuz 
cu fotografii vechi şi carnete de schiţe. Susan privi îndelung o fotografie în 
grup, care, evident, fusese făcută cu mulţi ani înainte, undeva în Franţa, şi 
care arăta o Cora mai tânără, zveltă, braţ la braţ cu un bărbat masiv, cu o 
barbă stufoasă, îmbrăcat într-o haină de velur. Ea bănui că era Pierre 
Lansquenet, cel decedat. 

Fotografiile o interesau, ce-i drept, dar le puse de-o parte şi începu să 
citească scrisorile cu luare-aminte. După un timp descoperi o scrisoare pe 
care o citi de două ori; pe când privea preocupată această scrisoare, o voce 
răsună în spatele său. Speriată de moarte, sări în sus şi scoase un țipăt. 

— Oare ce ai aşa grozav acolo, Susan? 

Ea se înroşi de mânie. Ţipătul îi scăpase involuntar şi-i era neplăcut să 
dea o explicaţie pentru aceasta. 

— George! Dar m-ai speriat! 

Vărul ei zâmbi. 

— Aşa mi se pare şi mie. 

— Dar cum ai intrat aici? 

— Uşa de la intrare era deschisă şi atunci m-am plimbat puţin pe aici. 
De altfel am venit pentru a asista la înmormântare. 

— Dar nu te-am văzut. 

— Tărăboanţa mi-a jucat o festă, conducta de benzină era înfundată. 
Am meşterit mult la ea şi în cele din urmă a funcţionat din nou, dar pentru 
înmormântare era prea târziu şi atunci m-am gândit că aş putea veni 
încoace. Ştiam că eşti aici. Greg mi-a spus când i-am dat telefon. 

— Totuşi, spune drept, de ce ai venit aici, George? Întrebă ea. 

— Poate pentru a jucă puţin rolul detectivului. Am meditat mult la 
înmormântarea unchiului Richard. Mătuşa Cora ne-a pus pe gânduri, 
Dumnezeu ştie. Nu mi-e clar, dacă ea a spus asta din pură prostie şi din 
dorinţa de palavre băbeşti sau într-adevăr ştia ceva. Ce scria, de altfel, în 
scrisoarea pe care o citeai cu atâta râvnă, când am intrat? 

Răspunse încet: 

— Este o scrisoare pe care unchiul Richard a trimis-o mătuşii Cora, 
după ce a vizitato. 

Cât de negrii erau ochii lui George! Ea crezuse întotdeauna că sunt 
căprui, dar erau negri şi ochii negrii au ceva adânc, ascund gândurile care 
sunt în spatele lor. 

— Este ceva interesant în ea? Întrebă George, cu o voce tărăgănată. 

— Nu, nu direct... 

— Pot s-o văd? 

Întinse mâna. Ea ezită un moment, apoi îi dădu scrisoarea. El citi cu 
jumătate de voce: „M-am bucurat mult să te revăd după atâţia ani... Tu arăţi 


foarte bine... La întoarcere a fost plăcut şi nu eram prea obosit când am sosit 
acasă.” 

George citi deodată mai tare: „Te rog să nu spui nimănui nici un cuvânt 
din ceea ce ţi-am încredinţat. Poate să fie o greşeală. Al tău frate iubitor, 
Richard”. 

George o privi întrebător pe Susan. 

— Ce înseamnă asta? 

— Tot felul de lucruri. Poate să fie vorba de sănătatea sa, sau poate să 
fie o bârfă despre o cunoştinţă comună. 

— Da, poate să însemne multe... Ce i-a spus Corei? Ştie asta vreun om? 

— Poate Anne Gilchrist, răspunse Susan, care căzuse pe gânduri. Cred 
că ea a tras cu urechea. 

— Ah, da, menajera. Dar ea unde este? 

— La spital, a fost otrăvită cu arsenic. 

George o privi uimit, cu gura căscată. 

— Dar este imposibil! 

— Şi totuşi! Cineva i-a trimis un tort de nuntă otrăvit. 

George se aşeză pe scaun şi scoase un fluierat. 

— Situaţia arată ca şi când unchiul Richard nu s-ar fi înşelat. 

În dimineaţa următoare veni inspectorul Morton. Era un om liniştit, de 
vârstă mijlocie, care vorbea cu un accent cam rustic; comportarea sa era 
calmă şi potolită, dar ochii săi priveau pătrunzător. 

— Vă este clar ce înseamnă asta, doamnă Banks? Întrebă el. Doctorul 
Barton v-a comunicat deja ce s-a întâmplat cu domnişoara Gilchrist? Câteva 
firimituri din tortul de nuntă pe care le-a luat cu sine au fost analizate, ele 
prezintă urme de arsenic. 

— Deci cineva a vrut s-o otrăvească? 

— Aşa se pare. Puteţi să faceţi lumină în această afacere? 

Ea dădu din cap. 

— Mă aflu în faţa unei enigme, a ripostat. Nu se poate descoperi nimic 
cu ajutorul ştampilei poştale sau al scrisului de mână? 

— Aţi uitat că hârtia în care era învelit pachetul a fost probabil arsă. Şi 
nu se ştie precis dacă pachetul a sosit într-adevăr cu poşta. Tânărul Andrews, 
care conduce maşina poştală, nu poate să-şi aducă aminte dacă a dus 
pachetul la destinaţie. 

— Atunci ce s-ar mai putea lua în discuţie? 

— Se presupune că a fost folosită o coală veche de hârtie maronie, pe 
care se aflau adresa domnişoarei Gilchrist şi un timbru poştal imprimat şi că 
cineva a aruncat acest pachet în cutia poştală sau l-a pus în spatele uşii 
pentru a da impresia că a sosit cu poşta. 

Susan răspunse calm: 

— Domnişoara Gilchrist s-a tot gândit cine să-i fi trimis pachetul, dar nu 
manifesta nici cea mai mică neîncredere. Era încântată şi chiar... Da... se 
simţea măgulită. Era suficientă otravă în acest tort pentru a o... omori? 

— Asta este greu de spus, înainte de a şti cât de mult a consumat din 
tort, dacă l-a mâncat pe tot sau doar o parte. Nu vă puteţi aduce aminte? 


— Nu, nu ştiu precis. Mi-a oferit o bucată, am refuzat, apoi ea a mâncat 
din aceasta şi a spus că ar fi excelentă, dar nu ştiu dacă a consumat tot 
tortul. 

— Aş dori mult să văd camera domnişoarei Gilchrist, dacă nu aveţi 
nimic împotrivă, doamnă Banks. 

— Dar, vă rog. 

Ea îl conduse în camera Annei şi explică, scuzându-se: 

— Arată rău, dar m-am gândit că ar fi mai bine să las totul aşa cum a 
fost. 

— Foarte inteligent din partea dumneavoastră, doamnă Banks. 

El s-a apropiat de pat, luă perna, ridicând-o prudent, şi spuse cu multă 
satisfacţie: Bună treabă! Pe cearşaf era o bucată de tort, turtită binişor. 

— Ce curios! Exclamă Susan. 

— Nicidecum. Generaţia dumneavoastră nu mai cunoaşte, probabil, 
acest obicei; dacă se pune o bucată din tortul de nuntă sub pernă, apare în 
vis viitorul soţ. 

— Dar, Anne Gilchrist este... 

— N-a vrut să ne spună nici nouă, pentru că ar fi părut ridicolă la vârsta 
ei, totuşi am avut imediat senzaţia că acesta ar putea fi motivul. Faţa sa 
deveni din nou gravă. Şi datorită acestei superstiții stupide, domnişoara 
Gilchrist a scăpat cu viaţă. 

— Dar cine ar putea să aibă interes s-o ucidă? 

Privirile li se întâlniră şi căutătura ciudat de scrutătoare a inspectorului 
îi trezi un sentiment neplăcut. 

— Nu ştiţi? Întrebă el. 

— Nu, fireşte că nu. 

— Atunci noi trebuie să descoperim, fără îndoială, a declarat el. 

Doi domni în vârstă stăteau într-o cameră mobilată într-un stil de 
ultimă oră. Nu exista nimic rotund în acest spaţiu, totul era în unghiuri. Unica 
excepţie o reprezenta Hercule Poirot însuşi, care era numai rotunjimi: 
abdomenul său era agreabil bombat, capul său în formă de ou, mustaţa sa se 
arcuia în sus într-un superb elan. El îşi muia buzele într-o ceaşcă de sirop şi-l 
privea gânditor pe domnul Goby. 

Acesta era scund, uscăţiv, smochinit. Dintotdeauna el a fost 
insignifiant, dar acum era atât de insignifiant, de parcă, într-adevăr, nici nu 
mai exista. El nu-l privea pe Poirot, el nu privea niciodată în ochii cuiva, părea 
că ar vorbi către colţul stâng, de jos, al căminului acoperit cu un strat subţire 
de crom. 

Domnul Goby era renumit pentru abilitatea sa de a obţine informaţii, 
rapid şi prompt. Doar foarte puţini oameni îl cunoşteau şi doar foarte puţini 
apelau la serviciile sale, însă aceştia erau deosebit de bogaţi. 

De fapt el se retrăsese din afaceri şi manifesta bunăvoință doar 
ocazional faţă de clienţii vechi. Hercule Poirot era unul dintre aceştia. 

— Am făcut ce-am putut, spuse Goby către cămin, pe un ton şoptit, 
intim, blând. Mi-am trimis băieţii pe teren. Ei fac tot ce le stă în putinţă - 
băieţi buni, toţi băieţi buni, dar nu mai sunt ce au fost înainte. Nu vor să mai 


înveţe, asta este. Cred că ştiu totul, dacă au lucrat doi ani. Şi îşi încetează 
lucrul seara, punctuali. Nu este groaznic? 

Clătină trist din cap şi-şi îndreptă privirea către o priză electrică. 

— Asta este vina guvernului, explică el. Totul este organizat. Desigur, 
trebuie să recunosc - domnul Goby se lăsă acum în fotoliul său şi vorbea 
către abajur - că ei nu trebuie să fie certaţi. Ce ne-am face fără ei! Azi se 
poate merge pretutindeni, înarmat cu un carnet de însemnări şi un creion, 
bine îmbrăcat, şi se poate invoca că cei de la radio te-ar fi trimis şi oamenii 
pot fi întrebaţi despre cele mai intime amănunte ale vieţii lor, prezente şi 
trecute, de pildă, ce au mâncat ei la prânz, la 23 noiembrie, pentru că este 
ultima zi a unui sondaj în legătură cu situaţia veniturilor păturii mijlocii a 
populaţiei... Să întrebi orice din ceea ce vrei să afli. 

Vorbind întruna către abajur, domnul Goby a continuat: 

— Pot să vă asigur, monsieur Poirot, aceasta este cea mai bună şi cea 
mai potrivită metodă pe care noi am folosito vreodată; mult mai bună decât 
citirea contorului electric, verificarea cablului telefonic sau intrarea într-o 
locuinţă ca o călugăriţă, cercetaş ori cercetaşă, cu o listă de subscripţie. 
Vechile metode le mai folosim, ce-i drept, dar curiozitatea guvernului este 
pentru noi un adevărat dar ceresc. 

Poirot tăcea. Domnul Goby devenise cu vârsta ceva mai vorbăreţ, 
oricum el, avea să ajungă, la momentul potrivit, şi la chestiunea care-l 
interesa. 

— Aha, se tânguie domnul Goby acum, scoase un carneţel de însemnări 
uzat din buzunar, umezi degetul şi-i răsfoi filele. Aici: domnul George 
Crossfield. Hai să-l luăm pe el, mai întâi, la rând. De mai mult timp are 
dificultăţi financiare. Se află în această situaţie mai ales din cauza cailor şi 
apoi a jocului preferat... Femeile îl interesează mai puţin. Că el ar fi fost în 
ziua respectivă în Hurst Park, nu este adevărat. El depune bani mereu la 
două persoane cunoscute că ţin registrele de pariuri la curse şi care nu l-au 
văzut la faţă în acea zi. După toate probabilitățile, el a plecat din gara 
Paddington într-o direcţie necunoscută. Un şofer de taxi, care în acea zi a 
circulat în zona gării Paddington, crede că-l recunoaşte după fotografie, dar 
nu este sigur. La hamalii din Paddington sau din gara Cholsey, care este cea 
mai apropiată de Lytchett St. Mary, n-am avut nici un succes. El poate să fi 
coborât la Reading şi să fi luat autobuzul. N-a fost văzut la Lytchett St. Mary. 

Domnul Goby îşi umezi din nou degetul şi răsfoi în continuare: Domnul 
Michael Shane, actor. Ar putea deveni un star şi chiar într-un timp scurt. 
lubeşte banul şi are nevoie de mulţi. Are mare succes la femei. Acum umblă 
cu Sorrel Dainton, interpreta rolului principal în ultima piesă în care a apărut 
el. Soţia sa nu ştie nimic. Se pare că, într-adevăr, nu ştie prea multe despre 
el. O actriţă fără vocaţie, cum aud, dar atractivă. Este nebună după soţul ei. 
Au circulat zvonuri că între ei s-ar fi terminat totul, dar se pare că 
neînțelegerile au fost îndepărtate... de la moartea domnului Richard 
Abernethie. Domnul Goby accentuă ultimele cuvinte, dând din cap cu înţeles 
către o pernă de pe sofa. 


În ziua cu pricina, domnul Shane doreşte să se ştie că el a avut 
convorbiri cu un domn Rosenbaum şi un domn Oscar Lewis, în legătură cu 
finanţarea unei piese. Dar el n-a fost înpreună cu ei, ci le-a telegrafiat că nu 
poate veni. În schimb, a închiriat, către ora 12, un automobil şi a venit acasă 
abia pe la ora 6. După kilometraj, el a străbătut o distanţă care ar confirma 
ipoteza noastră. Nici o semnalare la Lytchett St. Mary, dar pe acolo sunt 
unele locuri unde el, ar fi putut parca neobservat. 

Domnul Goby îşi frecă nasul. Doamna Shane pretinde că ar fi făcut 
cumpărături. N-a fost în magazinele de unde ia de obicei. A 

Domnul şi doamna Banks spun că ar fi stat toată ziua acasă. In orice 
caz, la ei nu se potrivesc vorbele cu faptele! Ea s-a dus la garaj, şi-a scos 
automobilul şi a plecat în jurul orei 1. Direcţie necunoscută. A revenit către 
ora 5. Numărul de kilometri n-a putut fi aflat pentru că în ziua aceea a 
circulat mereu cu automobilul şi nimeni nu poate să mai verifice odată 
kilometrajul. 

Despre domnul Banks noi am aflat ceva ciudat. Mai întâi trebuie, 
desigur, să amintesc că nu ştiu ce-a făcut în ziua respectivă. Nu s-a dus la 
farmacie, după cât se pare; şi-a luat două zile libere din cauza înmormântării. 
Şi după aceea a renunţat la slujbă. La farmacie, colegii nu-l prea agreează. 
Căci are, din când în când, stări ciudate. Accese de furie. Trecutul său este 
deosebit de interesant. Domnul Goby îl privi acum drept în faţă pe Poirot, 
ceea ce el făcea doar foarte rar. Până acum circa patru luni - cu puţin înainte 
de a face cunoştinţă cu soţia sa - s-a aflat într-un sanatoriu de boli nervoase. 
N-a fost declarat nebun - el avusese o aşa numită criză de nervi. Se pare că 
făcuse o gravă greşeală în prepararea unei reţete. Atunci lucra la o farmacie 
din Mayfair. Femeia a scăpat cu viaţă, dar el, după aceea, a căzut într-o stare 
deplorabilă. S-a spus că ar fi vinovat, că a făcut-o premeditat. Femeia ar fi 
fost, în farmacie, impertinentă şi arogantă faţă de el, a reclamat că ultima ei 
reţetă ar fi fost preparată prost. El i-ar fi luat asta în nume de rău şi de aceea 
i-ar fi dat, intenţionat, o doză aproape mortală dintr-un alt medicament. El a 
spus: „Trebuia pedepsită pentru că a îndrăznit să mă trateze aşa”. Apoi a 
plâns şi a zis că ar fi prea rău să mai trăiască şi încă multe asemenea istorii. 
Medicii folosesc o denumire lungă pentru această stare - complex de 
vinovăţie sau cam aşa ceva - ei nu cred că a fost vreo intenţie, doar 
neglijenţă şi că el ar dori să se remarce. 

— Ca se peut, spuse Hercule Poirot. 

— Cum, vă rog? În orice caz s-a aflat sigur în acest sanatoriu, a fost 
îngrijit şi apoi i s-a dat drumul ca vindecat. La scurt timp, a cunoscut-o pe 
domnişoara Abernethie şi a primit o slujbă în această farmacie respectabilă, 
dar complet anodină. Acolo nu există nimic împotriva lui, dar se povesteşte o 
istorie despre un client care i-a spus în glumă: „Aş vrea un medicament cu 
care să-mi pot otrăvi soţia”, la care Banks a răspuns domol şi liniştit: „Aş 
putea să fac asta, v-ar costa două sute de lire”. Omul s-a indispus vădit şi el a 
râs. Fireşte, asta poate să fi fost o glumă, dar Banks mi se pare că nu prea 
are mult umor. 

Poirot spuse recunoscător: 


— Mon ami, din nou sunt uimit, ca-ntotdeauna, cum aţi obţinut aceste 
informaţii. Cele mai multe sunt de natură strict confidențială. 

Domnul Goby privea împrejur în cameră şi trăgând cu coada ochiului la 
uşă, parcă aşteptând ceva, mormăia că ar exista posibilităţi... 

— Acum ajungem la zona rurală. Domnul şi doamna Timothy 
Abernethie. Au o casă frumoasă, dar au nevoie urgent de bani pentru ao 
întreţine. Par să fie în mare jenă financiară. Din cauza impozitelor şi a 
investiţiilor nenorocoase. Domnul Abernethie se complace în a face pe 
bolnavul, dar are un apetit binecunoscut şi pare să fie foarte viguros, când 
vrea. 

Domnul Goby făcu o pauză şi îşi studie notițele: El era într-o foarte 
proastă dispoziţie în dimineaţa aceea de după înmormântare. A urlat la 
doamna Jones, femeia angajată cu ziua la curăţenie. A mâncat doar puţin la 
micul dejun şi a precizat că n-ar vrea să servească prânzul. A doua zi era într- 
o dispoziţie şi mai proastă, a spus că cina ar fi fost execrabilă şi încă multe 
asemenea lucruri. A rămas singur în casă, dar nimeni nu l-a văzut de la 9,30 
dimineaţa până a doua zi. 

— Şi doamna Abernethie? 

— Ea a plecat cu automobilul din Enderby la ora indicată de 
dumneavoastră. A venit pe jos la un mic garaj din Cathstone şi a explicat că 
automobilul ei ar fi în pană la o depărtare de trei kilometri. A luat cameră la 
un han şi a cerut doar câteva sandvişuri, căci spunea că ar vrea să vadă 
regiunea - satul se află la marginea unor întinderi necultivate. A revenit la 
han abia seara, târziu. 

— La ce oră? 

— A primit sandvişurile la ora 11 dimineaţa. Dacă a mers la şoseaua 
aflată la o distanţă de un kilometru şi a făcut autostopul până la Wallcaster, 
ar fi putut prinde expresul de sud care opreşte la Reading West. S-ar fi putut 
afla în Lytchett St. Mary tocmai la ora crimei. 

— Medicul a indicat un interval care nu trece de ora 4,30, spuse Poirot. 

Domnul Goby dădu din umeri. 

— Se înţelege, n-am pretins că aşa a fost. Ea pare o doamnă amabilă, 
îndrăgită de toţi, şi soţul reprezintă tot ce are mai scump pe lume. Il tratează 
ca pe un copil. Este vrednică şi puternică ca un urs, taie lemne şi le cară 
adesea înăuntru în coşuri mari. Este foarte pricepută la motoare de 
automobile şi aşa mai departe. 

— Tocmai la asta voiam să ajung. Ce s-a întâmplat de fapt cu 
automobilul? 

— Se pare că a fost greu de stabilit cauza defecţiunii şi depanarea s-a 
dovedit la fel de dificilă, dar putea fi provocată şi de cineva care se pricepe la 
automobile. 

— C'est magnifique! Spuse Poirot cu amărăciune. Totul se potriveşte 
atât de bine, totul este posibil. Bon dieu, oare nu putem să scoatem pe 
nimeni de sub acuzare? Şi doamna Helen Abernethie? 

— Cel decedat, Richard Abernethie, o aprecia foarte mult. Ea l-a vizitat 
cu circa două săptămâni înainte de moartea sa. 


— După ce el a fost la sora sa, în Lytchett St. Mary? 

— Nu, cu puţin înainte. Fiindcă veniturile i-au scăzut simţitor după 
război, a renunţat la casa ei de la ţară şi a luat o mică locuinţă la Londra. Mai 
are o vilă în Cipru, unde locuieşte câteva luni pe an. Are un nepot tânăr, de 
educaţia căruia se ocupă, şi susţine unul sau doi pictori tineri. 

— St. Helena imaculata”, spuse Poirot. Şi îi era cu totul imposibil să 
părăsească Enderby în ziua respectivă, fără ştirea personalului? Spuneţi da, 
vă conjur! 

Din nou domnul Goby privi împrejur prin cameră şi apoi fixă pantofii de 
lac strălucitori ai lui Poirot. 

— Îmi pare rău că nu pot să spun asta, monsieur Poirot. Doamna 
Abernethie a plecat cu automobilul la Londra pentru a-şi mai aduce nişte 
îmbrăcăminte şi alte lucruri, căci se înţelesese cu domnul Entwhistle să mai 
rămână o perioadă pentru a face ordine. 

— Il ne manquait que ga! Izbucni Poirot iritat. 

Când i se aduse cartea de vizită a inspectorului Morton de la poliţia din 
comitatul Berkshire, Hercule Poirot îşi ridică mirat sprâncenele. 

— Conduceţi-l înăuntru, Georges, conduceţi-l înăuntru. Şi aduceţi... Ce 
preferă poliţia? 

— Aş spune bere, sir. 

— Ce oroare! Dar tipic englezesc! Deci, aduceţi bere! 

Inspectorul Morton trecu direct la scopul vizitei sale. 

— Am avut de lucru prin Londra, a explicat el şi mi-am procurat adresa 
dumneavoastră, monsieur Poirot. Spre marea mea surpriză v-am văzut joi la 
o şedinţă a comisiei de constatare a deceselor. 

Monsieur Poirot încuviinţă. 

— Nu vă mai aduceţi aminte de mine, monsieur Poirot, dar eu vă ţin 
minte bine. De la cazul Pangbourne. 

— Ah, aţi avut de-a face cu acest caz? 

— Într-o funcţie minoră, eram încă foarte tânăr. Este deja mult de- 
atunci, dar nu v-am uitat niciodată. 

— Şi m-aţi recunoscut imediat deunăzi? 

— N-a fost greu, sir. Inspectorul Morton îşi reţinu un uşor zâmbet. 
Apariţia dumneavoastră este destul de neobişnuită. Privirea sa examină 
ţinuta lui Poirot, îmbrăcat impecabil, şi poposi, în cele din urmă, pe mustata 
sa răsucită. La ţară atrageţi atenţia. 

— Se poate, consimţi Poirot, mulţumit de sine. 

Inspectorul a continuat: 

— Aş vrea să aflu de ce aţi fost acolo. Delicte ca jaf şi crimă nu vă 
interesează, aşa în general. 

— A fost o crimă ordinară, brutală? 

— Asta mă întreb şi eu. 

— V-aţi întrebat de la început, nu-i aşa? 

— Da, monsieur Poirot. Nu în legătură cu ceea ce s-ar putea caracteriza 
ca o crimă „ordinară, brutală”. Criminalul a vrut să lase această aparenţă. Ar 
putea fi această Gilchrist, dar nu văd nici un motiv şi, de asemenea, nu a 


existat nici un factor afectiv pentru aceasta. De altfel, s-a încercat otrăvirea 
ei. 

El relată în detaliu tentativa de otrăvire cu un tort de nuntă. 

Poirot respiră şuierâna: 

— Foarte debaci... Da... Foarte dibaci... Îl avertizasem pe domnul 
Entwhistle, îi recomandasem să aibă grijă de domnişoara Gilchrist. Un atentat 
la viaţa ei era posibil. Dar trebuie să recunosc că nu mă gândisem la otravă, 
ci că se va recurge din nou la topor. Credeam doar că n-ar fi bine pentru ea 
să meargă pe întuneric, singură, pe drumuri pustii. 

— Cum de-aţi prevăzut un atentat la viaţa ei, monsieur Poirot? 

Poirot nu răspunse, căci Georges intrase cu un pahar mare cu bere. 

— O mică înviorare, domnule inspector? Nu, nu, eu nu servesc. 

— Nu vreţi să-mi ţineţi companie? 

— Nu beau bere, dar aş dori un păhărel cu lichior de coacăze... Englezii 
nu agreează această băutură, cum am constatat. 

Inspectorul Morton se uita mulţumit la berea sa. 

Poirot, care bea încet din păhărelul său un lichid roşu întunecat, a 
început să explice: 

— Cazul a început cu o înmormântare sau mai corect spus, după o 
înmormântare. 

Expresiv, cu multe gesturi, el a repetat ceea ce-i relatase domnul 
Entwhistle, dar cu înflorituri, pe măsura firii sale exuberante. 

Când a terminat, inspectorul Morton a întrebat: 

— Acest domn Abernethie, deci, poate să fi fost otrăvit? 

— Poate. 

— Şi corpul neînsufleţit a fost incinerat, aşa că nu mai există nici o 
posibilitate de a dovedi ceva? 

— Exact. 

Inspectorul se gândi. 

— În afară de aluzia pe care se pare că o făcuse doamna Cora 
Lansquenet - şi ea este moartă. 

— Aşa este, a confirmat Poirot domol. Nu ştim cu cine a putut ea să 
discute despre aceasta şi poate că nici asasinul nu ştie. 

— Apoi este încercarea de ucidere a domnişoarei Anne Gilchrist... 

— Asta era de aşteptat. După ce Cora a fost redusă la tăcere, probabil 
că asasinul s-a temut că menajera ei ar fi putut să afle ceva. Dacă asasinul ar 
fi fost inteligent, s-ar fi limitat, în ciuda acestei îndoieli, doar la o crimă, dar 
asasinii nu sunt decât rareori inteligenţi. Ei urzesc, se simt în nesiguranţă, ar 
dori să fie siguri, foarte siguri. Sunt entuziasmați de propria lor inteligenţă şi 
aşa îşi bagă singuri, în cele din urmă, capul în laţ. 

Inspectorul zâmbi. 

Poirot a continuat: 

— Încercarea de a o reduce pe domnişoara Gilchrist la tăcere a fost 
deja o greşeală. Căci acum ar exista două posibilităţi de a continua 
investigaţiile. Este scrisul de pe cartea de vizită trimisă împreună cu tortul de 
nuntă. Păcat că ambalajul a fost ars. 


— Da, atunci s-ar fi ştiut dacă pachetul a fost trimis cu poşta sau nu. 

— Aveţi motive de a accepta ultima variantă amintită? 

— Doar din ceea ce spune poştaşul - el nu este sigur. Am verificat 
memoria sa şi nu este deloc demnă de încredere. Dacă el a dus pachetul la 
destinaţie; mi se pare curios că pachetul a fost observat doar după ce acest 
domn - care era numele său? 

— Guthrie. 

— Da... Doar după ce a fost acolo domnul Guthrie. L-am luat sub 
observaţie, monsieur Poirot. Fireşte că este uşor, cu o explicaţie plauzibilă, să 
te prezinţi ca un prieten al doamnei Lansquenet şi să intri în casă. Doamna 
Banks, desigur, că n-a ştiut dacă aşa este. Făcu o pauză şi apoi adăugă: ŞI 
există încă alte posibilităţi. 

Poirot dădu din cap. 

— Credeţi... 

— Domnul George Crossfield a fost de asemenea în regiune, dar abia în 
ziua următoare. El a vrut să asiste la înmormântare, dar pe drum a avut o 
mică pană. Ştiţi ceva despre el, monsieur Poirot? 

— Am strâns unele informaţii despre el şi ceilalţi membri ai familiei 
care vă stau la dispoziţie. Fireşte că n-am nici un drept să pun întrebări 
domniilor lor şi n-ar fi inteligent din partea mea. 

— Voi proceda cu băgare de seamă. Trebuie să-ţi dai cărţile pe faţă 
doar atunci când eşti sigur pe situaţie. 

— Asta sună aşa de tehnic. Dragă prietene, cu experienţa de care 
dispui şi cu întreg angrenajul poliţiei la dispoziţie, aveţi deja toate 
posibilităţile. Merge încet, dar sigur. Eu... 

— Da, monsieur Poirot? 

— Eu călătoresc către nord. Mă voi deghiza puţin şi apoi mă îndrept 
spre Enderby - am intenţia să achiziţionez o casă pentru refugiații străini. Eu 
reprezint „UNARCO”. 

— Şi ce este UNARCO? 

— United Nations Aid for Refuggee Centres Old Age” - Asistenţa ONU 
pentru Azilele de Refugiaţi Bătrâni. Sună bine, nu? Voi interpreta rolul 
excelent. 

Inspectorul Morton rânji. Era sigur că Poirot va face asta şi ar fi vrut 
tare mult să-l vadă în acţiune. 

Capitolul V. 

Alias Pontarlier. 

Hercule Poirot îi spuse lui Janet, care arunca priviri furioase: 

— Mulţumesc mult, într-adevăr aţi fost foarte amabilă, după care Janet 
părăsi camera cu un zâmbet acru. 

Aceşti străini! Şi întrebările pe care le punea acest om! Ce 
impertinenţă! Vine şi spune că el ar fi un specialist şi că l-ar interesa mai ales 
ciudatele dureri de inimă pe care trebuie să le fi avut domnul Abernethie. S- 
ar putea, ce-i drept, să fie ceva în toate astea - el a murit subit, stăpânul. 
Chiar şi doctorul a fost surprins. Dar ce-i pasă de asta unui medic străin? Cum 
de apare aşa, deodată, şi-şi bagă nasul în toate? Şi doamna Helen a spus pur 


şi simplu: „Vă rog, răspundeţi-i la întrebări, este foarte important ca el să 
obţină informaţii”. 

Intrebări, întrebări! Ce fel de medicamente a luat domnul! Unde erau 
păstrate! Ca şi cum ai mai ţine minte toate aceste amănunte! Domnul ştia ce 
face. Şi ce întrebare stupidă, dacă aceste medicamente s-ar mai afla în casă! 
Fireşte că ei au aruncat totul. Dureri de inimă - şi cuvintele străine lungi, 
comice, pe care le folosea! Ah, aceşti medici! 

Cel care se autointitula medic practicant începu să-l caute, oftând, pe 
Lanscombe, majordomul. De la Janet n-a reuşit să scoată multe, desigur că 
nici nu se aşteptase la aşa ceva. Intenţia sa era doar să compare informaţiile 
obţinute de la ea cu cele care i le oferise Helen Abernethie. 

De fapt, el constatase că se putea bizui pe declaraţiile Helenei, dar din 
fire şi în urma unei bogate experienţe, nu avea încredere în nici un om, 
înainte ca acesta să-l fi convins temeinic. Oricum, informaţiile erau 
neînsemnate şi nesatisfăcătoare. Doar un singur fapt era cert, că Richard 
Abernethie luase vitamine în capsule cu ulei de ricin, dintr-un mic flacon, 
care, în momentul morţii sale subite era pe terminate. Oricine ar fi putut să 
injecteze otravă într-una sau mai multe capsule şi să dozeze conţinutul 
flaconului astfel ca până la îngurgitarea capsulei fatale de către pacient să fi 
trecut câteva săptămâni. Pe de altă parte, cineva putea să se strecoare în 
casă în ziua dinaintea morţii lui Richard Abernethie şi să pună la cale crima 
prin otrăvire. 

Hercule Poirot făcu experienţe pe cont propriu. Uşa de la intrare era, 
ce-i drept, mereu închisă, dar o uşă din spate care ducea în grădină, era 
închisă, de obicei, abia seara. In jurul orei două fără un sfert, în timp ce 
personalul era la masă, el a intrat din grădină în casă pe această uşă şi s-a 
strecurat neobservat la etajul întâi, în dormitorul lui Richard Abernethie. 

Deci era posibil ca cineva, venit din afară, să ajungă la etajul întâi. Dar 
s-a întâmplat aceasta? Foarte greu se putea stabili dacă a fost aşa. Poirot nu 
căuta doar dovezi - el voia să fie sigur de toate posibilităţile. Dacă Richard 
Abernethie într-adevăr a fost ucis, era deocamdată doar o ipoteză, dar în 
legătură cu moartea Corei Lansquenet era nevoie, totuşi, de dovezi. În acest 
scop dorea să studieze oamenii la faţa locului, adică pe cei care se adunaseră 
aici după înmormântare. Pregătise în această privinţă un plan, dar mai întâi 
voia să vorbească încă o dată cu Lanscombe. 

Bătrânul majordom a fost politicos, dar rezervat. Chiar dacă mai puţin 
reticent decât Janet, el îl privea pe străinul sosit val-vârtej cu adâncă 
neîncredere. El puse deoparte bucata de piele cu care curăţase afectuos o 
cană de ceai din epoca georgiană şi se ridică ceremonios. 

— Da, vă rog, sir, spuse el politicos. 

Poirot se aşeză prevăzător pe un scaun de bucătărie. 

— Doamna Abernethie mi-a spus că aţi vrea să vă mutaţi în casa 
portarului de la intrarea dinspre nord, atunci când vă veţi retrage la pensie? 

— Da, sir. Desigur că acum a intervenit o schimbare, căci dacă 
proprietatea se vinde... 

Poirot îl întrerupse repede: 


— Asta n-ar schimba nimic. Pentru grădinari există deja căsuțe. Noii 
locatari şi personalul lor de îngrijire n-or să aibă nevoie de casa portarului. S- 
ar putea ajunge la o înţelegere în privinţa dumneavoastră. 

— Mulţumesc foarte mult pentru oferta amabilă, sir, dar cred... Cei mai 
mulţi locatari vor fi străini? 

— Da. Printre refugiații de pe continent există mulţi care sunt bătrâni şi 
bolnavi. Organizaţia internaţională de asistenţă pe care o reprezint în Anglia 
a procurat banii necesari pentru a achiziţiona unele reşedinţe de ţară, 
potrivite pentru cămine de bătrâni şi aceasta de aici este tocmai ideală în 
acest scop. Cumpărarea s-a perfectat deja. 

Lanscombe oftă. 

— Gândul că locuinţa stăpânului meu nu va mai fi în proprietate 
particulară mă întristează, mă înţelegeţi, sir, chiar dacă ştiu că urmează să 
servească unui scop benefic. Noi am acordat întotdeauna în ţara noastră azil 
celor persecutați, sir, suntem mândri de asta; vom trăi în continuare după 
acest principiu. 

— Mulţumesc, Lanscombe, răspunse Poirot prietenos. Moartea 
stăpânului trebuie să fi fost o grea lovitură. 

— Desigur, sir. Am fost în serviciul său din primii ani ai tinereţii. Am 
avut mare noroc, sir, deoarece nu a existat un alt stăpân mai bun decât el. 

— Am discutat cu prietenul şi... Colegul meu, doctorul Larraby. Ne-am 
întrebat dacă nu cumva domnul Abernethie nu a avut o emoție deosebită în 
preziua morţii sale... Vă mai amintiţi, dacă el a primit pe cineva în vizită în 
acea zi? 

— Nu cred, sir... Lanscombe se gândi. Cu o zi înainte pastorul a venit la 
ceai, apoi au sosit câteva călugăriţe, care făceau o colectă în vreun scop de 
binefacere, şi la intrarea din spate, un tânăr ţinea cu orice preţ să vândă perii 
şi spălătoare de tigăi; Marjorie abia a putut scăpa de el, era foarte insistent. 
Asta este tot. _ 

Bătrânul avea lacrimi în ochi şi Poirot nu-l mai deranjă cu întrebările. Işi 
îmbrăcă mantaua, aruncă în jurul gâtului un fular gros şi apoi ieşi, astfel 
înarmat împotriva vântului aspru de nord, pe terasă, unde Helen Abernethie 
tăia trandafiri de toamnă. _ 

— Aţi aflat ceva nou? Intrebă ea. 

— Nimic, dar nici nu m-am aşteptat la altceva. 

— Ştiu. De când domnul Entwhistle mi-a spus că veţi veni încoace, eu 
însămi am adulmecat în jur ca un copoi, dar n-am putut descoperi nimic. Se 
opri o clipă şi apoi adăugă cu speranţă în glas: Poate că totul este doaro 
vorbărie fără rost? 

— Să fie ucisă cu toporul? 

— Nu mă gândeam la Cora. 

— Însă eu da. De ce cineva a crezut necesar ca ea să fie ucisă? Domnul 
Entwhistle mi-a spus că aţi avut senzaţia că ceva n-ar fi fost în regulă atunci 
când Cora a făcut acea remarcă conştientă. Aşa este? 

— Da, da... Dar nu ştiu... 

Poirot o întrerupse. 


— Ce nu era în regulă? Ce fel de senzaţie aţi avut? Aţi fost surprinsă? 
Sau - cum să spun - aţi avut presimţiri rele... Aţi crezut că ceva straniu, 
primejdios plutea în aer? 

— Nu, asta nu. Doar ceva... Ah, nu ştiu. Nu pot să-mi aduc aminte, dar 
nu era important. 

— Cum de nu puteţi să vă aduceţi aminte? Poate că v-a descumpănit 
altceva? Ceva mai important? 

— Da, da, cred că aveţi dreptate. A fost remarca Corei că ar putea fi 
vorba de o crimă, bănuiesc. Aceasta i-a descumpănit pe toţi. 

— Poate a fost reacţia unuia dintre cei prezenţi la cuvântul „crimă”? 

— Poate, dar nu pot să-mi aduc aminte dacă cineva mi-a atras atenţia 
în mod deosebit. Noi toţi o priveam pe Cora consternaţi. 

— Poate că a fost ceva care v-a izbit auzul - ceva ce a căzut cu zgomot 
sau s-a spart? 

Helen s-a încruntat, încordată şi preocupată. 

— Nu, nu cred asta... 

— Bine. Într-o zi vă veţi aduce aminte. Şi poate că n-o să vi să pară atât 
de important. Acum, vă rog, să-mi spuneţi ceva, madame: după câte ştiu 
doamna Timothy Abernethie a rămas aici peste noapte, după înmormântare. 
A comentat remarca făcută de Cora? 

— Da, a spus că era revoltător şi tipic pentru Cora. 

— N-a luat în serios remarca ei? 

— Nu, nu, sunt sigură că n-a luat-o în serios. 

Poirot găsi că al doilea „nu” a sunat cam îndoielnic. 

— Şi dumneavoastră madame, aţi luat-o în serios? 

Helen Abernethie, ai cărei ochi de un albastru limpede aveau de sub 
şuviţele de păr cărunt, ondulate, un efect uimitor de tineresc, răspunse 
gânditoare: 

— Da, monsieur Poirot, cred că am luat-o în serios. 

— Pentru că aţi avut senzaţia că ceva n-ar fi în ordine? 

— Poate. 

El aşteptă. Deoarece ea nu mai spunea nimic, o întrebă: 

— Doamna Lansquenet se afla de mulţi ani în relaţii reci cu rudele sale? 

— Cu toţii nu puteam să-l suportăm pe soţul ei; din această cauză ea 
era foarte afectată şi aşa înstrăinarea s-a accentuat. 

— Şi apoi cumnatul dumneavoastră a mers aşa deodată în vizită la ea. 
De ce? 

— Nu ştiu. Cred că el a ştiut sau a simţit că nu va mai trăi mult şi atunci 
a vrut să se împace cu ea. 

— El nu v-a spus nimic? 

— Mie? 

— Da. Eraţi doar aici, când s-a dus la ea. Nu v-a vorbit despre intenţia 
sa? 

Lui Poirot i se păru că ea ar fi devenit ceva mai reţinută. 


— Mi-a spus că ar vrea să-i facă o vizită cumnatului meu, Timothy - 
ceea ce a şi făcut. De Cora n-am pomenit deloc. Vreţi să intrăm în casă? Este 
vremea prânzului. 

Merseră împreună înăuntru; Helen luase cu sine şi trandafirii tăiaţi. 

Poirot întrebă la uşă: 

— Sunteţi sigură, absolut sigură că domnul Abernethie nu v-a spus 
nimic despre vreun membru al familiei, în timpul şederii dumneavoastră aici, 
ceva care ne-ar putea oferi o rază de lumină? 

Când intrară în Salonul Verde, Helen zise oftând: 

— Richard a fost dezamăgit de nepoatele şi nepotul său. Şi-a exprimat 
opinia nefavorabilă despre ei, dar n-a spus nimic, chiar absolut nimic - 
înţelegeţi - care să poată indica un motiv de comitere a crimei. Luă o vază de 
porțelan şi aranjă trandafirii cu tandreţe. 

— Aşezaţi florile minunat, madame. Sunt sigur că tot ce faceţi este 
desăvârşit. 

— Mulţumesc. lubesc florile foarte mult. Cred că vor arăta bine dacă le 
aşez pe masa verde de malachit. 

Pe masă se afla un buchet de flori de ceară protejate de un glob de 
sticlă. Când ea l-a ridicat, Poirot întrebă brusc: 

— l-a spus cineva domnului Abernethie că soţul nepoatei sale, Susan, 
era cât pe-aici să otrăvească o clientă din cauza unei reţete preparate 
greşit... Oh, scuze... 

El sări în sus. Obiectul din epoca victoriană a alunecat din mâinile 
Helenei, Poirot nu putu să-l prindă, acesta căzu pe podea şi se sparse. Helen 
scoase un strigăt de supărare. 

— Ce prostie din partea mea! Dar cel puţin florile au rămas întregi. Le 
voi băga în dulapul cel mare de sub scară şi voi comanda un nou glob de 
sticlă. 

Dar după ce Poirot i-a ajutat să ducă florile în dulap şi au revenit în 
salon îşi ceru scuze: 

— A fost vina mea. N-ar fi trebuit să vă sperii aşa tare. 

— De fapt ce m-aţi întrebat? Am uitat complet. 

— Oh, nu era important, nici nu mai ştiu. 

Helen îşi aşeză mâna pe braţul său. 

— Monsieur Poirot, există oare vreun om a cărui viaţă să reziste la 
cercetarea cea mai amănunţită? Trebuie implicaţi în această afacere oameni, 
chiar dacă n-au nimic de-a face cu ea, vreau să spun, cu... 

— Cu moartea Corei Lansquenet? Da. Pentru că trebuie cercetat totul, 
nimic trecut cu vederea. Sigur că sunt de acord - este un vechi adevăr - că 
orice om are ceva de ascuns. Asta este valabil pentru noi toţi, chiar şi pentru 
dumneavoastră, madame. De aceea prietenul dumneavoastră domnul 
Entwhistle, mi s-a adresat, căci eu nu sunt de la poliţie. Eu sunt discret şi 
ceea ce obţin în urma investigaţiilor nu mă interesează personal. Trebuie 
doar să ştiu tot. Şi pentru că în acest caz nu există alte dovezi decât oamenii 
- trebuie să mă ocup de aceşti oameni. Sunt obligat să vorbesc cu toţi cei 
care au fost la înmormântare. Ar fi un mare avantaj din punct de vedere 


strategic, asta ar fi foarte oportun - dacă aş putea să vorbesc cu ei aici, la 
faţa locului. 

— Mă tem, răspunse Helen încet, că asta va fi foarte dificil... 

— Nu atât de greu pe cât credeţi. Deja am născocit ceva. Totuşi casa 
este de vânzare - eh bien domnul Entwhistle va face cunoscut că ar fi deja 
vândută şi va invita pe toţi membrii familiei să vină încoace, la un sfârşit de 
săptămână, pentru a mai căuta unele piese de mobilier deosebite, înainte de 
licitaţie. Vedeţi, este foarte simplu, nu găsiţi? 

Helen îl privi pătrunzător. Ochii ei albaştri erau reci. 

— Vreţi să-i întindeţi cuiva o cursă, monsieur Poirot? 

— Oh, din păcate pentru aceasta încă nu am informaţiile necesare. Nu, 
aş dori să-i supun la unele probe, să zicem, să fac experienţe. 

— Probe? Ce fel de probe? 

— Nici eu nu ştiu încă exact, ele vor apare de la sine. Şi oricum, 
madame, va fi mai bine dacă dumneavoastră nu ştiţi nimic despre aceasta. 

— Pentru ca să mă supuneţi şi pe mine unei probe? 

— Aţi aruncat deja o privire în culise. Acum există, înainte de toate, o 
dificultate: tinerii vor fi de acord, probabil fără multă vorbă; dar pentru ca 
domnul Timothy Abernethie să vină încoace va fi dificil. Cum aud, el nu-şi 
părăseşte niciodată locuinţa. 

Helen zâmbi brusc. 

— Cred că aici veţi avea noroc. Maude mi-a telefonat ieri. Au meseriaşi 
în casă, locuinţa va fi vopsită şi Timothy suferă cumplit din cauza mirosului 
de vopsea. El pretinde că sănătatea sa va fi serios afectată din această 
pricină. De aceea cred că va veni încoace cu Maude, chiar cu plăcere - pentru 
o săptămână, două. Maude încă nu poate să se ocupe serios de el şi de 
gospodărie... Ştiaţi că ea şi-a fracturat glezna? 

— Nu. Ce ghinion! 

— Din fericire au putut s-o angajeze pe menajera Corei, domnişoara 
Gilchrist. Ea pare că s-a dovedit a fi o adevărată perlă. 

— Ce? Întrebă Poirot pe un ton foarte tăios. Dumneavoastră aţi făcut 
propunerea? Sau cine? 

— După câte ştiu, Susan a pus totul la cale, Susan Banks. 

— Aşa! Simpatica Susan a pus totul la cale, spuse Poirot tărăgănat. Aţi 
auzit, de fapt, că domnişoara Gilchrist a scăpat, ca prin urechile acului, de 
moarte? | s-a trimis o bucată de tort de nuntă otrăvit şi ea a mâncat din el. 

— Nu! Helen avea o privire speriată. Acum mi-am adus aminte ce mi-a 
spus Maude la telefon, că domnişoara Gilchrist tocmai a ieşit din spital, dar n- 
am avut nici o idee de ce a fost internată. Otrăvită? Dar, monsieur Poirot, 
chiar de ce? 

— Chiar, nu puteţi să vă închipuiţi? 

Helen răspunse iritată: 

— Bine. Toţi trebuie să vină încoace! Dumneavoastră stabiliţi adevărul! 
Nu mai trebuie să se comită o altă crimă! 

— Deci mă veţi ajuta? 

— Da, o voi face. 


Anne Gilchrist aruncă o privire de cunoscătoare în bucătărie. 

— Linoleumul străluceşte chiar ca o oglindă, doamnă Jones, cât de 
frumos l-aţi făcut! Şi cana de ceai de pe masă arată atât de îmbietor. Vin 
imediat înapoi, după ce-i duc domnului Abernethie cafeaua de ora 
unsprezece. 

Urcă treptele încet, cu o tavă apetisantă pe braţe. Ciocăni la uşa lui 
Timothy şi intră când auzi un mârâit. 

— Cafeaua şi prăjiturile, domnule Abernethie. Sper că azi vă simţiţi mai 
bine, este o zi atât de minunată. 

Timothy mormăi suspicios: 

— Şi laptele n-are nici un fel de caimac? 

— Cum aşa domnule Abernethie, l-am dat la o parte cu multă grijă şi 
pentru cazul că s-a format din nou un strat proaspăt, am adus o mică sită. 
Unii oameni preferă desigur caimacul, spun că ar fi smântână şi chiar aşa 
este. 

— Idioţi! Pufni Timothy. Ce fel de biscuiţi sunt aceştia? 

— Din cei foarte uşor digerabili. 

— Ce înseamnă asta? Turta dulce este singura prăjitură care-mi place. 

— Îmi pare rău, dar brutarul n-a avut, în această săptămână, nici un fel 
de turtă dulce. Dar biscuiţii aceştia sunt cu adevărat buni. Doar încercaţi! 

— Cunosc, vă mulţumesc... Dar ce tot umblaţi la draperii? 

— M-am gândit că v-ar face plăcere să aveţi ceva soare. Este o zi aşa 
de minunată! 

— Vreau să am camera întunecată, am o migrenă îngrozitoare. Acest 
miros de vopsea este de vină! Am fost mereu sensibil la vopsele, sunt o 
adevărată otravă pentru mine! 

Anne trase aer pe nas şi apoi declară radioasă: 

— Aici de-abia miroase. Vopsitorii lucrează acum deja în cealaltă aripă 
a clădirii. 

— Dumneavoastră n-aveţi nervii olfactivi atât de sensibili ca ai mei. 
Chiar trebuie să-mi luaţi toate cărţile pe care le citesc? 

— Oh, scuzaţi-mă, vă rog, domnule Abernethie, n-am ştiut că le citiţi pe 
toate. 

— Unde este soţia mea? N-am văzut-o deloc de mai bine de o oră. 

— Doamna Abernethie se odihneşte pe sofa, în salon. 

— Spuneţi-i că ar putea să vină aici să se odihnească. 

— Îi voi comunica imediat, domnule Abernethie. Dar poate că a 
adormit. Hai să spunem, într-un sfert de oră? 

— Nu, spuneţi-i că am nevoie de ea acum. Şi lăsaţi plapuma în pace, 
stă aşa cum vreau. 

— lertaţi-mă, vă rog, m-am gândit că va aluneca. 

— Nu mă deranjează deloc. Acum mergeţi şi aduceţi-o pe soţia mea. 
Am nevoie de ea. 

Anne cobori şi intră în salon în vârful picioarelor unde Maude stătea cu 
piciorul bolnav ridicat pe o pernă şi citea. 


— Scuzaţi-mă, vă rog, doamnă Abernethie, spuse ea smerită, dar 
domnul Abernethie are tare nevoie de dumneavoastră. 

Maude dădu cartea la o parte cu un sentiment de vinovăţie. 

— Doamne, mă duc imediat sus. 

Îşi luă bastonul. De-abia intră în cameră, că Timothy se răsti la ea. 

— În fine, ai venit! 

— lartă-mă, te rog, dragule, n-am ştiut că ai nevoie de mine. 

— Această persoană pe care ai angajat-o mă scoate din minţi. 
Cotcodăceşte şi dă din aripi în jurul meu ca o găină bezmetică. Mă tratează 
de parcă aş fi un copil prost. Este o situaţie enervantă! 

— Da, îmi închipui. Dar te rog, te rog dragă Timothy, străduieşte-te să 
nu fii prea aspru faţă de ea. Eu sunt chiar cu totul neajutorată, până... Şi 
recunoaşte, totuşi, că ea găteşte bine. 

— Ştie să gătească, recunoscu el fără plăcere. Da, găteşte foarte bine, 
dar trebuie să rămână doar la bucătărie. Nu trebuie să se agite în jurul meu. 

— Nu, dragule, fireşte că nu. Dar cum îţi merge? 

— Foarte rău. Spune-i lui Barton să vină imediat, el trebuie să mă 
consulte. Acest miros greu de vopsea îmi pune inima la încercare. Şi cafeaua 
este rece, continuă bolnavul, privind indignat ceaşca din care încă nu băuse. 
De ce nu pot să am şi eu parte de o cafea cu adevărat fierbinte? 

— O încălzesc din nou. 

Anne începuse să bea ceai la bucătărie şi discuta amabilă, deşi cu un 
aer de uşoară superioritate, cu doamna Jones, femeia care făcea zilnic 
curăţenie. 

— Fac tot ce-mi stă în putinţă ca s-o scutesc de orice efort pe doamna 
Abernethie, explica ea. Această alergătură în sus şi în jos pe scară este atât 
de chinuitoare pentru dânsa. 

— Ea-i citeşte în ochi orice dorinţă, a consimţit doamna Jones, 
amestecându-şi zahărul în ceaşcă. 

— E rău să fii atât de bolnav ca el. _ 

— Nu este atât de bolnav, o contrazise doamna Jones. li place pur şi 
simplu să stea în pat, să tot sune şi să poruncească să fie mereu servit. Dar 
dacă el vrea, poate foarte bine să se ridice şi să alerge încolo şi încoace. L- 
am văzut chiar şi în sat, plimbându-se, când doamna Abernethie era plecata. 
Merge atât de vioi ca oricare altul. De ceea ce are el nevoie cu adevărat, ca 
tutun sau o marcă poştală, îşi aduce singur. Şi de aceea am refuzat, când ela 
vrut să rămân aici peste noapte, când ea nu s-a întors la timp de la 
înmormântare. „Îmi pare rău, sir, am spus, dar trebuie să am grijă de soţul 
meu. Dimineaţa pot să vin, dar trebuie să fiu acasă când se întoarce de la 
muncă.” Şi am refuzat. Asta poate să-i prindă bine, m-am gândit că trebuie şi 
el odată să se îngrijească singur. Atunci poate şi el să vadă de câtă muncă 
este nevoie pentru orice. Şi am rămas tare pe poziţie. Toate mârâiturile nu i- 
au fost de nici un folos. 

Doamna Jones a respirat adânc şi sorbi o lungă şi binefăcătoare 
înghiţitură din ceaiul de culoare închisă. 


— Voi deretica în bucătărie aşa cum trebuie şi apoi plec. Cartofii sunt 
curăţaţi - se află lângă chiuvetă. 

Deşi cam afectată de tonul lipsit de jenă al doamnei Jones, Anne era 
totuşi bucuroasă că atât de mulţi cartofi aşteptau deja curăţaţi. Inainte ca ea 
să poată răspunde ceva, a sunat telefonul şi a alergat pentru a ridica 
receptorul. 

Maude Abernethie apăru în capul scărilor. Anne o anunţă: 

— Doamna Helen Abernethie este la telefon. 

— Spuneţi-i, vă rog, că vin imediat. 

Maude cobori încet, şchiopătând, scările, cu dureri vizibile. 

Anne îi spuse încet: 

— Imi pare atât de rău că trebuie să coborâţi, doamnă Abernethie. 
Domnul Abernethie a terminat micul dejun? Mă duc să iau tava. Îi întinse 
receptorul. 

Bolnavul o primi pe Anne cu o privire supărată şi întrebă iritat, când ea 
luă tava: 

— Cine este la telefon? 

— Doamna Helen Abernethie. 

— Oh! lar vor sta la taifas mai bine de o oră. Femeile pierd la telefon 
orice simţ al timpului. Nu se gândesc niciodată cât costă asta. 

Anne interveni cu remarca judicioasă că doar doamna Helen ar trebui 
să plătească convorbirea. 

El mârâi: 

— Trageţi, vă rog, draperia. Nu, nu pe aceea. Nu vreau să-mi bată 
lumina direct în ochi... Aşa este mai bine. Chiar dacă sunt bolnav, nu trebuie 
să stau, în definitiv, toată ziua în întuneric. Şi aduceţi-mi din bibliotecă 
cartea... Şi acum ce mai este? De ce alergaţi aşa? 

— Sună cineva la intrare, domnule Abernethie. 

— N-am auzit nimic. Dar îngrijitoarea este jos, nu? Ea trebuie să 
deschidă. 

— Desigur, domnule Abernethie. Ce carte doriţi? 

Bolnavul închise ochii. 

— Nu mai pot să-mi aduc aminte, mi-aţi risipit gândurile. Acum plecaţi! 

Anne luă tava şi ieşi grăbită, se duse la bucătărie şi apoi alergă la uşa 
de la intrare. Maude vorbea încă la telefon. Anne reveni imediat şi spuse 
încet: 

— lertaţi-mă, vă rog, că vă întrerup. Afară este o călugăriţă care susţine 
că strânge donaţii pentru „Fundaţia Sf. Maria Magdalena”, spuse ea. Are o 
listă. Cei mai mulţi oameni par să fi dat doi până la cinci şilingi. 

Maude spuse încet: 

— O clipă, Helen, şi-i răspunse pe un ton sever: Nu da nimic. Aici avem 
propriile noastre aşezăminte filantropice. 

Anne ieşi grăbită; ea îi făcuse lui Maude o impresie bizară, tulburătoare. 

Maude termină convorbirea după câteva minute cu următoarele 
cuvinte: „Voi vorbi cu Timothy despre aceasta.” După care puse receptorul 


jos, o privi pe Anne, care stătea ca împietrită în uşa salonului şi tresări când 
Maude o întrebă: 

— Dar ce s-a întâmplat? Vă lipseşte ceva, domnişoară Gilchrist? 

— O, nu, doamnă Abernethie. Doar mă gândesc la ceva. O mare prostie 
din partea mea, când sunt atâtea de făcut. 

Anne se consacră din nou treburilor casnice cu o hărnicie de albină şi 
Maude urcă cu mare greutate scările către camera soţului ei. 

— Helen a fost la telefon. Se pare că vila a fost vândută acum... Unei 
organizaţii internaţionale de ajutorare a refugiaților. 

Ea nu mai adăugă nimic, în timp ce Timothy îşi manifesta 
nemulţumirea cu expresii tari, că locuinţa în care se născuse şi crescuse 
urma să fie năpădită de o adunătură de refugiaţi. 

— Nu mai există nici o bună-cuviinţă în ţara noastră! Vechea mea casă 
părintească! Nici nu pot să mă gândesc la aşa ceva! 

Maude a relatat în continuare: 

— Helen bănuieşte starea ta actuală şi propune ca noi să mai mergem 
o dată acolo. Ea îşi face griji pentru sănătatea ta. Se teme că vopsitul 
locuinţei te-a afectat mult şi se gândeşte că poate ar fi mult mai bine pentru 
tine să mergi la Enderby, decât să tragi la un hotel. Personalul vilei este încă 
acolo, aşa că ai putea avea tot confortul cu care te-ai obişnuit. 

Timothy care tocmai deschisese gura să dea o replică, tăcu. Avu dintr-o 
dată o privire şireată şi dădu aprobator din cap. 

— Foarte prevenitoare, Helen, spuse el, foarte prevenitoare. Trebuie să 
mă odihnesc. Nici o îndoială că aceste vopsele mă otrăvesc... Toate vopselele 
conţin arsenic, din câte ştiu. Cred că am auzit asta cândva. Pe de altă parte, 
s-ar putea ca această călătorie să mă obosească. E greu de hotărât ce este 
cel mai bine. 

— Poate că ar fi mai bine să mergi la un hotel, dragule, răspunse 
Maude. Un hotel bun, ce-i drept, este foarte scump, dar dacă este vorba de 
sănătatea ta... 

El o întrerupse: 

— Aş vrea, aş putea să-ţi spun limpede, Maude, că noi „nu suntem 
milionari”. De ce ar trebui să mergem la un hotel, când Helen ne propune 
binevoitoare să tragem la Enderby? Nu că ea ar avea căderea să ne propună 
vila de la Enderby, în fond nu-i aparţine. Nu mă pricep la tertipurile 
avocăţeşti, dar bănuiesc că vila ne aparţine, este a tuturor, până când este 
vândută şi împărţită suma obţinută. Refugiaţi străini! Bunicul s-ar răsuci în 
mormânt! Da, oftă el, aş vrea tare mult să mai văd odată vechea casă înainte 
de a muri. 

Maude scoase cu multă amabilitate ultimul ei atu: 

— Şi domnul Entwhistle a propus ca toţi membrii familiei să mai caute, 
înainte de licitaţie, mobile, porţelanuri, sau ce vor ei. 

Timothy se ridică brusc în capul oaselor. 

— Bineînţeles că trebuie să mergem acolo. Trebuie să se stabilească 
exact ce să aleagă fiecare. Aceşti bărbaţi care s-au căsătorit cu fetele... Din 
tot ce-am auzit despre ei, n-am încredere în niciunul. S-ar putea să se trişeze 


acolo. Helen este mult prea îngăduitoare. În calitate de cap de familie, este 
de datoria mea să fiu prezent. 

Se sculă şi începu să se plimbe prin cameră cu paşi energici, viguroşi: 

— Da, o idee excelentă! Scrie-i Helenei că sosim. Inainte de toate, mă 
gândesc la tine, copila mea. Va fi o salvare agreabilă pentru tine şi poţi să te 
refaci. Tu ai avut, în ultimul timp, multe, prea multe de făcut. Vopsitorii pot 
să-şi vadă de treabă, în timp ce noi suntem plecaţi şi această persoană, 
această Gillespie, trebuie să rămână aici şi să aibă grijă de casă. 

— Gilchrist, îl corectă Maude. 

Timothy dădu plictisit din mână şi spuse: 

— Este totuna cum o cheamă. 

Anne Gilchrist a strigat îngrozită: 

— Nu, asta nu pot! 

Maude o privi uimită. Tremurând toată, Anne i-a explicat: 

— Este stupid din partea mea, ştiu... Dar nu pot, pur şi simplu, să 
rămân singură în casă. N-ar putea să doarmă şi altcineva aici? Nu rămân 
singură în casă! 

Ea o privea implorator pe Maude, care dădu din cap, căci ştia că nici o 
femeie din sat n-ar fi rămas acolo peste noapte. 

Anne se văita întruna disperată: 

— Desigur, credeţi că sunt isterică şi nici eu nu mi-aş fi închipuit că mă 
voi comporta aşa. N-am făcut niciodată o criză de nervi, dar acum este cu 
totul altceva. Doar la gândul că trebuie să rămân singură în casă mă trec 
fiorii. 

— Vă înţeleg, îi replică Maude, încercând s-o liniştească, după toate 
prin câte aţi trecut acolo, la Lytchett St. Mary. 

— Aşa o fi... Nu este logic, ştiu. Şi, în primul rând, nici n-am avut 
această stare. Nu mă deranja cu nimic să rămân singură în căsuţa doamnei 
Lansquenet, după ce... S-a comis crima. Asta a venit treptat. Veţi găsi că este 
ridicol, doamnă Abernethie, dar, abia de când mă aflu aici, am această 
senzaţie, am această teamă, vreau să spun. Nu mi-e frică de ceva anume, 
pur şi simplu am o teamă. Este o prostie şi din cauza asta mi-e ruşine. Mi-e 
frică tot timpul că se va întâmpla ceva îngrozitor... Chiar această călugăriţă 
mi-a inspirat teamă. Oh, Doamne, sunt într-o stare atât de jalnică... 

— Poate să fie doar şocul aşa-numit tardiv, spuse Maude, vădit 
interesată. 

— Poate! Nu ştiu. Este extrem de penibil pentru mine să par 
nerecunoscătoare, după ce aţi fost atât de bună faţă de mine... 

Maude o linişti: 

— Desigur că vom găsi noi o soluţie. 

George Crossfield se opri o clipă nehotărât, când zări pe cealaltă parte 
a străzii o femeie; el îi vedea doar spatele, care tocmai dispărea pe uşa unui 
magazin cu două vitrine. Apoi dădu din cap gânditor şi traversă. 

Magazinul cu pricina era dezafectat, dincolo de vitrine se zărea un 
spaţiu pustiu, dezolant. George bătu precipitat la uşa care tocmai se 


închisese. Un tânăr cu ochelari şi cu o faţă inexpresivă deschise şi-l aţinti cu 
privirea. 

— Scuzaţi-mă, vă rog, spuse George, dar cred că verişoara mea tocmai 
a intrat aici. 

Tânărul se dădu un pas înapoi şi George strigă: 

— Bună ziua, Susan. 

Susan care stătea pe o cutie şi mânuia o riglă de măsurat, se întoarse 
surprinsă: 

— Hallo, George, cum de-ai ajuns aici? 

— Ţi-am văzut doar spatele, dar am fost sigur că tu eşti. 

— Cât de inteligent din partea ta! Probabil că tocmai un spate are 
caracteristicile lui deosebite. 

— Chiar mai mult decât un chip, se declară el de acord. Se poate lipi o 
barbă şi obrajii pot fi bombaţi, părul vopsit, dar să eviţi să întorci spatele. 

— Am să-mi aduc aminte. Poţi ţine minte, doi metri patruzeci şi unu, 
până notez? 

— Fireşte. Ce este asta? Un raft de cărţi? 

— Nu, sunt dimensiunile camerei... Doi metri cincizeci şi şapte 
înălţime... Un metru douăzeci şi şapte lăţime... 

Tânărul cu ochelari, care se lăsa de pe un picior pe altul, tuşi şi spuse 
sfios: 

— Vă rog să mă scuzaţi, doamnă Banks, dar dacă doriţi să staţi mai 
mult aici... 

— Da, vreau, răspunse ea. Lăsaţi-mi cheia acolo, închid eu şi o dau la 
birou, când termin. E bine? 

— Da, mulţumesc, doamnă Banks. În această dimineaţă noi nu suntem 
prea mulţi, altfel eu aş... 

Susan îl scuti de alte scuze şi el părăsi magazinul. 

— Sunt bucuroasă că am scăpat de el, exclamă ea. Asemenea oameni 
sunt o calamitate. Vorbesc fără încetare tocmai când vrei să calculezi ceva... 

— Hm, spuse George, crimă într-un magazin pustiu. Cât de palpitant ar 
fi pentru trecători să vadă dincolo de vitrină cadavrul unei femei frumoase. 
Se vor holba ca peştişorii aurii. 

— Ce motiv ar trebui să ai ca să mă ucizi, George? 

— Păi, aş primi a patra parte din moştenirea ta. Când nu mai ai bani, ar 
fi suficient un asemenea motiv. 

Susan îşi întrerupse lucrul şi-l privi cu atenţie; ochii ei erau dilataţi. 

— Tu arăţi schimbat, George. Intr-adevăr, este... Uimitor. 

— Schimbat? Cum aşa? 

Ea se aşeză pe o ladă şi-şi aprinse o ţigară. 

— Ai avut nevoie atât de urgent de partea ta de moştenire din averea 
unchiului Richard, George? 

— Nici un om nu va susţine în zilele noastre că n-ar avea nevoie de 
bani, răspunse el glacial. 

— Ai fost într-o mare încurcătură, nu-i aşa? 

— Ce-ţi pasă? 


— Doar mă interesez. 

— Vrei să faci un magazin aici? Întrebă el. 

— Cumpăr toată casa. 

— Plăcut să ai atâţia bani, nu-i aşa, Susan? 

În ciuda tonului său maliţios, ea a ripostat, respirând adânc: 

— Trebuie să recunosc deschis, eu găsesc că e minunat. Rugile mele au 
fost auzite. 

— Rugăciuni ca să moară rudele bătrâne? 

Susan nu-i acordă nici o atenţie. 

— Această casă este de-a dreptul ideală pentru noi. La primul etaj voi 
amenaja o locuinţă ca-n poveşti. 

— Şi ce vrei să faci aici, jos? Haute couture? 

— Nu, un salon de cosmetică. Preparate din plante, creme de faţă. 

— Tot tacâmul! 

— Chiar şi asta face parte din afacere. Şi se face plătind. Doar trebuie 
să dai afacerii o notă personală! 

George îşi examină verişoara. Îi admiră trăsăturile ei cam neregulate, 
gura frumos arcuită, culorile de o mare prospeţime. Dar mai presus de orice, 
o faţă neobişnuită, o faţă plină de viaţă, energică. Susan va avea sigur 
succes! 

— Da, spuse el, cred că tu ai calităţile necesare. Ai avut în gând aşa 
ceva mai demult? 

— De peste un an. 

— De ce nu i-ai spus bunului şi bătrânului nostru unchi? Poate că el te- 
ar fi finanţat? 

— l-am făcut propunerea. 

— Şi n-a muşcat? Asta mă miră. Ar fi trebuit să observe că tu eşti din 
acelaşi aluat ca şi el. 

George văzu cu ochii minţii apărând imaginea unui alt bărbat, un 
bărbat tânăr, subţire, nervos, cu o privire neîncrezătoare - soţul Susanei. 

— Şi ce va face Greg al tău în această situaţie? Intrebă el. Vrea să 
renunţe la spiţerie? 

— Fireşte. În partea din spate vom construi un laborator. Vom face 
propriile noastre preparate cosmetice. 

George îşi reprimă un rânjet. Ar fi spus cu plăcere: „Deci copilaşul va 
avea o jucărie”, dar îşi înghiţi remarca. El nu şi-a înnăbugşit aceste vorbe din 
considerente legate de rudenie, ci pentru că avea senzaţia că dragostea 
manifestată de Susan faţă de soţul ei trebuia tratată cu băgare de seamă. 
Sigur, erau de temut izbucniri primejdioase. Acest Gregory îi stârnise mereu 
uimirea. Un tip ciudat, atât de insignifiant - şi totuşi în spatele lui trebuia să 
se ascundă ceva... O privi pe Susan, care zâmbea liniştită. 

— Tu eşti o Abernethie autentică, spuse el, singura din familie. Pentru 
unchiul Richard a fost sigur o mare deceptie că eşti femeie. Mă prind că ai fi 
moştenit totul, dacă ai fost un tânăr. 

Susan îi spuse încet: 


— Da, cred şi eu - desigur, dar acum totul este în cea mai bună ordine, 
totul s-a brodit aşa cum am vrut. 

Aceste cuvinte au trezit în George o senzaţie de stânjeneală. Nu-i 
plăceau femeile la care iscusinţa era însoţită de un aşa sânge rece. 
Schimbând subiectul discuţiei, o întrebă: 

— Te-a invitat Helen la Enderby la acest sfârşit de săptămână? 

— Da, se pare că toată familia vrea să se adune. 

George râse sarcastic: 

— Poate pentru că unul ar putea să aleagă o piesă de mobilier mai 
prețioasă decât celălalt? 

Şi Susan a râs: 

— Ah, cred că se va evalua totul exact. Aş dori cu multă plăcere câteva 
amintiri de la întemeietorul averii noastre. În plus, ar fi amuzant să avem în 
locuinţă nişte obiecte de lux autentice din epoca victoriană. Acolo era, de 
pildă, în salon, o masă verde de malachit. In jurul acesteia s-ar putea 
desfăşura o simfonie de culori. Vii şi tu acolo? 

— Fireşte, doar pentru a fi atent ca totul să se facă corect. Poate că 
Rosamund ar dori să aibă masa ta verde de malachit pentru un decor pe 
scenă. 

Susan nu a râs, ci s-a încruntat. 

— Ai văzut-o pe Rosamund în ultima vreme? 

— De când ne-am întors toţi împreună de la înmormântare, într-un 
compartiment de clasa a Ill-a, n-am mai văzut-o pe frumoasa verişoară. 

— Eu am fost împreună cu ea o dată sau de două ori... Mi s-a părut cam 
ciudată. 

— Poate că era copleşită de gândul de a avea bani suficienţi pentru un 
spectacol înfiorător, în care Michael al ei să devină ridicol. 

— Michael, oricum, este un actor bun care captivează oamenii. Spre 
deosebire de Rosamund, care este frumoasă, dar fără speranţă de a avea 
talent. 

— Sărmana, frumoasa, netalentata Rosamund! 

— Şi nici nu este atât de naivă, cum s-ar putea crede. Spune câteodată 
lucruri care sunt surprinzător de profunde şi de care n-ai crede-o în stare. 
Într-adevăr, este o enigmă. 

— Aşa, ca şi răposata noastră mătuşă, Cora... 

— Da... 

Pe amândoi îi cuprinse deodată un sentiment neplăcut, provocat de 
amintirea Corei Lansquenet. Apoi George spuse cu o indiferenţă prost 
disimulată: 

— Pentru că tocmai vorbeam de Cora, ce-o mai fi cu menajera ei? Cred 
că ar trebui să se facă ceva pentru ea. 

— Să se facă ceva pentru ea? Ce vrei să spui cu asta? 

— După părerea mea, este de datoria familiei. Cora a fost, totuşi, 
mătuşa noastră şi m-am gândit că această femeie îşi va găsi foarte greu o 
altă slujbă. 

— Te-ai gândit la asta? Ce drăguţ! 


— Da, fiecare are grijă de pielea sa. Nu vreau să spun că cei care i-ar 
da de lucru ar fi cuprinşi de teamă că această domnişoară Gilchrist s-ar 
năpusti asupra lor cu un topor - dar, în fond, fiecare va face o legătură între 
ea şi această poveste fioroasă. Oamenii sunt acum cam superstiţioşi. 

— Ce curios, George, că tu ţi-ai făcut probleme din această pricină? 

— Curios? Ce este curios în asta? Consider că ar trebui să facem ceva 
pentru ea, să-i dăm o mică rentă sau aşa ceva, pentru a o ţine pe linia de 
plutire. N-ar trebui s-o pierdem cu totul din vedere. 

— Atunci nu-i nevoie să-ţi mai faci griji, răspunse Susan; vocea ei suna 
sec. M-am îngrijit deja de ea, este în serviciu la Timothy şi Maude. 

George îi aruncă o privire uimită. 

— Dar este... Este înţelept, Susan? 

— A fost lucrul cel mai bun care mi-a venit în minte pe moment. 

O privi pătrunzător. 

— Oare eşti foarte sigură de ceea ce spui, Susan? Ştii tu ce faci şi nu ai 
nici 0... Mustrare de cuget? 

Ea răspunse superficial: 

— Este o pierdere de timp pentru aşa ceva. 

Capitolul VI. 

Vizită la Enderby. 

Michael puse scrisoarea pe masă şi întrebă: 

— Ce trebuie să facem? 

— Să mergem acolo. Nu eşti de părere? Răspunse Rosamund. 

El dădu replica gânditor: 

— Da, bine. Aş vrea mai ales să fac câteva schiţe la Enderby - mai ales 
în salon; căminul, de pildă şi acea sofa arcuită. Ele ar fi tocmai bune pentru 
„Progresele Inălţimii Sale” - în caz că o punem din nou în scenă. 

Se ridică şi se uită la ceas. 

— Acum trebuie să plec, trebuie să fiu la Casa Rozelor. Voi întârzia, 
mănânc cu Oscar la cină. 

— Dragul de Oscar. El se va bucura să te revadă după atâta timp. 
Salută-l din partea mea. 

Michael o privi cu asprime. 

— Ce înseamnă asta - după atâta timp? Sună ca şi cum nu l-aş mai fi 
văzut de luni de zile. 

— Şi nu este aşa? Murmură Rosamund. 

— Nu. Am luat prânzul abia acum o săptămână. 

— Ce curios, el trebuie să fi uitat asta de tot. leri a dat telefon şi a spus 
că nu te-ar mai fi văzut de la premiera cu „Tilly”. 

— Bătrânul imbecil nu mai este în toate minţile, a răspuns Michael 
râzând. 

Rosamund se uită la el ironică, cu ochii măriţi. 

— Probabil că mă crezi tare proastă, Mick? 

— Dar, dragă, sigur că nu. 

— Ba da. Ştiu că tu nu te-ai întâlnit recent cu Oscar. Ştiu de asemenea, 
cu cine ai fost. E o prostie din partea ta să mă minţi în halul ăsta. 


— Dar, Rosamund... Strigă el înfuriat, însă se opri, când soţia sa îi 
spuse cu blândeţe: 

— Deci noi vrem să prezentăm această piesă, nu-i aşa? 

— Vrem? Este rolul vieţii mele. 

— Da, asta cred şi eu, este un rol minunat pentru tine. Dar nu ne este 
permis a accepta prea multe riscuri. 

El o privi foarte concentrat şi spuse încet: 

— Sunt banii tăi, ştiu. Dacă tu nu vrei să rişti... 

— Sunt banii noştri, dragule! Îl corectă Rosamund. Şi asta este, după 
câte se pare, destul de important. 

— Ascultă, dragă. Rolul lui Eileen ţi se potriveşte de minune. 

Ea zâmbi. 

— Nu vreau să-l interpretez. 

— Draga mea copilă! Michael era consternat. Ce se întâmplă cu tine? 

— Nimic. 

— Ba da. Te-ai schimbat de la un timp - eşti cam deprimată, nervoasă. 
Ce se întâmplă? 

— Nimic. Doresc doar să te sfătuiesc insistent... Să fii prudent, Mick. Tu 
îţi închipui totdeauna că poţi să izbuteşti mereu şi că oricine crede ce spui. A 
fost o prostie din partea ta să susţii adineauri că ai fi fost împreună cu Oscar. 

Michael se înroşi fără să vrea. 

— Şi tu? Ai spus că ai fi făcut târguieli împreună cu Jane. Şi nu este aşa. 
Jane este în America... de câteva săptămâni. 

— Da, asta a fost o prostie de-a mea, recunoscu ea. Am făcut doar o 
plimbare - în Regent 's Park. 

— În Regent's Park? Dar nu te-ai plimbat niciodată în viaţa ta în 
Regent's Park. Ce înseamnă asta? Ai un prieten? Poţi să spui ce vrei, 
Rosamund, dar în ultima vreme te-ai schimbat. De ce? 

— M-am gândit la multe. Ce trebuie să facem noi - totuşi situaţia 
noastră s-a schimbat complet. Trebuie să chibzuim şi să făurim planuri. N-am 
scăpat încă de greu, suntem abia la început... 

— Rosamund... 

Rosamund stătea acolo ca dusă pe gânduri; cu ochii larg deschişi, cu 
privirea ațintită asupra lui, dar părea că nici nu-l vede. Abia când o strigă pe 
nume a treia oară, ea tresări uşor şi se trezi din reverie. 

— M-am gândit, şopti ea, dacă trebuie să mă duc la acea locuinţă - la 
Lytchett St. Mary, pentru a vorbi cu această domnişoară - dar cum o 
cheamă? 

— Cu menajera mătuşii Cora. 

— Dar de ce? 

— Totuşi ea va pleca în curând la rude, sau îşi va lua o nouă slujbă şi 
sunt de părere că n-ar trebui s-o lăsăm să plece mai înainte de a-i pune 
câteva întrebări. 

— Ce întrebări? 

— Cine a omorât-o pe mătuşa Cora? 

Michael se holbă la ea năucit. 


— Tu crezi că ea ştie? 

— Presupun, totuşi a fost în casă, răspunse ea. 

— Păi, atunci ar fi spus poliţiei. 

— Nu cred că ea ştie asta sigur, dar, cu certitudine, are unele bănuieli. 
Înainte de toate, ea ar putea şti ce-a spus unchiul Richard, când a fost acolo. 

— Dar ea o fi auzit foarte greu ce-a spus el. 

— Nu, dragule. Rosamund vorbea ca şi cum voia să explice ceva unui 
copil neştiutor. Bănuiesc că a ascultat la uşă. 

— A tras cu urechea, vrei să spui? 

— Presupun mai mult, sunt sigură. 

Michael puse o întrebare stupidă: 

— Rosamund, cine crezi tu că a ucis-o pe Cora? Şi pe bătrânul Richard? 

Ea îl privi din nou pătrunzător. 

— Dragule - nu fii atât de naiv - tu ştii asta la fel de bine ca şi mine. 
Dar este mult, mult mai bine să nu mai vorbim de asta. Aşa că renunţăm la 
discuţie. 

Hercule Poirot stătea în bibliotecă, lângă cămin şi-i privea pe cei de 
faţă. El dorise ca toţi să vină aici şi aşa s-a întâmplat. Dar acum se întreba 
cum ar trebui să procedeze cu ei. 

Oftând, îşi bău cafeaua. Pentru el nu exista nici o cale directă către 
adevăr. Ştia că poate folosi doar o metodă complicată, dar mai sigură. Va 
trebui să aibă discuţii, multe discuţii. Şi, în cele din urmă, printr-o minciună 
sau printr-un adevăr, ei se vor da de gol. Helen a făcut prezentările şi el a 
trebuit să înfrunte nemulţumirea generală pe care o stârnise prezenţa sa - 
prezenţa unui intrus şi pe deasupra a unui străin - la acest consiliu de familie. 
Cu dibăcie, el făcu posibilă situaţia de a avea cu fiecare în parte o discuţie 
tâte-ătâte pe terasă, pentru a face constatări şi a trage concluzii. A fost o 
surpriză pentru el s-o găsească aici pe Anne Gilchrist, a conversat cu ea 
despre strălucirea dispărută a ceainăriei pe care o avusese şi despre 
prepararea corectă a brioşelor şi a eclerurilor de ciocolată. A mers cu ea până 
şi în grădină, pentru a discuta despre folosirea diferitelor plante. 

Apoi a ascultat cel puţin o oră văicăreala lui Timothy despre starea 
sănătăţii lui şi reproşurile în legătură cu „duhoarea” provocată de vopsirea 
locuinţei. 

Culori? Pictură? Poirot se încruntă. Cineva spusese, totuşi, ceva despre 
pictură - a fost domnul Entwhistle? 

S-au spus mai multe despre pictură. Despre Pierre Lansquenet ca 
pictor. Despre tablourile Corei, admirate de domnişoara Gilchrist şi 
desconsiderate de Susan. „Intocmai ca în cărţile poştale”, spuse ea. „Sunt 
sigură că ea a copiat pur şi simplu cărţi poştale ilustrate.” 

Anne Gilchrist a protestat şi a răspuns pe un ton tăios că scumpa 
doamnă Lansquenet a pictat întotdeauna după natură. 

— Nu-i adevărat, Cora a trişat, îi spuse Susan lui Poirot, după ce Anne 
ieşise din cameră. 


— De unde ştiţi asta? Poirot se uită la bărbia ei energică. „Ea va fi 
întotdeauna sigură de situaţia ei” se gândea el, „dar poate că într-o zi va fi 
prea sigură...” 

Susan a continuat: 

— Ascultaţi, dar să nu-i spuneţi acestei Gilchrist. Unul dintre peisajele ei 
redă portul Polflexan - golful, farul şi cheiul - tabloul obişnuit pe care-l 
pictează toţi amatorii. Dar cheiul a fost distrus complet de bombardament în 
timpul războiului şi fiindcă mătuşa Cora a făcut schiţe abia acum doi ani, ea 
nu putea să le facă după natură. Cărţile poştale ilustrate, care se vând acolo, 
au şi acum imaginea cu cheiul, cum era înainte de război. Am găsit o 
asemenea carte poştală în dormitorul ei, în comodă. Este foarte amuzant 
când se descoperă tertipurile scumpilor tăi semeni. 

— Da, într-adevăr, este amuzant. El chibzui şi se hotărî s-o încolţească. 
Dumneavoastră nu vă amintiţi de mine, madame, începu el, dar eu nu v-am 
uitat. Noi nu ne vedem pentru prima oară! 

Ea îl privi uimită şi Poirot a dat din cap spre ea binevoitor. 

— Da, da, aşa este. Eram într-un automobil, bine deghizat. 
Dumneavoastră vorbeaţi cu mecanicul de la un alt garaj. N-aţi luat act de 
prezenţa mea - ceea ce este explicabil. Deci, eu eram într-un automobil - un 
străin mai în vârstă, deghizat. Dar v-am observat, căci sunteţi tânără şi 
drăguță, o apariţie reconfortantă, şi stăteaţi în soare. Când am sosit aici şi v- 
am văzut, m-am gândit: „Tiens! Ce întâmplare!” 

— Într-un garaj? Unde? Când? 

— Nu de mult, poate acum o săptămână. Pe moment nu pot să-mi aduc 
aminte unde era, am cutreierat atât de mult prin ţară, minţi el; avea în minte 
imaginea clară a garajului de la „King's Arms”. 

— Pentru a căuta o casă potrivită pentru refugiaţi? 

— Da. Pentru aceasta trebuie să ai atâtea în vedere: preţ, regiune, 
posibilităţi de extindere şi aşa mai departe. 

Apoi schimbă subiectul discuţiei şi a acceptat ca Susan să-i dezvăluie 
planurile de viitor. Ea făcu aceasta atât de amănunţit, încât destăinui, fără să 
vrea, multe lucruri legate de persoana sa. 

— Ce noroc, spuse el, că nu trebuie să vă impuneţi nici o restricţie, cum 
fac atâţia oameni loviți de sărăcie. Fără capital nu se ajunge departe în ziua 
de azi. Să ai idei creatoare şi să nu poţi să le realizezi din lipsă de mijloace - 
asta poate fi aproape insuportabil. 

— Eu n-aş suporta. Dar aş fi făcut rost de bani - şi oricine mi-ar fi 
împrumutat. Trebuie folosită orice ocazie! Ea răsuflă adânc: Asta trebuie să 
se facă! 

Poirot, care privise dincolo de ea, spuse bine dispus: 

— Oh, iată că vine soţul dumneavoastră, el poate să ia parte la mica 
noastră discuţie - tocmai vorbeam despre ocazii, domnule Banks. Ocaziile de 
aur - care trebuie prinse cu amândouă mâinile. Cât de departe se poate 
merge cu conştiinţa curată? Ce părere aveţi? 

Dar nu-i era dat să afle părerea lui Gregory Banks despre ocazii sau 
despre altceva. El se văzu pus în imposibilitatea de-a purta vreo discuţie cu 


Gregory Banks. Acesta avea un fel bizar de a se eschiva. Ori din propria-i 
dorinţă, ori din dorinţa soţiei sale, el părea că n-are chef pentru un tête-à-tête 
sau o conversaţie liniştită. 

Dar Poirot a discutat cu Maude Abernethie - despre vopsele - despre 
mirosul acestora - despre faptul că era un noroc că Timothy a putut veni la 
Enderby şi ce drăguţ a fost din partea lui Helen să o accepte printre invitaţi şi 
pe Anne Gilchrist. 

— Căci ea este, într-adevăr, de mare folos, a explicat Maude. Cred că a 
fost un dar al providenţei, atunci când i-au cedat nervii şi n-a vrut să rămână 
singură în locuinţa noastră, chiar dacă trebuie să mărturisesc că asta m-a 
supărat puţin la început. 

— Şi-a ieşit din fire? Întrebă Poirot interesat. 

A ascultat cu luare-aminte când Maude i-a povestit cum Anne Gilchrist 
şi-a pierdut brusc stăpânirea de sine. 

— Îi era teamă, spuneţi? Şi ea n-a putut spune exact din ce cauză? Asta 
este interesant, extrem de interesant. S-a întâmplat ceva deosebit în acea zi? 

— Nu, după câte ştiu, nu. Se pare că a fost cuprinsă de această stare 
doar după ce a plecat din Lytchett St. Mary, aşa spunea ea. Cât timp a fost 
acolo, nici n-ar fi luat seama la aşa ceva. 

Şi pentru că era atât de curajoasă, i s-a trimis o felie de tort de nuntă 
otrăvit, se gândi Poirot. Că ea a fost cuprinsă de teamă din acel moment, 
desigur că nici nu era de mirare... Şi când s-a stabilit în regiunea liniştită de 
la Stansfield Grange, teama nici vorbă să dispară, dimpotrivă, s-a accentuat. 
De ce? Poate că îngrijirea unui ipohondru pretenţios, cum era Timothy, ar fi 
trebuit să alunge teama sau s-o transforme într-o simplă neplăcere. 

Dar ceva din casa lui Timothy i-a inspirat teamă. Ce? Oare ştia şi ea ce? 

Când Poirot s-a aflat scurt timp, înainte de cină, singur cu Anne, a adus 
discuţia la această temă, parcă împins de curiozitatea nestăvilită a străinului. 

— Este imposibil, înţelegeţi, să vorbeşti despre crimă cu membrii 
familiei. Totuşi mă preocupă şi nu e greu de înţeles. O crimă înfiorătoare - o 
artistă sensibilă să fie ucisă în propria-i căsuţă. Groaznic pentru familie. Dar şi 
pentru dumneavoastră, îmi închipui, căci, aşa cum mi-a spus doamna Maude 
Aberhethie, aţi fost atunci acolo? 

— Da, am fost, dar vă rog să mă scuzaţi, monsieur Pontarlier, n-aş dori 
să vorbesc despre aceasta. 

— Inţeleg, doar înţeleg prea bine! 

După ce-a rostit aceste cuvinte, Poirot a aşteptat. Aşa cum prevăzuse, 
Anne începu imediat să vorbească. Şi abia după ce a relatat foarte amănunţit 
cum se simţise ea însăşi, ce spusese medicul, cât de prietenos a fost domnul 
Entwhistle faţă de ea, Poirot a trecut, cu prudenţă, la următorul punct. 

— Consider că a fost inteligent şi înţelept că n-aţi rămas singură în casa 
doamnei Lansquenet. 

— Oh, mi-ar fi fost imposibil, monsieur Pontarlier, n-aş fi suportat. 

— Înţeleg. Înţeleg, de asemenea, că n-aţi vrut să rămâneţi singură nici 
în casa domnului Timothy Abernethie. 

Anne îşi feri privirea, ruşinată. 


— Este groaznic de neplăcut pentru mine. Este atât de stupid. Am fost 
cuprinsă brusc de un fel de panică, nu ştiu deloc de ce. 

— Dar asta este chiar firesc. Tocmai v-aţi revenit întrucâtva dintr-o 
ticăloasă tentativă de a fi ucisă prin otrăvire... 

Anne oftă acum şi îi explică clar că nu înţelege, pur şi simplu. De cea 
vrut cineva s-o otrăvească? 

— Dar asta este clar, stimată doamnă, pentru că acest răufăcător, 
acest criminal s-a gândit că dumneavoastră ştiţi ceva ce-ar putea să ducă la 
arestarea sa de către poliţie. 

— Dar ce trebuia să ştiu? Vreun vabagond ordinar sau un individ pe 
jumătate nebun, periculos, o fi comis crima. 

— Dacă a fost un vabagond? Nu cred că este aşa... 

— Dar monsieur Pontarlier, răspunse Anne, dintr-o dată vizibil 
neliniştită, aşa ceva nu puteţi să spuneţi, nu cred asta. 

— Ce nu credeţi? 

— Nu pot să cred că nu un - vreau să spun - că nu... 

Tăcu încurcată. 

— Şi totuşi, interveni Poirot tăios, credeţi! 

— Nu, nu cred. Nu cred! 

— Credeţi! Şi de aceea vă e frică, neîncetat, nu-i aşa? 

— Nu, nu, de când sunt aici nu mai mi-e frică. Aici sunt atât de mulţi 
oameni şi domneşte o atmosferă atât de fermecătoare, reconfortantă. O, nu, 
aici mă simt foarte bine. 

— Mi se pare, trebuie să-mi scuzaţi curiozitatea, dar sunt un om bătrân 
şi cam şubred şi folosesc mult timp pentru a ajunge la idei vanitoase despre 
lucrurile care tocmai mă preocupă - deci, mi se pare că vă comportaţi de 
parcă la Stansfield Grange o anumită întâmplare, poate vreun amănunt 
nesemnificativ, a făcut ca teama dumneavoastră să fie şi mai mare. Nu puteţi 
să vă amintiţi deloc ce a fost? 

Anne se gândi o clipă, apoi spuse iute: 

— Ştiţi, monsieur Pontalier, mă tem că ar fi fost o călugăriţă. 

Înainte ca Poirot să fi putut înţelege corect cuvintele ei, au intrat în 
cameră Susan împreună cu soţul ei, urmaţi de Helen. 

O călugăriţă? Se gândi Poirot. Unde am mai auzit eu ceva despre o 
călugăriţă în această împrejurare? 

Familia era foarte drăguță faţă de monsieur Pontarlier, reprezentantul 
UNARCO. Şi câtă dreptate avusese să se folosească de aceste iniţiale. Toţi le 
acceptaseră ca pe o noţiune, dăduseră chiar impresia că ar şti ceva despre 
aceasta. El devenise oarecum ceva demn de a fi văzut, străin de aceste 
meleaguri. De fapt, era predominantă părerea că Helen ar fi trebuit să evite 
să-l aducă în casă, tocmai la sfârşit de săptămână, dar pentru că acum se 
afla aici, s-a impus acceptarea situaţiei. 

Din fericire, acest străin, de statură mică, comic, lăsa impresia că nu 
ştie prea multă engleză. Adesea nu înţelegea ce i se spunea şi când discutau 
între ei, părea că se zbate ca peştele pe uscat. 


Mai mult sau mai puţin uitat de toţi, Hercule Poirot stătea confortabil 
într-un fotoliu, îşi bea încet, savurând, cafeaua şi-i observa pe cei prezenţi, ca 
o pisică ce urmărea zborul încoace şi încolo al unui stol de păsări. Pisica încă 
nu era pregătită pentru salt... 

După ce moştenitorii lui Richard Abernethie scotociseră şi inspectaseră 
meticulos casa, timp de douăzeci şi patru de ore, fiecare ştia cam ce-ar vrea 
să aibă şi era gata să lupte pentru aceasta. 

La început discuţia s-a învârtit în jurul unui serviciu de desert, din 
porțelan Spode, pe care tocmai îl folosiseră. 

— Eu nu voi mai avea prea mult de trăit, a anunţat Timothy cu o voce 
slabă, melancolică, Maude şi cu mine nu avem copii. Din această pricină de- 
abia merită să ne mai împovărăm cu lucruri nefolositoare, dar din motive 
sentimentale aş dori cu multă plăcere să am acest serviciu de desert; îmi 
aduce aminte de zilele bune de altădată. Aş fi cu totul mulţumit să am pe 
lângă acesta, poate, şi biroul Louis XIV din Budoarul Alb. 

— Vii prea târziu, unchiule, spuse George cu o nonşalanţă amicală. Azi- 
dimineaţă am rugat-o pe Helen să-mi rezerve serviciul. 

Timothy se făcu roşu ca racul. 

— Ce înseamnă asta? Totuşi, până acum, nu s-a stabilit încă nimic. ŞI 
ce vrei să faci cu un serviciu de desert? Nici nu eşti căsătorit? 

— Fac colecţie de porţelanuri Spode. Şi acesta de aici este un serviciu 
deosebit de frumos. Dar biroul poţi să-l păstrezi, unchiule, nu l-aş lua chiar 
dacă mi-ar fi dăruit. 

Timothy refuză biroul cu un gest dispreţuitor. 

— Ascultă tinere, totuşi nu fii îndărătnic! Sunt mai în vârstă decât tine 
şi unicul frate rămas în viaţă al lui Richard. Serviciul de desert îmi aparţine! 

Când George a cedat, în cele din urmă, cu un zâmbet crispat, Timothy 
era ameninţat de un atac de apoplexie. 

— Dar nu te enerva, unchiule. la serviciul de desert, doar am glumit! 

— Straşnică glumă! Credincioasa Maude era indignată. Unchiul tău ar 
putea face un infarct. 

— Nu cred, se opuse George bine dispus. Unchiul Timothy va trăi, 
probabil, mai mult decât noi toţi. | se potriveşte proverbul: „Cine tuşeşte 
mult, trăieşte mult!” 

Acum Timothy era atât de furios, că rămăsese fără grai. 

— Vino, Timothy! Maude s-a ridicat fermă, calmă, era o coloană 
vibrândă de energie. Ai avut o seară tensionată; trebuie să-ţi vezi de 
sănătate. Nu vreau să mi te îmbolnăveşti din nou. Vino sus, ia un calmant şi 
te culci imediat. Deci Helen, Timothy şi cu mine vom lua ca amintire de la 
Richard serviciul de desert şi biroul Louis XIV. Sper că nu există nici o 
obiecţie. 

Ea îi privi provocator pe cei prezenţi. Deoarece niciunul dintre ei n-a 
intervenit, plecă din cameră, sprijinindu-l pe Timothy, şi-i făcu semn Annei, 
care stătea nehotărâtă în uşă, s-o ajute. 

George rupse primul tăcerea după această ieşire din scenă: 


— Femme formidable! Asta o caracterizează perfect pe mătuşa Maude. 
Niciodată nu m-aş fi gândit să-i perturb marşul victorios. 

Anne reveni vizibil stânjenită şi spuse încet: 

— Doamna Abernethie este întotdeauna atât de bună. Dar această 
remarcă n-a fost luată în seamă. 

Michael Shane râse deodată şi spuse: 

— Totul mi se pare o glumă sinistră. De altfel, profit de ocazie pentru a 
vă atenţiona că Rosamund şi cu mine vrem masa de malachit din salon. 

— Nu, a strigat Susan, pe aceea o vreau eu! 

— Poftim bucluc, spuse George şi privi spre plafon. 

— Nu ne vom certa din această cauză, a explicat Susan, am nevoie de 
masă pentru salonul meu de cosmetică. Va aduce o notă cromatică plăcută - 
voi pune pe ea un buchet mare de flori de ceară, va arăta minunat. Pot să fac 
rost uşor de flori de ceară, dar nu este atât de simplu să intru în posesia unei 
mese de malachit verde. 

— Dar, dragă Susan, interveni Rosamund, tocmai de aceea vrem să 
avem această masă. Pentru piesa cea nouă. Cum spui tu, o notă cromatică - 
şi este din perioada... 

— Te înţeleg, Rosamund, se opuse Susan, fă una care poate să arate 
exact ca asta de aici, dar pentru salonul meu am nevoie de o masă de 
malachit autentică... 

Anne se simţi obligată să intervină împăciuitoare: 

— Această casă este atât de plină de lucruri frumoase. Masa verde va 
arăta minunat oriunde. N-am văzut încă niciodată una asemănătoare, trebuie 
să fie valoroasă. 

— Valoarea va fi scăzută din partea mea de moştenire, fireşte, a spus 
Susan. 

— Oh, scuzaţi-mă, vă rog, n-am... N-am vrut să spun asta... se bâlbâi 
Anne, complet încurcată. 

— Achităm valoarea din partea noastră de moştenire, a declarat 
Michael, şi florile de ceară. 

— Ele produc o impresie atât de plăcută şi locul lor este acolo, pe 
masă, a remarcat Anne, au un efect, într-adevăr artistic, pur şi simplu 
fermecător. 

Nimeni nu luă în seamă banalităţile bine intenţionate ale Annei. 

Greg a strigat cu vocea sa impunătoare, nervoasă: 

— Dar Susan trebuie să aibă această masă! 

Toţi tresăriră, ca şi când s-ar fi auzit o notă falsă. 

Helen a schimbat repede subiectul, întorcându-se către oaspetele 
străin. 

— Îmi pare rău, monsieur Pontarlier, că discuţia trebuie să fie 
plictisitoare pentru dumneavoastră. 

— Nicidecum, madame. Mă simt onorat că pot să iau parte la viaţa 
dumneavoastră de familie. El s-a înclinat. Aş vrea să spun - nu pot să exprim 
bine ce simt - aş vrea să-mi arăt regretul că această casă trebuie să intre pe 


mâini străine. Am auzit că ar fi vorba să se deschidă aici o şcoală. O şcoală 
mănăstirească - condusă de călugăriţe. Poate că aţi prefera asta? 

— Ah, ce vă trece prin gând! interveni George. 

— Fundaţia Sf. Maria Magdalena, a continuat Poirot. Din fericire, noi 
putem să facem, mulţumită generozităţii unui donator anonim, o ofertă mai 
avantajoasă. Acum se adresă direct Annei: Nu prea le simpatizaţi pe 
călugăriţe, nu-i aşa? 

Anne se înroşi şi tăcu stingherită. 

— Nu pot să-mi închipui cum poţi ajunge călugăriţă, a exclamat Susan. 

— Veşmântul vine foarte bine, spuse Rosamund. Vă amintiţi piesa 
„Miracol” de anul trecut? Sonia Wells arăta nespus de frumoasă îmbrăcată în 
călugăriţă. 

— Mă surprinde doar, interveni şi George, că Atotputernicul a trebuit să 
pună mare preţ pe acest veşmânt medieval. Căci straiele de călugăriţă sunt 
grele, neigienice şi nepractice. 

— Şi toate călugărițele arată aproape la fel, spuse Anne. Este o prostie, 
dar m-am speriat când deunăzi, la doamna Abernethie, a venit o călugăriţă la 
uşă pentru a colecta donaţii. Mi se părea că era aceeaşi care venise în casa 
sărmanei doamne Lansquenet, din Lytchett St. Mary, în ziua când s-a întrunit 
comisia de constatare a decesului. Am avut senzaţia că ea m-ar fi urmărit! 
Dar, fireşte, că nu putea fi aceeaşi călugăriţă, pentru că una strângea donaţii 
pentru o orgă la biserica St. Barnaba, cred, şi aceasta cerea cu totul altceva: 
era ceva cu copiii. A 

— Dar amândouă arătau la fel? Intrebă Hercule Poirot. 

Intrebarea trăda un interes deosebit. Anne se întoarse către el. 

— Cred că da, răspunse ea. Aceeaşi buză de sus - aproape ca şi când 
ea ar fi avut odată mustață. Ştiţi, cred că aceasta m-a neliniştit, pentru că şi 
aşa eram cu nervii zdruncinaţi. M-am gândit la istorisirile din perioada 
războiului, când erau lansați paraşutişti travestiţi în călugăriţe. Natural că 
asta a fost o prostie din partea mea. Acum ştiu. 

— A te travesti în călugăriţă este o idee excelentă, spuse Susan 
gânditoare, se pot ascunde atât de bine picioarele. 

— In general, cei mai mulţi au darul de a-i observa cu atenţie pe 
oameni, interveni în discuţie George. De aceea declaraţiile martorilor în faţa 
completului de judecată diferă întotdeauna exagerat de mult. De-abia dacă 
există un observator credibil, dar este greu de găsit. 

— De asemenea, este foarte ciudat, a explicat Susan, când te vezi pe 
ne-aşteptate în oglindă şi nu ştii cine este acolo; faţa ţi se pare oricum 
cunoscută. Şi spui în sinea ta: „Acesta este cineva pe care-l cunosc foarte 
bine...”. Până când, deodată, îţi devine clar că eşti tu însuţi. 

— Şi mai dificil ar fi, spuse George, dacă te-ai putea vedea în realitate, 
ci nu în oglindă. 

— Cum aşa? Intrebă Rosamund. 

— Pentru că nu te vezi niciodată aşa cum te văd oamenii de lângă tine, 
te vezi întotdeauna distorsionat. 

— Dar oare în acest caz arăţi altfel? 


— Şi încă cum! Răspunse Susan. Dar asta este clar. Pentru că nici un 
om nu are faţa simetrică. Sprâncenele sunt diferite, gura este într-o parte 
mai ridicată şi nu există nici un nas complet drept. Asta se poate constata cu 
un creion. Cine are un creion? 

S-a adus un creion şi ei se amuzau cu acesta, fiecare ridicându-l în 
dreptul nasului. 

Revenise buna dispoziţie, toţi erau volubili. Doar Helen Abernethie era 
liniştită, distrată. 

Hercule Poirot se sculă oftând şi a urat ceremonios gazdei sale noapte 
bună. 

— Mai bine, madame, mă despart de pe acum de dumneavoastră. 
Trenul meu pleacă mâine dis-de-dimineaţă, la ora nouă, asta este foarte 
devreme pentru mine. Aşa că aş dori să vă mulţumesc acum pentru 
amabilitate şi ospitalitate. Ziua luării în primire a vilei o stabilim împreună cu 
minunatul domn Entwhistle. Fireşte că mă conformez întrutotul dorinţei 
dumneavoastră. 

— Poate fi oricând, monsieur Pontarlier, eu... Eu sunt gata cu toate. 

— Vă veţi întoarce acum în Cipru, la locuinţa de acolo? 

— Da. Un zâmbet uşor înflori pe buzele Helenei. 

— Vă bucură acest gând? Întrebă Poirot. Nu vă pare rău? 

— Să părăsesc Anglia? Sau casa de aici, vreţi să spuneţi? 

— Am vrut să spun casa de aici. 

— Nu, nu. Nu este bine să te ataşezi prea mult de trecut. Trebuie odată 
şi odată să-l laşi în urma ta. 

— Dacă e posibil. Poirot a zâmbit către feţele politicoase din jurul său. 
Uneori trecutul nu acceptă să fie învăluit de uitare. Îţi dă un ghiont şi spune: 
„Încă nu sunt sfârşit.” 

Susan a zâmbit sceptică. 

— Sunteţi de părere, spuse Michael, că refugiații care sosesc aici nu vor 
fi în stare să uite cu totul suferinţele pe care le-au îndurat? 

— Nu mă refer la refugiații mei. 

— El face aluzie la noi, dragule, spuse Rosamund, vrea să spună că 
unchiul Richard şi mătuşa Cora şi toporul şi toate astea. Ea se întoarse către 
Poirot. Nu-i aşa? 

Poirot se uită ţintă la ea şi o întrebă: 

— De ce spuneţi asta, madame? 

— Pentru că sunteţi un detectiv. Asta sunteţi, nu-i aşa? De aceea vă 
aflaţi aici. Această organizaţie, UNARCO, sau cum vreţi s-o numiţi, este o 
evidentă aberaţie. 

Încordarea care domnea acum în încăpere era aproape palpabilă. Poirot 
o simţi, chiar dacă nu-şi luă privirea de pe faţa drăguță, calmă a Rosamundei. 
Spuse cu o uşoară plecăciune: 

— Aveţi o privire foarte perspicace, madame. 

— Nicidecum, îl contrazise Rosamund. Mi-aţi fost arătat odată, într-un 
restaurant. Şi, brusc, mi-am adus aminte. 

Michael spuse cu o voce care-i scăpase de sub control: 


— Rosamund, ce înseamnă...? 

Acum Poirot îşi îndreptă privirea către el. Michael era furios. Furios sau 
îngrijorat? Privirea lui Poirot se roti mai departe în jurul mesei: Susan, de 
asemenea furioasă, era evident cu ochii în patru; Gregory avea o figură 
impenetrabilă; Anne Gilchrist arăta stupid şi rămăsese cu gura căscată; 
George stătea cu privirea la pândă; Helen era nervoasă, deprimată. 

Totul era cât se poate de normal în această situaţie. Poirot ar fi dorit să 
fi văzut toate aceste chipuri cu o fracțiune de secundă mai înainte, când 
Rosamund a rostit cuvântul „detectiv”. Căci acum, bineînţeles, nu mai era 
acelaşi lucru... 

Dând din umeri, el făcu o reverență. Accentul său sună dintr-o dată mai 
puţin străin. 

— Da, răspunse el, sunt detectiv. 

— Cine v-a trimis? Întrebă George răstit. 

— Am fost însărcinat să cercetez împrejurările în care a murit domnul 
Richard Abernethie. 

— A murit de moarte bună. Cine a susţinut altceva? 

— Doamna Cora Lansquenet a spus-o. Şi doamna Lansquenet este de 
asemenea moartă. 

— Ea a spus-o aici - în această cameră, a strigat Susan, dar nu m-am 
gândit că ea într-adevăr... 

— Nu te-ai gândit, Susan? George o privi şi zâmbi sarcastic. De ce 
trebuie să ne mai prefacem? Şi aşa nu va avea nici un efect asupra 
oaspetelui nostru, monsieur Pontarlier. 

— Numele său corect nu este Pontarlier, se făcu auzită Rosamund, se 
numeşte Hercules sau aşa ceva. 

— Hercule Poirot, dacă-mi permiteţi, o corectă Poirot, înclinându-se. 

Se aşternu tăcerea. _ 

— Pot să vă întreb la ce concluzii aţi ajuns? Intrebă George. 

— Dragul meu, el nu ţi se va dezvălui, îşi spuse părerea Rosamund, şi 
dacă-ţi va spune ceva, o va ticlui bine. 

Ea părea să fie singura dintre cei prezenţi care se amuza. Hercule 
Poirot o privea gânditor... 

Helen Abernethie încă nu se culcase. Stătea meditând în faţa mesei de 
toaletă şi privea ţintă în oglindă, fără a se vedea. A fost silită să-l primească 
pe Hercule Poirot. La început n-a vrut să ştie nimic de asta, dar domnul 
Entwhistle a perseverat până când ea a fost de acord. Şi acum toată 
povestea a ieşit la iveală. Nimeni n-a mai stăruit ca odihna veşnică a lui 
Richard Abernethie să nu fie tulburată. Şi toţi au invocat cele câteva vorbe 
ale Corei. 

După înmormântare - cum arătaseră ei toţi? Cum o priviseră ei pe 
Cora? Cum arătase ea însăşi? Ce spusese George despre modul în care se 
vede fiecare pe sine? Şi nu fusese amintit un citat? „Ar trebui să te vezi pe 
tine însuţi, aşa cum te văd ceilalţi...!” 


Ochii ei, care până atunci erau aţintiţi în oglindă fără a vedea ceva, 
văzură deodată clar. Se văzu pe sine - dar în realitate nu pe ea însăşi, nu aşa 
cum o vedeau ceilalţi. Nu, cum o văzuse Cora pe ea în acea zi. 

Sprânceana ei dreaptă - nu, era ceva mai sus decât cealaltă. Gura? Nu, 
gura ei era conturată simetric. Dacă ar sta faţă-n faţă cu ea însăşi, desigur că 
nu ar constata nici o mare diferenţă faţă de această imagine din oglindă. 
Spre deosebire de Cora. 

Cora - imaginea îi apărea clar în faţa ochilor. Cora, în ziua 
înmormântării, capul dat într-o parte, punând cunoscuta întrebare, privind-o 
pe Helen... 

Deodată Helen ridică mâinile la frunte şi îşi spuse: „Pur şi simplu nu 
corespunde - imposibil să poată corespunde... 

— Alo, aici Entwhistle. Cine este la” telefon? Oh, dumneavoastră, 
Helen. 

— Da, îmi pare teribil de rău că v-am sculat. Dar mi-aţi spus că trebuie 
să vă sun imediat ce-mi aduc aminte de ceea ce mi s-a părut atunci nefiresc 
- în ziua înmormântării, când Cora a întrebat dacă Richard n-ar fi fost ucis... 

— Da, şi v-aţi adus aminte? 

Helen spuse nesigură: 

— Da, dar oricum nu se potriveşte. 

— Lăsaţi-mă pe mine să decid aceasta. Aţi observat ceva deosebit la 
cineva dintre cei care au fost acolo? 

— Da. Pare să fie complet absurd. Cuvintele sunau de parcă ea ar fi 
vrut să se scuze. Mi-am adus aminte când m-am privit aseară în oglindă. 
Oh... 

Strigătului slab de spaimă îi urmă un sunet în aparat - un sunet 
nedesluşit, înăbuşit, pe care domnul Entwhistle nu putea să şi-l explice. El a 
strigat nerăbdător: 

— Alo! Alo! Sunteţi încă acolo? Helen...! Sunteţi încă acolo...? Helen...! 

— Nu v-a spus despre cine? 

— Dacă mi-ar fi spus, poate că de-abia m-aş fi putut abţine să nu vă 
comunic, răspunse domnul Entwhistle cu amărăciune în glas. 

— lartă-mă, te rog, mon ami, aveţi dreptate. 

— Va trebui să aşteptăm până îşi revine, înainte ca să putem afla 
despre ce e vorba. Ea nu se află încă la Enderby? 

— Nu, am considerat că este mai sigur să fie dusă la spital cu 
ambulanta; acolo primeşte o îngrijire excelentă şi nimeni, nici un membru al 
familiei sau altcineva, nu are voie s-o viziteze. 

Domnul Entwhistle spuse, răsuflând uşurat: 

— Îmi luaţi o piatră de pe inimă. O apreciez în mod deosebit pe Helen 
Abernethie, este o femeie cu un caracter remarcabil. 

— Şi eu sunt de această părere, consimţi Poirot. Acum am o rugăminte. 
Trebuie să întreprindeţi o mică călătorie, nu e nevoie să vă faceţi griji, nu 
este departe, doar până la Bury St. Edmunds - ma foi! Ce nume au oraşele 
englezeşti - acolo închiriaţi un automobil şi mergeţi până la Forsdyke House. 


Acesta este un sanatoriu de boli nervoase. Interesaţi-vă la medicul-şef, 
doctor Penrith, de un pacient externat de curând, pe nume Gregory Banks. 
Aflaţi de ce a fost în sanatoriu. 

— Deci este bolnav psihic? 

— Pst! Fiţi prudent, mon ami. Luaţi aminte. Aveţi la ora douăsprezece 
un tren excelent către Bury St. Edmunds. Dacă aflu mai înainte ceva nou, vă 
telefonez. Aţi înţeles? Bien! Şi acum - la revedere - pe curând! 

Poirot auzi cum se puse receptorul în furcă la celălalt capăt al firului şi 
apoi răsună un al doilea clic uşor - el zâmbi. Cineva, în hol, puse receptorul 
jos. leşi. Nu era nimeni. În vârful picioarelor, se strecură până la dulapul de 
sub scară şi privi înăuntru: era gol. 

Câteva minute mai târziu, după ce părăsise casa pe uşa din spate, se 
duse repede la poşta aflată la jumătate de kilometru, unde a comandat o 
convorbire telefonică interurbană. Curând răspunse domnul Entwhistle. 

— Da, aici Poirot. Nu mai contează ce v-am spus mai înainte. C'était 
une blague! Cineva a ascultat. Acum, mon vieux, vine misiunea adevărată. 
Trebuie să luaţi un tren, ce-i drept, dar nu către Bury St. Edmunds, ci aş dori 
să călătoriţi până la locuinţa lui Timothy Abernethie. 

— Dar Timothy şi Maude se găsesc la Enderby. 

— Tocmai. Acolo nu se află decât îngrijitoarea, doamna Jones, care 
păzeşte casa. Aş dori să aduceţi ceva de acolo. 

— Dragul meu Poirot! Dar nu pot să comit o spargere. 

— Nu va arăta a spargere. Îi veţi spune doamnei Jones, care este de 
treabă, că domnul sau doamna Abernethie v-ar fi rugat să luaţi un anumit 
obiect şi să-l duceţi la Londra. Ea nu va avea nimic împotrivă. 

Cu o voce chinuită, domnul Entwhistle întrebă: 

— Şi despre ce fel de obiect este vorba? 

Poirot i-a explicat. 

— Dar Poirot, realmente, nu înţeleg... 

Poirot îl întrerupse pe bătrânul avocat: 

— Nu e nevoie să înţelegeţi, înţeleg eu. 

— Şi ce trebuie să fac cu afurisitul ăsta de obiect? 

— ÎI veţi duce la cineva la Londra, în Elm Park Gardens. Luaţi, vă rog, 
un creion şi notaţi-vă adresa. 

După ce făcu aceasta, domnul Entwhistle spuse: 

— Sper că ştiţi ce faceţi, Poirot. 

Sună sceptic, dar Poirot răspunse sigur pe sine: 

— Fireşte că ştiu. Curând totul se va lămuri. 

Domnul Entwhistle oftă: 

— Măcar dacă am bănui ce-a vrut să spună Helen. 

— Ştiu. 

— Ştiţi? Dar dragul meu Poirot... 

— Acum nu este timp pentru explicaţii. Dar pot să vă asigur că ştiu ce-a 
descoperit ea, când s-a privit în oglindă. 


Micul dejun a fost dezagreabil; nu apăruseră nici Rosamund, nici 
Timothy şi ceilalţi discutau între ei doar cu jumătate de glas şi au mâncat mai 
puţin decât de obicei. 

— Nu înţeleg, spuse Susan, de ce Helen a trebuit să dea telefon în toiul 
nopţii şi cu cine a vorbit. 

— l-a fost rău, a explicat Maude convinsă. 

— Probabil că s-a trezit, s-a simţit bolnavă şi a vrut să cheme medicul. 
Atunci a cuprins-o ameţeala şi a căzut. Aşa trebuie să fi fost. 

— Dar ce ghinion, să se lovească cu capul de prag, îşi spuse părerea 
Michael Shane. Dacă ar fi căzut alături, pe covorul gros de velur, n-ar fi păţit 
nimic. 

Uşa se deschise şi Rosamund îşi făcu apariţia. 

— Nu reuşesc să găsesc acele flori de ceară, spuse ea încruntată. Care 
erau pe masa de malachit în ziua înmormântării unchiului Richard. O privi 
acuzatoare pe Susan. Le-ai luat tu? 

— Ce-ţi trece prin minte? Cum de ţi-a venit această idee, Rosamund... 

Se opri o clipă, căci Lanscombe apăruse în uşă pentru a se uita dacă ei 
terminaseră micul dejun. 

— Puteţi să strângeţi masa, Lanscombe, a strigat George şi s-a ridicat. 
Oare ce-o fi cu amicul nostru străin? 

— A cerut în camera sa cafea şi pâine prăjită. 

— Petit dejeuner pentru UNARCO, spuse Rosamund şi-l întrebă pe 
Lanscombe: Ştiţi unde sunt florile de ceară care au stat întotdeauna pe masa 
verde din salon? 

— Recent doamna Helen le-a scăpat din mână şi globul de sticlă s-a 
spart. A vrut să comande altul, dar cred că n-a reuşit s-o facă. 

— Şi unde sunt florile? 

— Probabil în dulap, sub scară. Acolo sunt duse toate lucrurile care 
trebuie reparate. Să mă uit? 

— Mulţumesc, pot s-o fac singură. Vino, dragă Michael, acolo este 
întuneric şi după ceea ce i s-a întâmplat mătuşii Helen, nu mai merg singură 
prin ungherele întunecoase ale casei. 

Toţi o priviră uimiţi. 

— Ce vrei să spui cu asta, Rosamund? Întrebă Maude cu vocea ei joasă. 

— Dar poate că ea a fost lovită. 

Gregory Banks s-a opus vehement. 

— Şi-a pierdut brusc cunoştinţa şi a căzut. 

Rosamund a râs. 

— Ţi-a spus ea? Dar nu fii stupid, Greg, fireşte că ea a fost lovită. 

George îi spuse dojenitor: 

— N-ar trebui să spui aşa ceva, Rosamund. 

— Prostii, a ripostat Rosamund. Aşa trebuie să fi fost. Totul se 
potriveşte. Un detectiv în casă care face investigaţii. Unchiul Richard a fost 
otrăvit, Cora a fost ucisă cu un topor, domnişoara Gilchrist a primit prin poştă 
un tort de nuntă otrăvit şi mătuşa Helen a fost lovită. Veţi vedea că va 
continua povestea. Noi toţi vom fi ucişi pe rând şi acela, acela care rămâne 


ultimul, a fost - adică el este asasinul. Dar eu nu voi fi - aceea care să fie 
ucisă, vreau să spun. 

— De ce ar vrea cineva să te ucidă, frumoasă Rosamund, o întrebă 
George într-o doară. 

Rosamund îşi îndreptă privirea ţintă asupra lui. 

— Pentru că ştiu prea multe, fireşte. 

— Dar ce ştii tu? Maude Abernethie şi Gregory Banks puseseră 
întrebarea în acelaşi timp. 

Rosamund zâmbi angelic, dusă pe gânduri. . 

— V-ar face mare plăcere să aflaţi, nu-i aşa? Intrebă ea cu blândeţe. 
Vino Michael! 

La ora unsprezece se prezentară toţi, la rugămintea lui Hercule Poirot, 
în bibliotecă, pentru o discuţie. Poirot privi gânditor pe cei prezenţi. 

— leri seară, începu el, doamna Shane v-a dezvăluit că eu sunt detectiv 
particular. Sperasem, ce-i drept, să-mi fi păstrat incognito-ul mai mult timp, 
dar nu face nimic, în orice caz, azi, sau cel mai târziu mâine, v-aş fi spus 
adevărul. Acum, vă rog, să mă ascultați cu atenţie. 

Tuşi uşor şi privi în jur, sigur pe sine: Sunt prieten cu domnul Entwhistle 
de mai mulţi ani... 

— Aha, deci el se ascunde în spatele acestei poveşti! 

— Dacă vreţi s-o luaţi aşa, domnule Crossfield! Cum am spus, domnul 
Entwhistle şi eu suntem prieteni şi el m-a însărcinat să clarific împrejurările în 
care a survenit moartea lui Richard Abernethie. 

Făcu o pauză. 

Am început asta... lar urmă o pauză; toţi tăceau. Poirot îşi azvârli capul 
pe spate. Eh bien, veţi auzi cu satisfacţie că, în urma investigaţiilor, am ajuns 
la convingerea că domnul Richard Abernethie a avut o moarte naturală. 
Bănuiala că el ar fi fost ucis este cu totul neîntemeiată. El zâmbi şi-şi ridică 
mâinile triumfător. Este o veste bună, nu-i aşa? 

După felul în care ei o primiseră, desigur că nu era vorba de aşa ceva. 
Toţi îl priveau cu atenţie şi în ochii tuturor, cu excepţia unuia dintre auditorii 
săi, el citea îndoială şi neîncredere. Exceptia era Timothy Abernethie, care 
dădea cu putere din cap, aprobator. 

— Fireşte că Richard n-a fost ucis, ripostă el iritat. Sunt bucuros că aţi 
avut atâta minte şi aţi ajuns la unica concluzie corectă, domnule... Cum vă 
cheamă? Găsesc că a fost o impertinenţă din partea lui Entwhistle să vă 
trimită aici şi să spionaţi. Dacă el crede că poate să împovăreze masa 
succesorală cu cheltuielile dumneavoastră, atunci s-a înşelat amarnic. O 
neobrăzare de necrezut! Cum de a ajuns aici? Ce-şi închipuie el, de fapt? 
Când familia este convinsă... 

— Asta nu prea a fost o familie, unchiule Timothy, îl întrerupse 
Rosamund. 

— Poftim? Ce înseamnă asta? Timothy îşi privea nepoata cu indignare. 

Izbucni din nou o ceartă în familie, şi în timp ce valurile discuţiei se 
ridicau, Poirot se furişă afară. 


Poirot, care stătea în chioşcul victorian din grădină, îşi scoase ceasul 
cel mare din buzunar şi-l puse pe masă. 

Înainte de a părăsi biblioteca, el anunţase în treacăt că va pleca cu 
trenul de ora douăsprezece. Deci mai avea o jumătate de oră. 

O jumătate de oră în care cineva ar fi putut să ia o hotărâre şi să vină la 
el, poate chiar mai mulţi... 

Anne Gilchrist a venit prima. Era agitată şi atât de descumpănită, că 
abia mai putea vorbi coerent. 

— Oh, monsieur Pontarlier... Celălalt nume îl uit mereu, începu ea. 
Trebuie să vă spun ceva, chiar dacă nu-mi face plăcere, dar am senzaţia că 
trebuie s-o fac. Cred că ceea ce i s-a întâmplat sărmanei doamne Helen azi- 
dimineaţă... Nu pot să-mi închipui că a fost apoplexie, căci tatăl meu a avut 
apoplexie, şi a fost cu totul altfel, mai ales că şi medicul a spus că ar fi 
comoţie cerebrală. 

S-a oprit o clipă, a respirat adânc şi l-a privit imploratoare pe Poirot. 

— Doriţi să-mi dezvăluiţi ceva? Întrebă el prietenos şi încurajator. 

— Cum v-am spus deja, o fac cu cea mai mare neplăcere - pentru că a 
fost atât de drăguță cu mine. Ea mi-a făcut rost de slujbă la doamna 
Abernethie şi altele. 

— Vreţi să spuneţi că doamna Banks? 

— Da, vedeţi... Anne lăsase ochii în jos şi-şi frământa mâinile, jenată. 
Apoi şi-a ridicat privirea şi a spus, răsuflând din nou adânc: Ştiţi, am ascultat 
la uşă. 

— Aţi auzit o convorbire...? 

— Nu! Ea a scuturat din cap cu o fermitate eroică. Vreau să vă spun 
adevărul, am ascultat intenţionat la uşă - atunci când domnul Richard 
Abernethie a vizitato pe doamna Lansquenet. Eram curioasă, ştiţi, pentru că 
el venise după atâţia ani, deodată, cu totul surprinzător. Şi am vrut să ştiu - 
când ai o viaţă monotonă şi nu prea multe bucurii, te interesezi - înţelegeţi - 
vreau să spun... 

— Asta este foarte firesc, a încurajato Poirot. 

— Da, era firesc - chiar dacă nu este corect, dar am făcut-o. Şi am auzit 
ce-a spus el. Cam aşa ceva: „Cu Timothy nu se poate vorbi. Tot ce nu-i 
convine, respinge dispreţuitor, pur şi simplu nu te ascultă. De aceea vreau 
să-mi uşurez inima faţa de tine. Totuşi, noi trei suntem singurii care am 
rămas în viaţă. Şi chiar dacă te prefaci cu plăcere că eşti naivă, tu ai bun 
simţ. Aşadar, ce-ai fi făcut în locul meu?” 

N-am putut să aud exact ce-a răspuns doamna Lansquenet, dar am 
înţeles cuvântul „poliţie”, şi după aceea domnul Abernethie a spus foarte 
tare: „Asta nu pot s-o fac, doar ea este nepoata mea, la urma urmelor.” Și 
apoi a trebuit să fug la bucătărie, căci ceva dădea în foc şi când am venit 
înapoi, domnul Abernethie spunea: „Chiar dacă voi avea o moarte nefirească, 
aş vrea să nu fie anunţată poliţia, oricum, aşa ceva trebuie evitat. Dar tu 
înţelegi asta, nu-i aşa, draga mea copilă? Dar nu fii tristă. Acum, fiindcă ştiu, 
voi lua toate măsurile preventive necesare.” Şi apoi el a zis, în continuare, că 


ar fi făcut un nou testament şi ea, doamna Cora, nu mai trebuie să-şi mai 
facă griji. 

Anne tăcu o clipă şi Poirot mormăia: 

— Inţeleg, înţeleg... 

— Dar n-am vrut să vorbesc niciodată, de fapt. Nu cred că i-ar fi 
convenit doamnei Lansquenet. Dar acum, după ce doamna Helen a fost 
agresată azi-dimineaţă şi după ce aţi declarat că domnul Abernethie ar fi 
avut o moarte naturală... 

Poirot a zâmbit. 

— Vă mulţumesc, doamnă Gilchrist, este foarte important că aţi vorbit 
cu mine. 

Nu a avut ce face, a trebuit să scape de ea, căci aştepta şi alte 
confesiuni. 

Şi avusese dreptate. Abia plecase Anne, că Gregory Banks a venit, 
călcând pe gazon şi a dat buzna în chioşc. Era foarte palid, fruntea îi era 
acoperită cu broboane, ochii săi aveau o sclipire neliniştitoare. 

— In sfârşit! A strigat el. Chiar mi-a fost teamă că această persoană 
neroadă va sta aici o veşnicie. Tot ce-aţi spus azi-dimineaţă este fals. Richard 
Abernethie a fost ucis - eu l-am ucis! 

Hercule Poirot, liniştit şi cu sânge rece, îl examina cu privirea de sus 
până jos pe tânărul agitat. 

— Aşadar dumneavoastră l-aţi ucis? Cum aţi făcut-o? 

Gregory Banks zâmbi. 

— N-a fost greu pentru mine. Probabil că vă puteţi închipui. Puteam să- 
mi procur, fără nici o problemă, cincisprezece până la douăzeci de 
medicamente adecvate. Cu mult mai dificil a fost folosirea lor corectă, dar, în 
cele din urmă, am avut o idee genială. Şi cea mai bună idee era ca să nu mă 
aflu nicidecum în preajma sa la momentul respectiv. 

— Foarte abil, a spus Poirot. 

— Da. Gregory Banks privi în jos cu modestie. Evident că era mulţumit 
de sine. Da, a fost cu adevărat genial, asta pot s-o spun. 

Poirot îl întrebă cu interes: 

— De ce l-aţi ucis? Pentru banii pe care i-ar fi moştenit soţia? 

— Nu, nu, la ce vă gândiţi! Greg era indignat. Nu sunt lacom după bani, 
nu m-am căsătorit cu Susan din pricina banilor ei. 

— Nu, domnule Banks? 

— El n-a crezut asta, se opuse Greg cu amărăciune. Richard 
Abernethie! El o iubea pe Susan, aştepta multe de la ea, era mândru de ea ca 
de o adevărată Abernethie! Dar a considerat că s-a căsătorit cu o persoană 
de condiţie inferioară - i se părea că nu sunt destul de bun pentru ea, mă 
dispreţuia, mă trata ca pe un incult - găsea că mă îmbrac execrabil. Era un 
snob - un snob scârbos! Şi de aceea l-am ucis! 

— O crimă reuşită, l-a felicitat Poirot sec. Dar de ce mărturisiţi acum? 

— Pentru că aţi afirmat că aţi descoperit totul. Aţi spus că el n-ar fi fost 
ucis. Şi am vrut să vă dovedesc că nu sunteţi atât de inteligent, cum credeţi - 
şi în afară de asta - în afară de asta... 


— Da? Întrebă Poirot. Şi în afară de asta? 

Deodată Greg se lăsă moale pe bancă, faţa-i strălucea, părea a fi în 
extaz. 

— A fost foarte rău, a fost o ticăloşie din partea mea. Trebuie să fiu 
pedepsit - trebuie să fiu dus înapoi la locul ispăşirii. Pentru a mă pocăi! A face 
penitenţă! Ispăşire! 

Poirot îl privi cu atenţie câteva clipe, apoi întrebă: 

— Probabil că aveţi o mare dorinţă de a fugi de Susan? 

Gregory s-a schimbat la faţă. 

— Susan? Susan este minunată - minunată! 

— Da, Susan este minunată; dar ea vă este o grea povară. Susan vă 
iubeşte cu devotament. Şi asta nu este o povară pentru dumneavoastră? 

Gregory privea ţintă în faţa sa. Apoi a spus ca un copil îndărătnic: 

— De ce nu mă lasă ea în pace? El se ridică brusc. lat-o că vine-acolo, 
pe gazon. Acum plec. Dar spuneţi-i ce v-am dezvăluit. Spuneţi-i că m-am dus 
la poliţie - pentru a mărturisi. 

Susan a intrat cu sufletul la gură. 

— Unde este Greg? A fost aici! L-am văzut! 

— Da. Poirot făcu o mică pauză, înainte de a continua să vorbească. El 
mi-a declarat că l-a otrăvit pe Richard Abernethie... 

— O absurditate atât de îngrozitoare! Sper că nu-l credeţi. El era la 
multe mile depărtare când unchiul Richard a murit. 

— Poate. Unde a fost el când Cora Lansqguenet a fost ucisă? 

— La Londra. Amândoi am fost acolo. 

Poirot clătină din cap. 

— Nu puteţi să-mi povestiţi aşa ceva. Dumneavoastră, de pildă, aţi fost 
plecată toată după-amiaza cu automobilul. Ştiu unde aţi fost: la Lytchett St. 
Mary. 

— Nu este adevărat. 

El zâmbi. 

— Când v-am cunoscut aici, madame, nu vă vedeam, aşa cum v-am 
spus, pentru prima dată. După stabilirea cauzei decesului doamnei 
Lansquenet, aţi fost în apropierea garajului de la hanul „King's Arms”. Acolo 
aţi vorbit cu un mecanic şi aţi stat lângă un automobil în care se afla un turist 
străin în vârstă. Nu m-aţi observat, dar eu v-am văzut. 

— Nu vă înţeleg. Asta a fost totuşi în ziua întrunirii comisiei de 
constatare a decesului. 

— Da, dar mai ştiţi ce v-a spus mecanicul? El v-a întrebat dacă sunteţi o 
rudă a celei ucise şi dumneavoastră aţi răspuns că aţi fi nepoata ei. 

— Dar asta a fost o pură curiozitate. Toate astea sunt bârfeli! 

— Şi apoi el a spus: „V-am mai văzut deja odată, dar nu-mi amintesc 
unde.” Unde vă mai văzuse el deja odată, madame? Asta trebuie să fi fost la 
Lytchett St. Mary, căci el, oricum, stabilise o legătură între dumneavoastră şi 
mătuşa Cora. V-a văzut în apropierea casei mătuşii? Şi când? 

Susan îl fixă cu privirea. Respira mai repede, dar nu lăsa să se vadă nici 
o emoție. 


— Totuşi este absurd, monsieur Poirot. V-am spus deja... 

— Da, madame, mi-aţi spus că Gregory n-ar fi părăsit Londra în acea zi, 
dar asta nu puteaţi s-o ştiţi pentru că nu eraţi acolo. De ce aţi fost atunci la 
Lytchett St. Mary, doamnă Banks? 

Susan a respirat adânc. 

— Bine, dacă vreţi să ştiţi totul: Remarca făcută de Cora după 
înmormântare mă neliniştise şi nu puteam să mi-o scot din minte. Aşa că m- 
am hotărât să mă duc la ea şi s-o întreb de ce spusese aşa ceva. În jurul orei 
trei am ajuns la casa ei, am bătut la uşă, am sunat şi, fiindcă nu mi-a deschis 
nimeni, m-am gândit că ea s-o plimba prin împrejurimi sau o fi plecat într-o 
călătorie şi m-am întors direct la Londra. Asta este tot. 

Cu o faţă inexpresivă, Poirot întrebă: 

— Cum se face că soţul se acuză de crimă? 

— Pentru că lui... Un cuvânt îi stătea pe limbă, dar ea nu-l rosti. 

— Aţi vrut să spuneţi „că-i lipseşte o doagă”. Aşa se spune la disperare 
- dar, în acest caz, disperarea este foarte aproape de adevăr. El a fost, 
înainte de a-l întâlni dumneavoastră, câteva luni, în sanatoriul de boli 
nervoase Forsdyke House, nu-i aşa? 

— El n-a fost dus, s-a tratat acolo de bunăvoie. 

— Aşa este. Nu poate fi considerat de-a dreptul nebun, dar este, să 
spunem din punct de vedere psihologic, dezechilibrat, are un complex de 
vinovăţie, probabil din copilărie. 

Susan l-a aprobat cu ardoare: 

— El ar vrea mult să fie ceva mare - nu doar un ajutor de farmacist, 
căruia să i se se comande mereu. Acum totul va fi altfel, va avea laboratorul 
său, poate să-şi prepare reţetele proprii. 

— Da, da, îl veţi readuce la realitate - pentru că-l iubiţi, dar cu toate 
acestea el va fi ceva ce nu vrea să fie... 

— Ce? 

— Soţul lui Susan! 

— Cât de crud sunteţi! Şi ce enormităţi spuneţi! Se întoarse furioasă şi 
ieşi val-vârtej din chioşc. 

Monsieur Poirot zâmbea de unul singur. Totul mergea după dorinţa sa. 
Când apăru următorul vizitator, el privea preocupat în jur. 

— Trecând pe-aici, am vrut să vă văd şi să-mi iau rămas bun, explică 
Michael Shane într-o doară. 

Poirot simţi farmecul pe care-l degaja actorul şi-l privi câteva clipe în 
tăcere. El constată că-l cunoştea cel mai puţin pe acest om, dintre cei 
prezenţi în casă, căci Michael Shane întorcea mereu doar acea faţă pe care 
voia s-o arate. 

— Soţia dumneavoastră, începu Poirot, este o personalitate bine 
conturată. Ea ştie ce vrea. El oftă. Şi asta o ştiu atât de puţini oameni. 

— Aha! Michael zâmbea. Vă gândiţi la masa de malachit? 

— Poate. Poirot făcu o pauză şi apoi adăugă: Şi la ceea ce stătea pe ea. 

— Florile de ceară, vreţi să spuneţi? 

— Da, florile de ceară. 


Michael îşi încreţi fruntea. 

— Nu prea vă înţeleg, monsieur Poirot. Dar cu toate acestea, vă sunt - 
acum zâmbea din nou - nespus de recunoscător că ne-aţi ajutat să ieşim din 
încurcătură. A fost, eufemistic vorbind, neplăcut să ne gândim că unul dintre 
noi l-ar fi ucis pe unchiul Richard. Unchiul cel bun - cred că el nu m-a 
simpatizat prea mult. 

— Poate că nu vă considera statornic în sentimente? 

Michael a râs. 

— Cât de demodat! 

— Dar nu este aşa? 

— Ce vreţi să spuneţi? 

Poirot îşi apropie vârful degetelor. 

— Au fost făcute diverse investigaţii, cum ştiţi, mormăi el. De pildă, 
poliţia s-a interesat mai ales de ceea ce au făcut rudele doamnei Lansquenet 
în ziua morții sale. 

— Asta este extrem de neplăcut. Michael o spuse pe un ton şarmant, 
confidenţial, aproape cu regret. Exact în acea zi i-am oferit soţiei un pretext, 
că aş lua prânzul cu un oarecare Oscar Lewis. In realitate m-am dus la Sorrel 
Dainton - o actriţă cunoscută. Cu câtva timp în urmă am apărut cu ea pe 
scenă. 

— Da, înţeleg că poate fi neplăcut - şi această domnişoară Dainton ar 
confirma asta? 

— Nu cu plăcere, dar pentru că este vorba de o crimă, ea o va face de 
bună seamă. 

— Poate că ar face-o şi chiar dacă n-aţi fost la ea. 

— Ce înseamnă asta? Michael arătă deodată ca o furtună 
amenințătoare. Vreţi să spuneţi că nu mă credeţi? 

— Nu e vorba de asta, dacă vă cred sau nu. Nu eu trebuie să mă declar 
mulţumit cu mărturisirea. 

— Atunci cine? 

Poirot a zâmbit. 

— Inspectorul Morton, care tocmai a apărut pe terasă. 

Puțin mai târziu, monsieur Poirot şi inspectorul Morton se plimbau 
împreună de colo până colo pe terasă. 

— Am auzit că sunteţi aici, monsieur Poirot, a spus inspectorul. Am 
călătorit împreună cu inspectorul-şef Parwell din Matchfield. Doctorul Larraby 
i-a telefonat în legătură cu doamna Helen Abernethie şi el a venit pentru a 
face investigaţii. Medicul este de părere că ceva nu este în regulă. 

— Şi dumneavoastră, prietene, întrebă Poirot, cum de-aţi venit 
încoace? Din regiunea natală, Berkshire, până aici este o călătorie lungă. 

— Am vrut să pun unele întrebări - şi oamenii pe care vreau să-i 
chestionez par să se fi adunat, practic cu toţii aici. Se opri o clipă şi apoi 
întrebă: Aţi început ceva? 

— Da. 

— Şi drept urmare, doamna Helen Abernethie a fost lovită... 


— Nu trebuie să-mi reproşaţi asta. Dacă ea ar fi venit la mine - dar n-a 
făcut-o, ci s-a hotărât să-i dea telefon avocatului ei la Londra. 

— Ea era pe punctul să-i comunice ceva important, când - tronc! A 
putut să-i spună măcar ceva? 

— Nu multe. Ajunsese doar să-i spună că s-a privit în oglindă. 

— Da, da, a remarcat inspectorul, tocmai acest obicei îl au femeile în 
sânge. Il privi pătrunzător pe Poirot. Şi asta v-a spus ceva? 

— Da, pot să-mi închipui ce-a vrut ea să-i comunice. Dar..., el se apără 
de întrebarea inspectorului cu o mişcare a mâinii, aş dori să vă rog, prietene, 
să-mi lăsaţi un răgaz de încă câteva ore. Dacă am dreptate, atunci voi putea 
să vă ofer o dovadă concretă. 

— Asta ne-ar face plăcere, răspunse Morton, plin de speranţă. De altfel, 
noi am primit o ştire foarte curioasă de la stareţa unei mănăstiri: două dintre 
călugărițele ei au făcut colectă. Se pare că ele au ajuns la casa doamnei 
Lansquenet cu o zi înainte de uciderea ei, dar nimeni n-a deschis, deşi au 
bătut la uşă şi au sunat. N-ar fi nimic surprinzător - căci ea era deja plecată, 
în acea zi, la înmormântarea lui Richard Abernethie, iar această Gilchrist avea 
ziua ei liberă şi se dusese într-o excursie la Bornemouth. Dar ciudăţenia este 
că aceste călugăriţe au susţinut că cineva ar fi fost în casă, căci ele au auzit 
clar suspine şi gemete. Şi dacă este aşa, cine era? Pentru că toată familia era 
la înmormântare. 

Poirot puse o întrebare aparent străină de această discuţie: 

— Călugăriţele care au strâns colectă acolo în regiune şi-au mai 
încercat norocul şi în altă zi la casa doamnei Lansquenet? 

— Da, cam o săptămână mai târziu, în ziua în care s-a întrunit comisia 
de constatare a decesului, cred. 

— Se potriveşte, spuse Hercule Poirot, asta se potriveşte excelent. 

Morton îl privi surprins. 

— De ce vă interesaţi aşa deodată de călugăriţe? 

— Ele m-au silit să le acord atenţie, vrând-nevrând. N-o fi scăpat 
atenţiei dumneavoastră, domnule inspector, faptul că a doua vizită a acestor 
călugăriţe a avut loc în ziua în care a sosit şi tortul de nuntă otrăvit. 

— Dar nu cumva vă gândiţi - nu, într-adevăr, dar asta este absurd! 

— Ideile mele nu sunt absurde, se opuse Poirot cu fermitate. Şi acum, 
mon cher, trebuie să vă las timp interogatoriilor şi investigaţiilor legate de 
cazul doamnei Abernethie. Eu sunt nevoit să pornesc în căutarea frumoasei 
Rosamund. 

Poirot o găsi pe Rosamund stând pe o bancă, pe malul unui pârâu, care 
acolo forma o mică cădere de apă. Dusă pe gânduri, ea avea privirea aţintită 
asupra apei. 

— Sper că nu deranjez o Ofelie, a spus el şi s-a aşezat pe bancă. Poate 
că vă pregătiţi chiar rolul? 

— Am jucat doar odată Shakespeare, a răspuns ea, pe Jessica, în 
„Neguţătorul din Veneţia”. Un rol sărăcăcios. Am crezut că aţi plecat, spuse 
ea cu un reproş discret şi se uită la ceas. Deja este trecut de douăsprezece. 


— Am pierdut trenul. Ştiţi, madame, şedeam în micul chioşc din grădină 
şi am sperat că poate vă plimbaţi pe acolo. 

Ea îl privi îngândurată. 

— A trebuit să mă gândesc la multe, la lucruri importante. Trebuie să 
iau o decizie. 

— Din cauza soţului? 

— Da, oarecum. Săracul Michael. El crede că n-aş şti că în ziua aceea a 
fost cu o femeie. 

— În care zi? 

— În care a fost ucisă Cora. 

— De unde ştiţi asta? 

— Am sesizat-o după felul în care a spus că ar merge să mănânce 
împreună cu Oscar. Asta trebuia să sune ca ceva ocazional, ştiţi, şi atunci a 
mişcat puţin din nas, aşa cum face mereu când minte. 

— Poate că nu este un soţ prea fidel, spuse Poirot prudent. 

— Nu. 

— V-a fost teamă că s-ar putea să vi-l ia altă femeie? 

— Nu, răspunse ea sigură, mai ales acum. Pentru Michael scena este 
întotdeauna pe primul plan. Şi de acum înainte el are toate posibilităţile - 
chiar poate să scoată propria-i piesă, poate să o regizeze şi chiar să joace 
rolul principal. Nu, nu-mi fac nici un fel de griji din pricina lui Michael, căci 
doar există banii mei. 

Poirot o privi liniştit. Se gândea cât de curios este faptul că ambele 
nepoate ale lui Richard Abernethie iubeau cu atâta pasiune nişte bărbaţi care 
nu puteau să le împărtăşească dragostea. 

— Chestiunea este aceasta, a continuat Rosamund, că trebuie să iau o 
hotărâre importantă - din cauza viitorului. Michael încă nu ştie. Ea zâmbea. A 
aflat că în ziua cu pricina n-am făcut nici un fel de cumpărături şi este teribil 
de suspicios din cauza plimbării în Regent's Park. 

— Cum aşa? Întrebă Poirot mirat. 

— Am fost acolo după ce-am trecut prin Harley Street. Vroiam doar să 
meditez în linişte. Dar Michael crede că am avut o întâlnire. Zâmbind 
satisfăcută, ea a adăugat: Şi asta nu-i place deloc. 

Poirot s-a uitat la ea câtva timp, în tăcere, şi în cele din urmă a spus: 

— Cred, madame, că trebuie să cedaţi masa verde de malachit 
verişoarei Susan. 

Ea îl privi foarte surprinsă. 

— De ce trebuie s-o fac, totuşi am nevoie de masă. 

— Ştiu, ştiu. Dumneavoastră vă veţi păstra soţul, dar sărmana Susan şi- 
| va pierde. 

— Să-l piardă? Vreţi să spuneţi că Greg pleacă cu alta? Nu l-aş fi crezut 
capabil de aşa ceva, nu arată deloc. 

— Un soţ poate fi pierdut şi altfel, nu doar din cauza infidelităţii, 
madame. 

— Doar nu credeţi... Ea-l străpunse cu privirea, uluită. Doar nu credeţi, 
cumva, că Greg l-a otrăvit pe unchiul Richard, că a ucis-o pe mătuşa Cora şi 


aproape că i-a spart capul mătuşii Helen? Dar asta este ridicol, aici mă pricep 
mai bine. 

— Atunci cine a făcut-o? 

— George fireşte. George este un individ dubios. Este amestecat în 
afaceri necurate cu devize - asta o ştiu de la prietenii din Monte Carlo. 
Presupun că a aflat şi unchiul Richard şi a vrut să-l dezmoştenească. 
Mulțumită de sine, a mai adăugat: Deja ştiu de mult că a fost George. 

Poirot a deschis telegrama sosită către ora şase seara, fără să mai 
recurgă la obişnuitele sale gesturi ceremonioase - erau cinci cuvinte şi o 
semnătură. Oftă uşurat, scoase o hârtie de o liră sterlină şi o dădu 
mesagerului, care rămase ca trăsnit. 

— Există momente, i-a explicat lui Lanscombe, în care nu trebuie să te 
uiţi la bani. 

— Prea bine, sir, a consimţit politicos bătrânul venerabil. 

— Unde este inspectorul Morton? A întrebat Poirot. 

— Unul din domnii de la poliţie - Lanscombe vorbea uşor dispreţuitor, 
sugerând discret că lui i-ar fi imposibil să ţină minte aşa ceva, precum 
numele unor poliţişti - a plecat. Celălalt se află în bibliotecă, cred. 

— Excelent, a spus Poirot, mă duc imediat la el. 

A intrat în încăperea destinată bibliotecii şi a dat telegrama 
inspectorului Morton, fără să scoată un cuvânt. 

Morton o citi uimit. 

— Nu înţeleg nici un cuvânt. 

— Acum a sosit momentul când pot să vă explic totul. 

Morton zâmbi sarcastic. 

— Vorbiţi ca o tânără domnişoară dintr-o patetică dramă victoriană. Dar 
este timpul să spuneţi ceva. Confuzia asta mă calcă tot mai mult pe nervi. 
Acest Banks susţine întruna, sus şi tare, că l-ar fi otrăvit pe Richard 
Abernethie şi se făleşte cu ideea că noi nu vom afla niciodată cum a comis 
crima. Deci, pentru numele lui Dumnezeu, daţi-i drumul! 

De această dată, Hercule Poirot i-a adunat pe toţi în salonul cel mare; 
ei îl priveau mai degrabă amuzaţi decât încordaţi. Pentru că acum forţa 
publică, poliţia, în persoana inspectorului Morton şi a inspectorului-şef 
Parwell, domina evident situaţia, monsieur Poirot, detectivul particular, 
devenise pentru cei prezenţi aproape o figură dintr-o fiţuică umoristică. 

Timothy a dat glas acestei păreri generale, când a şoptit soţiei sale, dar 
suficient de tare pentru a auzi şi cei din jur: Un mic fanfaron ridicol! 
Entwhistle trebuie să se fi ramolit de-a binelea... 

Totul arăta că lui Hercule Poirot îi va fi greu să obţină efectul dorit. 

El începu, dându-şi importanţă: 

— Pentru a doua oară pe ziua de azi îmi anunţ plecarea. Dimineaţă am 
anunţat plecarea cu trenul de douăsprezece, acum vă aduc la cunoştinţă că 
m-am hotărât pentru trenul de nouă şi jumătate, imediat după cină. Plec, 
pentru că aici nu-mi mai rămâne nimic de făcut. 


— Asta v-aş fi putut spune şi eu mai demult, îl ironiză Timothy. 
Niciodată n-ar fi avut ce să caute aici. A fost o impertinenţă din partea 
flăcăului. 

Poirot îşi privi cercetător publicul. El a subliniat dramatic: 

— Am venit aici pentru a dezlega o enigmă - acum enigma este 
rezolvată. Mai întâi aş vrea să-mi amintesc încă o dată diferitele puncte, 
asupra cărora mi-a atras atenţia admirabil domnul Entwhistle. 

Cel dintâi: domnul Richard Abernethie a murit subit. Al doilea: După 
înmormântare, sora sa, Cora Lansquenet, a spus: „Dar el a fost ucis, totuşi, 
nu-i aşa? Al treilea: doamna Lansquenet a fost ucisă. Problema se pune dacă 
există vreo legătură între aceste trei evenimente. Hai să vedem ce s-a 
întâmplat în continuare: Domnişoara Gilchrist, menajera celei ucise, se 
îmbolnăveşte după ce a mâncat o bucată de tort de nuntă care conţinea 
arsenic. Asta este următoarea verigă din lanţ. 

V-am declarat, încă de azi-dimineaţă, că n-am putut găsi nici o dovadă 
că domnul Abernethie ar fi fost otrăvit. Desigur, trebuie să mai recunosc, n- 
am putut dovedi ireproşabil că el n-ar fi fost otrăvit. Dar dacă urmărim 
evenimentele în continuare, explicaţia va deveni mai uşoară. Fără îndoială că 
doamna Cora Lansquenet a pus întrebarea senzaţională. Şi fireşte că ea a 
fost ucisă în ziua următoare. Acum, hai să cercetăm al patrulea eveniment. 
Poştaşul susţine destul de sigur - dar el nu poate să jure - că n-a adus 
pachetul cu tortul de nuntă. Dacă asta se confirmă, altcineva trebuie să fi 
adus pachetul. Nu puteam să excludem o persoană necunoscută, dar trebuie 
să întrebăm, înainte de toate, pe acele persoane care au fost la faţa locului şi 
care au avut posibilitatea să pună pachetul acolo unde a fost găsit. Ar fi 
următoarele persoane: domnişoara Gilchrist bineînţeles; doamna Susan 
Banks, care a sosit în casă în ziua în care s-a întrunit comisia amintită; 
domnul Entwhistle - da; trebuie să-l luăm şi pe el în considerare, căci a fost 
de faţă când Cora a făcut remarca ei neliniştitoare - şi încă alte două 
persoane: un domn în vârstă, care s-a prezentat drept domnul Guthrie, un 
critic de artă, şi o călugăriţă, sau mai multe, care au venit în dimineaţa zilei 
respective cu o listă de donaţii. 

El s-a oprit un moment şi apoi a continuat: domnişoara Gilchrist nu 
avea nici un fel de avantaje de pe urma morţii lui Richard Abernethie şi 
trăgea doar foarte mici foloase din dispariţia Corei Lansquenet. În afară de 
aceasta, a trebuit transportată la un spital, ca urmare a unui otrăviri cu 
arsenic. Doamna Susan Banks trăgea foloase din moartea lui Richard 
Abernethie, dar şi moartea doamnei Lansquenet îi aducea avantaje, mai 
modeste - deşi motivul ei putea fi, înainte de toate, acesta: dorinţa de-a se 
pune la adăpost. A avut un motiv întemeiat de a bănui că domnişoara 
Gilchrist a tras cu urechea la o discuţie între doamna Cora Lansquenet şi 
fratele acesteia, Richard, care se referea la ea, la doamna Banks, şi, de 
aceea, s-ar putea să se fi hotărât s-o înlăture pe domnişoara Gilchrist. Chiar 
ea a refuzat, dacă vă amintiţi, să mănânce din tortul de nuntă şi a vrut, 
atunci, noaptea, când s-a îmbolnăvit domnişoara Gilchrist, să cheme medicul 
doar către dimineaţă. 


Domnul Entwhistle nu trăgea foloase directe în urma morţii celor doi 
fraţi, Richard Abernethie şi Cora Lansquenet, dar era executorul testamentar 
al celui dintâi, trebuia să-i rezolve afacerile şi era custode al acelor bunuri 
patrimoniale, din care unii moştenitori aveau doar uzufructul. Deci o bucată 
foarte grasă pentru el. De aceea, el ar fi putut să dorească moartea grabnică 
a lui Richard Abernethie. Dar veţi obiecta că domnul Entwhistle, dacă el ar fi 
vinovatul, nici nu mi-ar fi încredinţat acest caz spre elucidare. Dar există o 
replică şi la aceasta: N-ar fi prima dată când un asasin este prea sigur. 

Acum ajungem şi la aceia pe care aş putea să-i numesc outsideri, la 
domnul Guthrie şi la o călugăriţă. Dacă domnul Guthrie este cu adevărat 
cunoscutul critic de artă Guthrie, atunci el este în afara oricăror bănuieli, la 
fel ca şi călugăriţa, dacă ea este cu adevărat o călugăriţă. 

Desigur, este curios că în cursul acestor evenimente apar mereu 
călugăriţe: o călugăriţă vine la uşa locuinţei domnului Timothy Abernethie şi 
domnişoara Gilchrist crede că ar fi aceeaşi pe care a văzut-o la Lytchett St. 
Mary. Şi din nou o călugăriţă, sau mai multe, au trecut pe aici, la Enderby, în 
ziua morţii lui Richard Abernethie... 

George Crossfield a murmurat: 

— Pariez zece contra unu pe călugăriţă. 

Dar Poirot nu se lăsă influenţat de această intervenţie: Prin urmare, 
avem verigile lanţului nostru - moartea lui Richard Abernethie, uciderea 
doamnei Cora Lansquenet, tortul de nuntă otrăvit, călugăriţa. 

Aş putea să menţionez şi alte puncte care mi-au atras atenţia: vizita 
unui critic de artă, mirosul de vopsele, o carte poştală cu imaginea portului 
Polflexan, şi, în cele din urmă, un buchet de flori de ceară aflat pe o masă de 
malachit, unde acum vedem o vază de porțelan. Când am reflectat cu multă 
atenţie asupra acestor lucruri, am ajuns la dezlegarea enigmei - pe care n-aş 
vrea s-o ascund faţă de dumneavoastră. 

El şi-a netezit mustaţa: Primul meu rezultat vi l-am comunicat deja, azi- 
dimineaţă: Richard Abernethie a murit subit. Dar n-ar fi existat nici cea mai 
mică bănuială, dacă sora sa, Cora, n-ar fi făcut după înmormântare acea 
faimoasă aluzie. Bănuiala că Richard Abernethie a fost ucis se bazează pur şi 
simplu pe vorbe. Voi toţi aţi crezut în aceste vorbe, că ar fi avut loc o crimă şi 
aţi crezut nu doar din pricina vorbelor, ci pentru că ştiaţi caracterul Corei 
Lansquenet. Şi acum ajung la întrebarea pe care mi-am pus-o de curând: 
„Cât de bine o cunoşteaţi, voi toţi, pe Cora Lansquenet?” 

Tăcu o clipă şi Susan întrebă tăios: 

— Ce înseamnă asta? 

Poirot a continuat: O cunoşteaţi foarte puţin - acesta este răspunsul. 
Cei mai tineri membrii ai familiei, mai ales, n-o văzuseră încă niciodată, sau 
doar atunci când erau foarte mici. În acea zi erau prezente aici doar trei 
persoane care, într-adevăr, o cunoscuseră: Lanscombe, majordomul, care 
este pe jumătate orb, doamna Maude Abernethie, care o văzuse doar de 
câteva ori în perioada celebrării căsătoriei sale cu Timothy şi doamna Helen 
Abernethie, care o cunoştea bine, ce-i drept, dar n-o mai văzuse de peste 
douăzeci de ani. 


Prin urmare, m-am întrebat: Dacă nu Cora Lansquenet a venit la 
înmormântare, atunci cine a fost în locul ei? 

— Vreţi să spuneţi că mătuşa Cora n-ar fi fost mătuşa Cora? A întrebat 
Susan neîncrezătoare. Şi vreţi să mai spuneţi că nu mătuşa Cora a fost ucisă, 
ci altcineva? 

— O, nu, doamna Cora Lansquenet a fost ucisă; dar nu Cora 
Lansquenet a fost cea de la înmormântarea fratelui ei. Femeia care a fost 
aici, în acea zi, a venit doar pentru a profita de situaţia creată în urma morţii 
subite a lui Richard Abernethie şi a trezi printre rudele acestuia bănuiala că el 
ar fi fost ucis. Şi persoana respectivă a reuşit aceasta excelent! 

— Absurd! De ce? Ce rost are asta? ÎI întrerupse brutal, cu un strigăt, 
Maude. 

— De ce? Pentru a abate atenţia de la o altă crimă. De la uciderea Corei 
Lansquenet. Căci dacă Cora susţine că Richard ar fi fost ucis, în ziua 
următoare ea însăşi este ucisă, între cele două morţi se poate stabili o 
legătură ca de la cauză la efect. Doar dacă se pătrunde prin efracţie în 
locuinţa Corei şi ea este ucisă în această împrejurare; poliţia însă are serioase 
îndoieli că este vorba de un atac tâlhăresc şi atunci pe cine poate bănui? 
Fireşte pe cei din imediata apropiere a Corei, deci pe femeia care a locuit 
împreună cu ea. 

Anne Gilchrist a protestat cu o voce aproape veselă: 

— Dar, monsieur Pontarlier, doar nu vreţi să susţineţi că aş fi comis o 
crimă pentru a moşteni o broşă de ametist şi câteva schiţe fără valoare? 

— Nu, a răspuns Poirot, dar pentru ceva mai mult decât toate acestea. 
Una din aceste schiţe, domnişoară Gilchrist, aceea care oferă o imagine a 
portului Polflexan, a fost, aşa cum a constatat doamna Banks, dovedind 
perspicacitate, copiată după o carte poştală care reprezenta vechiul chei de 
dinainte de război. Dar doamna Lansquenet a pictat întotdeauna după 
natură. Apoi mi-am amintit că domnul Entwhistle îmi povestea că a simţit un 
miros de vopsea de ulei, când a intrat, pentru prima dată, în locuinţa Corei 
Lansquenet. Doar ştiţi să pictaţi, nu-i aşa domnişoară Gilchrist? Tatăl 
dumneavoastră a fost pictor, şi înţelegeţi multe din pictură. Dacă unul din 
tablourile pe care Cora le-a cumpărat ieftin la licitaţii era de mare valoare? 
Dacă ea însăşi nu-şi dăduse seama, dar dumneavoastră aţi sesizat? Ştiaţi că 
ea urma să primească cât de curând vizita unui vechi prieten, a unui 
cunoscut critic de artă; atunci a murit subit fratele Corei şi v-aţi făcut un plan. 
Era uşor pentru dumneavoastră să-i turnaţi în ceaiul de dimineaţă un 
somnifer puternic, aşa că era căzută în nesimţire în ziua înmormântării lui 
Richard Abernethie, în timp ce personal aţi jucat la înmormântare rolul Corei 
Lansquenet... 

Cunoşteaţi Enderby din relatările Corei. Aşa cum fac oamenii în vârstă, 
cu plăcere şi ea v-a povestit multe despre copilăria la Enderby Hall, încât aţi 
putut interpreta cu uşurinţă rolul ei. Nimeni n-a avut nici cea mai vagă 
bănuială că n-aţi putea fi Cora. Aţi îmbrăcat hainele ei, aţi reuşit să arătaţi 
ceva mai împlinită şi pentru că ea purta un breton fals, bineînţeles că aţi 
putut face la fel. Cei din familie n-o mai văzuseră de douăzeci de ani şi în 


douăzeci de ani oamenii se schimbă adesea atât de mult, că de cele mai 
multe ori se aude expresia: „Eu n-aş fi recunoscut-o niciodată”. Dar unele 
particularităţi nu se uită şi Cora avea câteva, pe care le-aţi studiat atentă în 
faţa oglinzii. 

Dar aţi făcut prima greşeală, într-un mod ciudat: V-a scăpat din vedere 
că o oglindă redă invers orice imagine. Când aţi exersat, în faţa oglinzii, 
poziţia înclinată a capului, cum îl ţinea ea câteodată, din obişnuinţă, nu v-aţi 
gândit că aţi greşit, lăsând capul în partea opusă. N-aţi remarcat că ea 
obişnuia să-şi lase capul spre dreapta, dar i-aţi văzut această poziţie a 
capului doar în oglindă şi aţi uitat că dumneavoastră aţi lăsat de fapt capul 
spre stânga, adică într-o poziţie greşită. 

Şi asta a surprins-o în mod neplăcut şi a neliniştit-o pe doamna Helen 
Abernethie, când aţi înscenat faimoasa mistificare. Ea a găsit că ceva nu e 
„în regulă”. Asta mi-a devenit clar aseară, când doamna Rosamund Shane a 
spus că imaginea din oglindă poate face ca omul să apară schimbat. Când 
pretinsa Cora a făcut remarca ştiută, după înmormântare, toţi cei prezenţi, 
au privit-o involuntar pe vorbitoare. Deoarece doamna Helen avea senzaţia 
amintită, ceva a trebuit, deci, să nu fie „în regulă” la Cora Lansquenet. După 
discuţia despre imaginile din oglindă, doamna Helen s-a privit probabil în 
oglindă, înainte de a merge la culcare. Pentru că faţa ei este aproape 
simetrică, a văzut-o pe Cora, desigur, cu ochii minţii şi brusc şi-a adus aminte 
că aceasta obişnuia să încline capul spre dreapta; acum a făcut şi ea acest 
gest şi a descoperit fulgerător ceea ce a surprins-o ca fals la Cora. 

Ea a meditat asupra acestei descoperiri: ori Cora căpătase obişnuinţa 
să încline altfel capul - ceea ce era foarte neverosimil - ori Cora nu era Cora. 
Niciuna, nici alta nu i se părea a fi posibil, dar s-a hotărât să-i comunice 
imediat lui Entwhistle descoperirea sa. Cineva, care este obişnuit să se scoale 
devreme, s-a strecurat după ea în bibliotecă şi a doborât-o cu un retevei găsit 
în spatele uşii de la intrare, din cauza fricii provocate de destăinuirea pe care 
ea ar fi făcut-o. 

Poirot se opri o clipă şi apoi vorbi în continuare: Vă va interesa ştirea, 
domnişoară Gilchrist, că starea mentală a doamnei Abernethie nu este gravă. 
In curând ea va putea să ne relateze personal întâmplarea. 

— N-am făcut asta, a strigat Anne, este o minciună josnică! 

— Totuşi aţi fost aici în acea zi, interveni brusc Michael Shane, după ce- 
o privise atent pe Anne. Ar fi trebuit să descopăr asta ceva mai devreme. Am 
avut vaga senzaţie de a vă fi văzut deja odată, dar, fireşte, nu eşti atent la... 
El tăcu. 

— Nu, asta nu se face, nu trebuie să te osteneşti să priveşti mai 
îndeaproape o menajeră, l-a completat Anne cu vocea tremurată. Un cal de 
bătaie, un spirit servil! Dar povestiţi în continuare aberaţii fantastice! 

— Aluzia din ziua înmormântării, că s-ar putea să fi fost comisă o crimă, 
a fost doar primul dumneavoastră pas, domnişoară Gilchrist. Mai aveaţi multe 
în rezervă. De pildă, eraţi pregătită să mărturisiţi, la momentul potrivit, că aţi 
tras cu urechea la o convorbire a lui Richard cu sora sa. Se poate ca el să-i fi 
spus, de fapt, că n-ar mai avea mult de trăit, ceea ce explică şi o remarcă 


neclară din scrisoarea pe care a trimis-o Corei, după ce s-a întors acasă. 
Istoria cu călugăriţa a fost o altă manevră de-a dumneavoastră. Călugăriţa 
sau călugărițele care au venit la locuinţa Corei în ziua ştiută v-au inspirat şi 
aţi ajuns la ideea de a povesti despre o călugăriţă care v-ar „urmări” şi v-aţi 
folosit de acest pretext pentru a trage cu urechea la convorbirea telefonică a 
doamnei Maude Abernethie cu cumnata sa, Helen, aflată la Enderby. Şi aţi 
vrut neapărat s-o însoţiţi pe noua stăpână pentru a vedea cine era suspectat. 
A te otrăvi singur nu este foarte periculos, este un truc vechi; în treacăt fie 
zis, asta l-a făcut pe inspectorul Morton să vă bănuiască. 

— Dar tabloul, a întrebat Rosamund, ce fel de tablou era? 

Poirot desfăcu încet o telegramă: 

— Azi-dimineaţă l-am chemat la telefon pe domnul Entwhistle, un om 
cu conştiinţa responsabilităţii şi l-am rugat să meargă la Stansfield Grange şi 
acolo, chipurile, din însărcinarea domnului Abernethie - Poirot îl privi 
pătrunzător pe Timothy - să ia din camera Annei Gilchrist un anumit tablou, o 
vedere cu portul Polflexan, pentru a fi din nou înrămat - o mică atenţie faţă 
de domnişoara Gilchrist. Domnul Entwhistle a dus tabloul la Londra, la 
domnul Guthrie, pe care-l înştiinţasem telegrafic. Imaginea, care fusese 
pictată în grabă peste tabloul originar, a fost îndepărtată, aşa că originalul a 
ieşit la iveală. 

El a ridicat telegrama şi a citit cu glas tare: „Fără îndoială un Vermeer 
autentic. Guthrie”. 

Anne a sărit de pe scaun ca electrizată şi un torent de cuvinte, neavând 
nici o intenţie de a-l opri, i-a izvorât din gură: 

— Ştiam că era un Vermeer. Ştiam! Ea n-a ştiut. Ea vorbea mereu 
despre creaţiile lui Rembrandt şi despre primitivii italieni, dar nu era în stare 
să descopere un Vermeer pe care-l avea sub nas. Pălăvrăgea fără încetare 
despre artă, dar n-avea nici cea mai vagă idee. A fost o persoană de o prostie 
nemărginită. Ea nu ştia cât de plictisitor este să fii obligată să asculţi aceeaşi 
vorbărie inutilă, ceas de ceas, zi de zi şi să fii silită să spui: „O, da, doamnă 
Lansquenet” şi „Într-adevăr, doamnă Lansquenet”? Mereu să fii silită să te 
prefaci că eşti interesată, dar în realitate să te plictiseşti de moarte. Şi nici 
cea mai mică perspectivă că s-ar putea schimba ceva, nimic, ceva care să 
promită un viitor mai bun... Şi apoi - un Vermeer! Am citit în ziare că recent 
un Vermeer a fost vândut cu peste zece mii de lire sterline. 

— Aţi omorât-o într-un mod atât de îngrozitor... Pentru zece mii de lire 
sterline? Vocea lui Susan suna neîncrezătoare. 

— Cu zece mii de lire sterline, a spus monsieur Poirot, se poate 
cumpăra şi amenaja o minunată ceainărie... 

Anne se întoarse către el. 

— Măcar dumneavoastră mă înţelegeţi. Era unica ocazie care mi se 
oferea. Aveam nevoie de capital. Vocea-i tremura din cauza obsesiei. Am vrut 
s-o numesc „La palmieru',. Voiam să prind meniurile pe mici ilustraţii cu 
cămile. Ceainăria aş fi deschis-o într-un orăşel încântător, unde aş fi putut 
avea clienţi cu adevărat simpatici. M-am gândit la vechea aşezare a artiştilor, 
Rye, sau poate la Chichester... 


Inspectorul Morton risipi vraja. Anne a răspuns demnă şi politicoasă: 

— Bineînţeles, vin imediat cu dumneavoastră. N-aş vrea să vă fac 
greutăţi. Dacă tot nu pot să am „La palmieru',, restul îmi este indiferent... 

A ieşit liniştită din încăpere, urmată de inspector şi Susan spuse 
cutremurată: 

— Este de neînchipuit - o criminală cumsecade! 

Rosamund îl privea cu reproş pe Poirot, cu ochii ei mari, albaştri. 

— Dar nu înţeleg ce-aţi vrut să spuneţi cu florile de ceară? 

Ei se aflau în apartamentul lui Helen, din Londra. Helen stătea pe sofa, 
iar Rosamund şi Poirot îşi luau ceaiul împreună cu ea. 

— Nu înţeleg ce legătură există între florile de ceară şi această 
poveste, spuse din nou Rosamund, şi masa de malachit. 

— Masa de malachit n-avea nimic de-a face cu acest caz, dar florile de 
ceară au dezvăluit a doua greşeală a Annei Gilchrist. Ea a spus cât de 
frumoase arătau pe masa de malachit. Dar ea n-ar fi putut să le vadă, căci 
globul de sticlă se spărsese şi ele fuseseră deja luate de acolo, înainte ca ea 
să vină la Enderby, împreună cu domnul şi doamna Abernethie. Prin urmare, 
ea n-ar fi avut cum să le vadă decât atunci, când a fost acolo sub înfăţişarea 
Corei Lansquenet. 

— A fost o mare prostie din partea ei, murmură Rosamund. 

Poirot ridică ameninţător arătătorul. 

— Asta vă dovedeşte, madame, cât de periculoase pot fi discuţiile. 

— Voi ţine minte, a spus ea gânditoare şi apoi a întrebat radioasă: 

— Dar asta o ştiţi? Aştept un copil. 

— Aha, de aceea plimbarea prin Harley Street şi Regent's Park? 

— Da. Eram atât de uimită şi surprinsă că trebuia să mă duc undeva, 
unde să pot chibzui. Trebuia să iau o hotărâre pentru viitor. Şi m-am decis să 
părăsesc scena şi să fiu doar mamă. 

— Un rol care vi se va potrivi de minune. Deja văd imagini mişcătoare 
ale mamei şi copilului în „Sketch” şi în „Tatler”. 

Rosamund zâmbea fericită. 

— Da, este minunat. Şi Michael este entuziasmat; chiar că nu m-am 
aşteptat din partea lui. Se opri o clipă şi apoi spuse: Susan poate să ia masa 
de malachit. M-am gândit, pentru că eu am un copil... Nu şi-a terminat fraza. 

— Salonul de cosmetică deschis de Susan trebuie să arate splendid, a 
spus Helen. 

— Cred că ea poate să spere într-un mare succes. 

— Da, este născută pentru succes. Şi soţul ei? 

— Greg urmează undeva un tratament, mi-a spus ea, răspunse 
Rosamund. 

Poirot dădu din cap, a mai luat un ecler de pe tava aşezată în faţa sa şi 
a întrebat-o pe Helen: 

— Şi dumneavoastră, plecaţi în Cipru? 

— Da, cam peste două săptămâni. 

— Atunci pot să vă urez o călătorie plăcută. 


Când el şi-a luat rămas bun, Helen l-a însoţit afară şi i-a spus de-a 
dreptul: 

— AŞ vrea să vă mai spun, monsieur Poirot, că banii pe care mi i-a lăsat 
Richard înseamnă pentru mine mai mult decât pentru ceilalţi. 

— Cum aşa, madame? 

— În Cipru mă aşteaptă un copil. Soţul meu şi cu mine ne-am iubit 
nespus, dar am fost tare amărâţi că n-am avut un copil. După moartea sa m- 
am simţit îngrozitor de singură. La sfârşitul războiului am lucrat ca infirmieră 
într-un spital din Londra şi am cunoscut un bărbat - era mai tânăr decât mine 
şi căsătorit, chiar dacă nu prea fericit. Am fost doar puţin timp împreună, apoi 
el s-a reîntors în Canada, la soţia şi copiii săi. El nu ştie nimic despre... Fiul 
nostru. Cu banii lui Richard pot să-mi trimit aşa-zisul nepot la o şcoală bună şi 
la universitate... Ea tăcu un moment. Dumneavoastră ştiţi atâtea despre noi 
toţi, că trebuie să aflaţi şi asta despre mine. 

Poirot s-a înclinat adânc deasupra mâinii întinse de Helen Abernethie. 

Când a intrat în casă, el constată că fotoliul din stânga căminului era 
ocupat. 

— Bună seara, Poirot, l-a salutat domnul Entwhistle. Vin direct de la 
proces. Fireşte că a fost declarată vinovată. Dar bănuiesc că ea îşi va sfârşi 
zilele într-un ospiciu. În închisoare şi-a pierdut minţile. Este atât de fericită şi 
foarte prietenoasă şi face planuri despre întemeierea unui concern de 
ceainării cu numeroase filiale. Una din ceainării trebuie să se numească „La 
tufa de soc” şi să se deschidă foarte curând. 

— S-ar putea spune că ea încă de atunci era cu mintea zdruncinată, dar 
nu cred. 

— În nici un caz! Era la fel de normală, ca noi doi, când a pus la cale 
crima şi a comis-o cu sânge rece. 

Poirot s-a înfiorat. 

— Mă gândesc la o remarcă făcută de Susan Banks: „O criminală 
cumsecade - asta este de neînchipuit”. 

— De ce? A întrebat domnul Entwhistle. Există asasini de toate felurile. 

Ei tăcură şi Poirot se gândea la asasinii pe care-i cunoscuse... 


SFÂRŞIT 


